Εικόνα που περιέχει σκίτσο/σχέδιο, ζωγραφιά, εικονογράφηση, τέχνη με γραμμές

Περιγραφή που δημιουργήθηκε αυτόματα

**Πανεπιστήμιο Ιωαννίνων**

**Σχολή Επιστημών της Αγωγής**

**Παιδαγωγικό Τμήμα Δημοτικής Εκπαίδευσης**

**Πρόγραμμα Μεταπτυχιακών Σπουδών**

**«Επιστήμες της Αγωγής»**

**Κατεύθυνση: «Εκπαίδευση και Κοινωνία: Θεωρίες και Πρακτικές»**

**Μεταπτυχιακή Διπλωματική Εργασία**

**ΘΕΜΑ: «Το προφίλ του/της αποτελεσματικού/ής εκπαιδευτικού: Απόψεις μελλοντικών εκπαιδευτικών»**

Δασούλα Μαρία-Ελένη, Α.Μ.: 645

**Τριμελής Εξεταστική Επιτροπή**

**Επιβλέπουσα:** Ταμίσογλου Χρύσα, μέλος ΕΔΙΠ

**Μέλη: Νικολάου Σουζάννα-Μαρία, Καθηγήτρια**

**Λιακοπούλου Μαρία, Επίκουρη Καθηγήτρια**

**Ιωάννινα, Σεπτέμβριος 2024**

Η εργασία εκπονήθηκε από τη φοιτήτρια  
  
Δασούλα Μαρία-Ελένη,  
  
στο πλαίσιο εκπόνησης της διπλωματικής εργασίας.

Η συγγραφέας βεβαιώνει ότι η εργασία είναι αποτέλεσμα προσωπικής ενασχόλησης και έχει γίνει η απαραίτητη αναφορά στην εργασία τρίτων, όπου κάτι τέτοιο ήταν απαραίτητο, σύμφωνα με τους κανόνες της ακαδημαϊκής δεοντολογίας  
και επιστημονικής τεχνογραφίας.

**ΕΥΧΑΡΙΣΤΙΕΣ**

Θα ήθελα να ευχαριστήσω την επιβλέπουσα της διπλωματικής μου εργασίας, την καθηγήτρια Χρύσα Ταμίσογλου για την καθοδήγηση της κατά τη διάρκεια εκπόνησης της εργασίας, αλλά και για τη βοήθειά της και την άψογη συνεργασία μας. Η κυρία Ταμίσογλου ήταν πάντα διαθέσιμη και πρόθυμη να με κατευθύνει. Τις ευχαριστίες μου, επίσης, εκφράζω στα μέλη της τριμελούς εξεταστικής επιτροπής. Τέλος, θα ήθελα να εκφράσω την ευγνωμοσύνη μου στην οικογένειά μου και στους φίλους μου για την υποστήριξη και την ενθάρρυνση.

Σας ευχαριστώ!

# **Περίληψη**

Η παρούσα εργασία είχε ως βασικό σκοπό να εξετάσει το προφίλ του/της αποτελεσματικού/ής εκπαιδευτικού μέσα από τις απόψεις των τεταρτοετών φοιτητών/φοιτητριών του Παιδαγωγικού Τμήματος Δημοτικής Εκπαίδευσης και του Τμήματος Φιλολογίας του Πανεπιστημίου Ιωαννίνων. Το πρώτο μέρος της εργασίας αναφέρεται στις θεωρητικές προσεγγίσεις της εργασίας, ενώ το δεύτερο μέρος αφορά την εμπειρική προσέγγιση αυτής. Αρχικά, επιχειρήθηκε η εννοιολογική οριοθέτηση της αποτελεσματικότητας ευρύτερα, αλλά και πιο ειδικά η διασαφήνιση του όρου της σχολικής αποτελεσματικότητας, καθώς και τα μοντέλα που εφαρμόζονται έως σήμερα, όπως αυτά έχουν διαμορφωθεί από τους θεωρητικούς. Στο επόμενο σημείο, στο οποίο εστίασε η εργασία, ήταν οι παράγοντες, που επιδρούν στη λειτουργία του σχολείου και οι οποίοι καθορίζουν αν ένα σχολείο θα χαρακτηριστεί «αποτελεσματικό» ή όχι. Βασικό στοιχείο ενός σχολείου αποτελεί φυσικά ο/η αποτελεσματικός/ή εκπαιδευτικός και τα χαρακτηριστικά, που διαθέτει, το προφίλ, που δείχνει, και ο ρόλος που διαδραματίζει στο σχολείο, τα οποία και διερευνήθηκαν εκτενώς. Επίσης, τονίστηκαν οι αρχές, που θα πρέπει να διέπουν μία διδασκαλία, προκειμένου αυτή να χαρακτηριστεί αποτελεσματική. Τέλος, έγινε αναφορά στην αποτελεσματική εκπαιδευτική ηγεσία και διεύθυνση του σχολείου, αλλά και πιο γενικά στο αποτελεσματικό εκπαιδευτικό περιβάλλον. Τα παραπάνω θεματικά πεδία αποτέλεσαν τα θεμέλια της συγκεκριμένης εργασίας, καθώς αποτελούν και βασικούς πυλώνες, ώστε να χαρακτηριστεί μία σχολική μονάδα ως αποτελεσματική. Στη συνέχεια, για την εμπειρική προσέγγιση της έρευνας επιλέχθηκε ένας συνδυασμός μεταξύ ποσοτικής, αλλά και ποιοτικής έρευνας. Αρχικά, αφού σχεδιάστηκε το ερευνητικό εργαλείο του ερωτηματολογίου και έγινε η πιλοτική εφαρμογή του, με τη μέθοδο της χιονοστιβάδας χορηγήθηκε μέσω ηλεκτρονικής μορφής στους/στις τεταρτοετείς φοιτητές/τριες του Παιδαγωγικού Τμήματος Δημοτικής Εκπαίδευσης αλλά και του Τμήματος Φιλολογίας του Πανεπιστημίου Ιωαννίνων, για να διερευνηθούν οι απόψεις τους σχετικά με το θέμα της σχολικής αποτελεσματικότητας. Έπειτα, τα δεδομένα, που συλλέχθηκαν, επεξεργάστηκαν με τη βοήθεια του στατιστικού προγράμματος SPSS και παρουσιάστηκαν με τη μορφή γραφημάτων. Από τα αποτελέσματα της έρευνας φάνηκε να δίνεται μεγάλη έμφαση στα χαρακτηριστικά της προσωπικότητας ενός/μίας εκπαιδευτικού, όπως είναι το χιούμορ και η αγάπη για τα παιδιά, προκειμένου να χαρακτηριστεί αποτελεσματικός/ή. Ακολούθως, με σκόπιμη δειγματοληψία πάρθηκαν δέκα συνεντεύξεις από τους/τις φοιτητές/τριες των τμημάτων του Παιδαγωγικού και της Φιλολογίας, ώστε να εξεταστεί το ζήτημα της αποτελεσματικότητας του/της εκπαιδευτικού σε μεγαλύτερο βάθος. Από την ερμηνεία των απαντήσεων στις συνεντεύξεις διαπιστώθηκε ότι αποτελεσματικοί εκπαιδευτικοί είναι εκείνοι/ες, που ενδιαφέρονται για τους/τις μαθητές/τριες πραγματικά και τους/τις στηρίζουν. Στα συμπεράσματα της εργασίας συμπεριλήφθηκε η μελέτη στις απόψεις, που παρουσίασαν οι φοιτητές/τριες του Παιδαγωγικού Τμήματος και του Τμήματος Φιλολογίας. Τελικός σκοπός ήταν μέσα από τον συνδυασμό της θεωρίας και της έρευνας να αποτυπωθούν οι απόψεις των φοιτητών και φοιτητριών για το προφίλ ενός/μίας αποτελεσματικού/ής εκπαιδευτικού και να εντοπιστούν σημεία σύγκλισης και απόκλισης, τα οποία και υπήρχαν.

**Λέξεις- κλειδιά:** Αποτελεσματικότητα, Αποτελεσματικός εκπαιδευτικός, Μελλοντικοί εκπαιδευτικοί, Αποτελεσματικό Σχολείο

# **Abstract**

This work aimed to investigate the profile of an effective educator based on the perspectives of fourth-year students from the Department of Primary Education and the Department of Philology at the University of Ioannina. The first part focused on the theoretical approaches of the work, while the second part pertained to its empirical approach. Initially, an attempt was made to conceptually define effectiveness broadly and specifically to clarify the term "effective school." Additionally, school effectiveness models that have been developed by theorists to date were presented. Another focus of the work was on the factors influencing school operation that determine whether a school will be deemed "effective" or not. The characteristics of an effective educator, the profile exhibited, and the role played in the school were extensively explored. Moreover, the principles that should govern teaching to be deemed effective were highlighted. Finally, reference was made to effective educational leadership and management of the school, as well as to the effective educational environment in general. These thematic areas formed the foundation of this study and were essential pillars for characterizing a school unit as effective. For the empirical approach of the research, a combination of quantitative and qualitative research methods was chosen. Following the design of the research tool, the questionnaire was pilot-tested, and then administered electronically to fourth-year students of the Department of Primary Education and Philology at the University of Ioannina to explore their views on the topic of school effectiveness. Subsequently, the collected data were processed using the statistical program SPSS and further analyzed. The research results emphasized key personality traits of educators, such as humor and love for children, which contribute to being considered effective. Additionally, ten interviews were conducted with students from the Department of Primary Education and Philology to delve deeper into the issue of educator effectiveness and gain more insights. The interpretation of responses from the interviews revealed that effective educators are those truly interested in their students. The conclusions of the study included the analysis of the views presented by students of both Departments. The goal was to combine theory and research to capture the perspectives of students on the profile of an effective educator and identify points of convergence and divergence, which were indeed present.

**Key- words:** Effectiveness, Effective educator, Future educators, Effective school

**Περιεχόμενα**

[**Περίληψη** 5](#_Toc178362577)

[**Abstract** 7](#_Toc178362578)

[**Κατάλογος Σχημάτων** 10](#_Toc178362579)

[**Κατάλογος Γραφημάτων** 10](#_Toc178362580)

[**Κατάλογος Πινάκων** 12](#_Toc178362581)

[**Εισαγωγή** 13](#_Toc178362582)

[**Κεφάλαιο 1: Η έννοια της αποτελεσματικότητας** 15](#_Toc178362583)

[**Κεφάλαιο 2: Η έννοια της σχολικής αποτελεσματικότητας** 19](#_Toc178362584)

[**Κεφάλαιο 3: Μοντέλα σχολικής αποτελεσματικότητας** 28](#_Toc178362585)

[**Κεφάλαιο 4: Παράγοντες σχολικής αποτελεσματικότητας** 38](#_Toc178362586)

[**Κεφάλαιο 5: Τα χαρακτηριστικά του αποτελεσματικού σχολείου** 43](#_Toc178362587)

[**Κεφάλαιο 6: Ο/Η αποτελεσματικός/ή εκπαιδευτικός** 48](#_Toc178362588)

[**Κεφάλαιο 7: Η αποτελεσματική διδασκαλία** 56](#_Toc178362589)

[**Κεφάλαιο 8: Η αποτελεσματική διεύθυνση του σχολείου** 60](#_Toc178362590)

[**Κεφάλαιο 9: Εμπειρικό μέρος** 66](#_Toc178362591)

[**9.1. Σκοπός και σημασία της έρευνας** 66](#_Toc178362592)

[**9.2. Ερευνητικά Ερωτήματα** 66](#_Toc178362593)

[**Κεφάλαιο 10: Μεθοδολογία έρευνας** 68](#_Toc178362594)

[**10.1. Επιλογή της Ποσοτικής Έρευνας σε συνδυασμό με την Ποιοτική Έρευνα** 68](#_Toc178362595)

[**10.2. Δείγμα έρευνας** 68](#_Toc178362596)

[**10.3. Δειγματοληψία της έρευνας** 69](#_Toc178362597)

[**10.4. Ερευνητικό εργαλείο** 69](#_Toc178362598)

[**Κεφάλαιο 11: Παρουσίαση αποτελεσμάτων** 72](#_Toc178362599)

[**Κεφάλαιο 12: Συζήτηση** 115](#_Toc178362600)

[**Κεφάλαιο 13** 118](#_Toc178362601)

[**13.1.** **Συμπεράσματα** 118](#_Toc178362602)

[**13.2.** **Περιορισμοί της έρευνας** 120](#_Toc178362603)

[**13.3.** **Μελλοντική αξιοποίηση ευρημάτων** 120](#_Toc178362604)

[**13.4.** **Προτάσεις για καλλιέργεια αποτελεσματικότητας** 121](#_Toc178362605)

[**ΒΙΒΛΙΟΓΡΑΦΙΑ** 123](#_Toc178362606)

[**ΠΑΡΑΡΤΗΜΑ** 136](#_Toc178362607)

[**Το ερωτηματολόγιο** 136](#_Toc178362608)

[**Η συνέντευξη** 149](#_Toc178362609)

# **Κατάλογος Σχημάτων**

Σχήμα 1: Το μοντέλο του Carroll για τη σχολική αποτελεσματικότητα.

Σχήμα 2: Το μοντέλο του Scheerens για τη σχολική αποτελεσματικότητα.

Σχήμα 3: Το μοντέλο του Creemers για τη σχολική αποτελεσματικότητα.

Σχήμα 4: Το μοντέλο των Heneveld & Craig (1996) για τη σχολική αποτελεσματικότητα.

Σχήμα 5: Το Δυναμικό Μοντέλο Εκπαιδευτικής Αποτελεσματικότητας (ΔΜΕΑ).

# **Κατάλογος Γραφημάτων**

Γράφημα 1: Φύλο συμμετεχόντων και συμμετεχουσών στην έρευνα.

Γράφημα 2: Ηλικία συμμετεχόντων και συμμετεχουσών στην έρευνα.

Γράφημα 3: Σχολή συμμετεχόντων και συμμετεχουσών στην έρευνα.

Γράφημα 4: Χαρακτηριστικά αποτελεσματικού/ής εκπαιδευτικού.

Γράφημα 5: Ρόλος αποτελεσματικού/ής εκπαιδευτικού.

Γράφημα 6: Τρόπος με τον οποίο προάγεται η συνεργατική μάθηση.

Γράφημα 7: Τρόπος με τον οποίο επιτυγχάνεται η διατήρηση θετικού κλίματος μάθησης στην τάξη.

Γράφημα 8: Ικανότητα εκπαιδευτικού να ακολουθεί τις ατομικές ανάγκες κάθε μαθητή/τριας.

Γράφημα 9: Προσδοκίες από έναν/μία αποτελεσματικό/ή εκπαιδευτικό.

Γράφημα 10: Τρόπος με τον οποίο ένας/μία αποτελεσματικός/ή εκπαιδευτικός προάγει την κριτική σκέψη και τη δημιουργικότητα των μαθητών/τριών.

Γράφημα 11: Αξιολόγηση της προόδου των μαθητών/τριών.

Γράφημα 12: Σημασία συνεργασίας εκπαιδευτικού-γονέων.

Γράφημα 13: Τρόπος με τον οποίο ένας/μία αποτελεσματικός/ή εκπαιδευτικός μπορεί να εμπνεύσει τους/τις μαθητές/τριες.

Γράφημα 14: Ανταπόκριση εκπαιδευτικού στις σύγχρονες απαιτήσεις της εκπαίδευσης.

Γράφημα 15: Προκλήσεις που αντιμετωπίζει ένας/μία εκπαιδευτικός.

Γράφημα 16: Στοιχεία αποτελεσματικής διδασκαλίας.

Γράφημα 17: Αποτελεσματικές διδακτικές μέθοδοι.

Γράφημα 18: Χρήση τεχνολογίας στην αποτελεσματική διδασκαλία.

Γράφημα 19: Προφίλ αποτελεσματικού σχολείου.

Γράφημα 20: Κύρια σημεία ενός αποτελεσματικού σχολείου.

Γράφημα 21: Κύριος υπεύθυνος για τη δημιουργία ενός αποτελεσματικού σχολείου.

Γράφημα 22: Παράγοντες που επηρεάζουν την αποτελεσματικότητα ενός σχολείου.

Γράφημα 23α: Ετοιμότητα ως προς την αποτελεσματική οργάνωση της διδασκαλίας.

Γράφημα 23β: Ετοιμότητα ως προς την αποτελεσματική αξιολόγηση των μαθητών/τριών.

Γράφημα 23γ: Ετοιμότητα ως προς την αποτελεσματική διαχείριση της τάξης.

Γράφημα 24α: Συμβολή πρακτικών ασκήσεων ως προς την ανάπτυξη των προσωπικών ικανοτήτων.

Γράφημα 24β: Συμβολή πρακτικών ασκήσεων ως προς την ανάπτυξη των επαγγελματικών ικανοτήτων.

Γράφημα 25: Προετοιμασία από τις σπουδές για την αντιμετώπιση των προκλήσεων εντός της τάξης.

Γράφημα 26: Περαιτέρω κατάρτιση-εμπειρία.

# **Κατάλογος Πινάκων**

Πίνακας 1: Είδος κατάρτισης και εμπειρίας

Πίνακας 2: Παραδείγματα αποτελεσματικών εκπαιδευτικών, που αποτέλεσαν πηγή έμπνευσης.

# **Εισαγωγή**

Η εν λόγω εργασία μελέτησε το προφίλ και τα χαρακτηριστικά του/της αποτελεσματικού/ής εκπαιδευτικού μέσα από τις απόψεις των τεταρτοετών φοιτητών/φοιτητριών του Παιδαγωγικού Τμήματος Δημοτικής Εκπαίδευσης και του Τμήματος Φιλολογίας του Πανεπιστημίου Ιωαννίνων. Πιο ειδικά, προέκυψε μία μελέτη, που ερεύνησε, από τη σκοπιά των μελλοντικών εκπαιδευτικών την αποτελεσματικότητα του/της εκπαιδευτικού τόσο της Πρωτοβάθμιας, όσο και της Δευτεροβάθμιας Εκπαίδευσης, καθώς και πιο γενικά την αποτελεσματικότητα στον χώρο του σχολείου. Δεν είναι πολλές οι έρευνες στη βιβλιογραφία, που να αναφέρονται στους/στις εν δυνάμει εκπαιδευτικούς, για αυτό και η συγκεκριμένη εργασία είχε ως σκοπό να διαφωτίσει και από αυτή την οπτική πλευρά το ζήτημα του/της αποτελεσματικού/ής εκπαιδευτικού.

Στο κεφάλαιο 1 γίνεται η εισαγωγή στην έννοια της αποτελεσματικότητας ευρύτερα, όπως και μία προσπάθεια εννοιολογικής οριοθέτησής της, ενώ στο κεφάλαιο 2 παρατίθενται κάποιοι ορισμοί της σχολικής αποτελεσματικότητας, όπως αυτοί έχουν διατυπωθεί από θεωρητικούς ανά τα χρόνια. Έπειτα, στο κεφάλαιο 3 παρουσιάζονται τα μοντέλα σχολικής αποτελεσματικότητας του Carroll (1963), του Scheerens (1992), του Creemers (1994) και των Heneveld & Craig (1996), τα οποία εστιάζουν στους παράγοντες, που επηρεάζουν συνολικά την αποτελεσματικότητα του σχολείου. Στο κεφάλαιο 4 αναφέρονται οι παράγοντες, οι οποίοι επιδρούν δραστικά στη σχολική αποτελεσματικότητα και οι οποίοι σχετίζονται με διάφορες παραμέτρους, που αφορούν τους/τις μαθητές/τριες, τους/τις εκπαιδευτικούς, την ηγεσία και γενικά το περιβάλλον του σχολείου. Ακόμα, στο κεφάλαιο 5 γίνεται αναφορά στα χαρακτηριστικά, που θα πρέπει να διαθέτει ένα σχολείο, προκειμένου να θεωρηθεί ότι λειτουργεί αποτελεσματικά προς όφελος όλων των εμπλεκομένων σε αυτό μελών. Στο κεφάλαιο 6, επίσης, περιγράφονται τα χαρακτηριστικά, τα οποία διέπουν έναν/μία αποτελεσματικό/ή εκπαιδευτικό και τα οποία αναφέρονται τόσο σε προσωπικά γνωρίσματα, όσο και σε γνώσεις, δεξιότητες και ικανότητες. Αρχές, που οφείλει μία διδασκαλία να ακολουθεί, ώστε να αποτελεί μία αποτελεσματική διαδικασία για τους/τις μαθητές/τριες αναδεικνύονται στο κεφάλαιο 7. Επιπλέον, στο κεφάλαιο 8 δίνεται έμφαση στη σημαντικότητα της ύπαρξης μίας αποτελεσματικής διεύθυνσης, η οποία να διοικεί με όραμα και στόχο. Στη συνέχεια, αναλύεται το εμπειρικό μέρος της έρευνας στο κεφάλαιο 9 και συγκεκριμένα τονίζεται ο σκοπός και η σημασία της έρευνας και τίθενται τα ερευνητικά της ερωτήματα. Στο κεφάλαιο 10 παρουσιάζονται το δείγμα της έρευνας, η μέθοδος δειγματοληψίας, η επιλογή της ποσοτικής και ποιοτικής έρευνας, ο χρόνος της έρευνας και τα ερευνητικά εργαλεία, που χρησιμοποιήθηκαν. Στα κεφάλαια 11 και 12 ακολουθούν ο τρόπος ανάλυσης και ερμηνείας των δεδομένων και η συζήτηση των ευρημάτων της έρευνας από τις απαντήσεις, που συλλέχθηκαν τόσο από το ερωτηματολόγιο, που δόθηκε, όσο και από τη συνέντευξη, που χορηγήθηκε στους/στις συμμετέχοντες/ουσες. Τέλος, στο κεφάλαιο 13 εξάγονται τα συμπεράσματα της παρούσας έρευνας, επισημαίνονται οι περιορισμοί στους οποίους υποβλήθηκε και δίνονται προτάσεις για μελλοντική αξιοποίηση των ευρημάτων, ενώ η εργασία ολοκληρώνεται με τη βιβλιογραφία και το Παράρτημα.

# **Κεφάλαιο 1: Η έννοια της αποτελεσματικότητας**

Η οριοθέτηση της αποτελεσματικότητας αποτελεί ένα δύσκολο και σύνθετο ζήτημα για τους ερευνητές, που συμφωνούν όμως στο ότι πρόκειται για μία έννοια πολυδιάστατη (Ζιάκα, 2014: 44). Γενικά, στη βιβλιογραφία δύσκολα συναντά κανείς έναν κοινό ορισμό, που να επικρατεί ευρέως.

Για τον όρο «αποτελεσματικότητα» υπάρχουν διάφοροι ορισμοί στην ελληνική και διεθνή βιβλιογραφία, καθώς αποτελεί μία πολυδιάστατη εννοιολογική κατασκευή. Η έννοια της αποτελεσματικότητας βασίζεται στη θεωρία του Rotter (1966) για τον εσωτερικό και εξωτερικό τόπο ελέγχου, σύμφωνα με την οποία οι άνθρωποι διαφέρουν στον τρόπο αντίληψης του κόσμου. Έτσι, υπάρχουν εκείνοι, που πετυχαίνουν υψηλά σκορ στην εσωτερική πλευρά ελέγχου και πιστεύουν πως έχουν τον έλεγχο της ζωής τους, σε αντίθεση με εκείνους που πετυχαίνουν υψηλά σκορ στην εξωτερική πλευρά ελέγχου, οι οποίοι θεωρούν ότι η τύχη, η μοίρα και οι συνθήκες καθορίζουν τη ζωή τους. Ακόμα, ο όρος της αποτελεσματικότητας βασίζεται και στην κοινωνικογνωστική θεωρία του Bandura (1977), σύμφωνα με την οποία αυτό που τελικά συνθέτει την αυτοαντίληψη ενός ατόμου είναι η ικανότητα αξιολόγησης του εαυτού του, η αποτελεσματικότητά του και η ικανότητα να χειρίζεται δύσκολες καταστάσεις. Ο Bandura (1994) θεωρεί ότι «*η αποτελεσματικότητα* *καθορίζει το πώς οι άνθρωποι νιώθουν, σκέφτονται, παρέχουν κίνητρα στον εαυτό τους και συμπεριφέρονται*» (σ. 72).

Έναν ορισμό για την αποτελεσματικότητα δίνει ο Μπαμπινιώτης (1998), ο οποίος την ορίζει ως την «*ικανότητα του ατόμου να επιφέρει το αναμενόμενο αποτέλεσμα*» (σ. 262). Ακόμα και στο Oxford *Advanced Learners Dictionary* η λέξη αποτελεσματικότητα παίρνει την ανάλογη σημασία της ικανότητας του ατόμου να επιφέρει το επιδιωκόμενο αποτέλεσμα, όπως και στο *Cambridge Dictionary* αποτελεσματικότητα είναι η ποιότητα στην επίτευξη του επιθυμητού. Με τη σειρά τους, οι Scheerens & Bosker (1997) συμφωνούν με τον ορισμό της «αποτελεσματικότητας» ως τον βαθμό στον οποίο επιτυγχάνεται το επιθυμητό αποτέλεσμα.

Επιπρόσθετα, ο Levacic (1995) στον ορισμό του συμπεριλαμβάνει το να κάνει κάποιος τα σωστά πράγματα, ενώ ο Flammer (2001) στηρίζει τον ορισμό του στην ικανότητα του ατόμου να παράγει σημαντικά αποτελέσματα. Στη συνέχεια, ανάλογος ορισμός αναφέρει πως αποτελεσματικότητα θεωρείται «*η ιδιότητα που έχει κάποιος, ώστε να εκπληρώνει, να συμπληρώνει, να τελειοποιεί με τις πράξεις του οτιδήποτε αναλαμβάνει, δηλαδή να φέρνει αποτέλεσμα*» (Ανδρεαδάκης & Καδανάκης, 2010: 6). Γενικά, ο όρος της αποτελεσματικότητας (effectiveness, efficacy) σε ατομικό επίπεδο αναφέρεται σε κάθε επίτευγμα του ανθρώπου (Σιάπκα, 2011: 41).

Περνώντας στην αποτελεσματικότητα ενός οργανισμού διαπιστώνεται ότι πρόκειται για μία έννοια πολυσύνθετη, γεγονός το οποίο οφείλεται στη δομή των οργανισμών, αλλά και στην οπτική προσέγγισης: ποιος θέτει το ερώτημα, από ποια θέση το θέτει και κάτω από ποιες συνθήκες κάθε φορά (Ανδρεαδάκης & Καδανάκης, 2010: 7). Γενικότερα, η αποτελεσματικότητα αποτελεί χαρακτηριστικό ενός οργανισμού, που επιτελεί τη λειτουργία του επιτυχώς. Για να γίνει, όμως, κατανοητή η έννοια της αποτελεσματικότητας ενός οργανισμού θα πρέπει πρώτα να αποσαφηνιστεί το εννοιολογικό πλαίσιο, μέσα στο οποίο περικλείεται κάθε φορά. Στη σύγχρονη βιβλιογραφία και έρευνα, ο Scheerens (2000) αναφέρει ότι η αποτελεσματικότητα συνδέεται με τον βαθμό επίτευξης των στόχων, που έχουν τεθεί από έναν οργανισμό. Στην ίδια κατεύθυνση κινούνται και οι Καρατζιά- Σταυλιώτη & Λαμπρόπουλος (2006), που ορίζουν κι εκείνοι την αποτελεσματικότητα ως «*το μέγεθος του οργανισμού να κατορθώνει τον σκοπό του*» (σ.272).

Η έννοια της αποτελεσματικότητας χρησιμοποιείται σε πολλές περιπτώσεις και έτσι προσαρμόζεται ανάλογα και ο ορισμός. Για παράδειγμα, ο όρος «αποτελεσματικότητα» όταν χρησιμοποιείται στον κλάδο της οικονομίας παρουσιάζεται ως η άριστη χρήση των πόρων στην παραγωγική διαδικασία (Λαζανάς, 2019: 4). Με άλλα λόγια, μια παραγωγική διαδικασία είναι αποτελεσματική, όταν είναι οργανωμένη με τέτοιον τρόπο, ώστε δεδομένων των στόχων, που έχουν τεθεί και λαμβάνοντας υπόψη το κόστος, να μην υπάρχει εναλλακτική διαδικασία, που να αποφέρει μεγαλύτερο όφελος (Σωτηριάδου, 2010: 48).

Επιπροσθέτως, οι Κασσωτάκης & Φλουρής (2006) προσδιορίζουν την αποτελεσματικότητα ως την ιδιότητα ενός μέσου, μηχανισμού, συστήματος, διαδικασίας ή θεσμού να παράγει με τον καλύτερο και συγχρόνως τον πιο συμφέροντα τρόπο το αποτέλεσμα, για το οποίο προορίζεται. Οι οργανισμοί εξοικειώνονται στο να δρουν αποτελεσματικά, για να ικανοποιήσουν τους στόχους, που έχουν θέσει. Αυτό συμβαίνει, γιατί κάθε οργανισμός έχει διαφορετικούς στόχους, άρα και διαφορετικές ανάγκες ανάλογα με τις εκάστοτε συνθήκες. Έτσι, μία επιχείρηση είναι αποτελεσματική, όταν ακριβώς πετυχαίνει τους στόχους της και μάλιστα όσους περισσότερους στόχους ικανοποιήσει τόσο πιο αποτελεσματική φαίνεται να είναι (Στεργίου, 2017: 52).

Η έννοια της αποτελεσματικότητας, όταν αναφέρεται σε σχολικούς οργανισμούς, αποτελεί κριτήριο αξιολόγησης της διοικητικής λειτουργίας (π.χ. όραμα σχολείου, οργανωτική δομή, διαχείριση προσωπικού, αξιολόγηση μαθητών/τριών, επικοινωνία μερών, εγκαταστάσεις, προγραμματισμός) (Στασινούλια, 2019: 31). Ένα «πρότυπο» αποτελεσματικότητας για έναν σχολικό οργανισμό μπορεί να αποτελέσει «πρότυπο» αποτελεσματικότητας και για άλλους οργανισμούς (π.χ. επιχείρηση) (Χατζηπαναγιώτου, 2008: 11).

Ο όρος της «αποτελεσματικότητας» (effectiveness, efficacy) συχνά συγχέεται με τον όρο της «αποδοτικότητας», χωρίς όμως οι δύο αυτοί όροι να έχουν την ίδια σημασία (efficiency) (Θωμά, 2010: 17). Πρώτος από όλους ο Bernard (1938) προσπάθησε να διαχωρίσει την αποτελεσματικότητα από την αποδοτικότητα. Σύμφωνα με τον Μπαμπινιώτη (1998), η έννοια της αποδοτικότητας ορίζεται ως η «*ιδιότητα κάποιου να παράγει έργο,* να *αποφέρει κέρδος και οφέλη*» (σ. 262). Ο όρος της αποδοτικότητας (efficiency) λοιπόν εκφράζει την επίτευξη του επιθυμητού αποτελέσματος με ταυτόχρονα το μικρότερο δυνατό κόστος. Είναι δηλαδή η ικανότητα μίας οργάνωσης να μεγιστοποιεί τα αποτελέσματά της με δεδομένους πόρους ή να ελαχιστοποιεί τους πόρους, για να πετύχει ένα συγκεκριμένο αποτέλεσμα (Στασινούλια, 2019: 31). Η αποδοτικότητα συνδέει τις δαπάνες με τα αποτελέσματα της διαδικασίας, ενώ η αποτελεσματικότητα συνδέει τα αποτελέσματα με τους στόχους.

Η αποτελεσματικότητα ως έννοια είναι πιο γενική από την αποδοτικότητα και η δεύτερη μπορεί να οδηγήσει στην πρώτη. Παραδείγματος χάριν, ένα σχολείο θα μπορούσε όχι μόνο να είναι αποτελεσματικό, αλλά να είναι και οικονομικά αποδοτικό, επιτυγχάνοντας τους στόχους, που έχουν τεθεί και χρησιμοποιώντας παράλληλα τους λιγότερους πόρους. Από την άλλη, μια παραγωγική διαδικασία μπορεί να είναι αποτελεσματική, χωρίς να είναι απαραίτητα και αποδοτική. Για παράδειγμα, ένα σχολείο μπορεί να είναι αποτελεσματικό, να πετυχαίνει δηλαδή τους στόχους του, αλλά να μην είναι και αποδοτικό, εφόσον χρειάζεται να διαθέσει μεγαλύτερο χρηματικό κεφάλαιο, προκειμένου να επιτύχει τους στόχους αυτούς (Στεργίου, 2017: 52).

Στην οικονομική επιστήμη, οι όροι της αποτελεσματικότητας και της αποδοτικότητας συνδέονται με τη διαδικασία της παραγωγής ενός οργανισμού, κατά την οποία οι εισροές-εισαγωγές (inputs) (πρώτες ύλες, μηχανήματα, κεφάλαιο, εργασία, γνώσεις, ενέργεια) μετατρέπονται σε εκροές-προϊόντα–αποδόσεις (outputs) (δημόσιες δαπάνες, φορολόγηση) με τον καλύτερο δυνατό τρόπο, στη μέγιστη δυνατή ποσότητα και με το χαμηλότερο κόστος (Κούλη, 2019: 35-37).

Συμπερασματικά, η αποτελεσματικότητα είναι μία έννοια, που δύσκολα προσεγγίζεται με έναν και μοναδικό ορισμό. Διαπιστώνεται ότι ο όρος της αποτελεσματικότητας αναφέρεται τόσο σε ατομικό επίπεδο (άτομο), όσο και σε συλλογικές οντότητες (οργανισμοί, επιχειρήσεις, οργανώσεις, συστήματα, θεσμοί) και περιγράφει τον βαθμό επίτευξης συγκεκριμένων κάθε φορά στόχων, καθώς και την παραγωγή αποτελεσμάτων.

# **Κεφάλαιο 2: Η έννοια της σχολικής αποτελεσματικότητας**

Tο ενδιαφέρον για μέτρηση της «αποτελεσματικότητας» των εκπαιδευτικών συστημάτων αυξήθηκε μέσω του κινήματος για το Αποτελεσματικό Σχολείο, το οποίο εξετάζει γιατί ορισμένα σχολεία θεωρούνται περισσότερο αποτελεσματικά από άλλα (Λαζαρίδης, 2021: 19-20). Η απαίτηση να γίνουν καλύτερα τα σχολεία και να προσαρμοστούν στις αλλαγές της εκπαίδευσης οδήγησε έτσι σε νέες έννοιες. Μάλιστα χαρακτηριστικό παράδειγμα αποτελεί ο όρος «αποτελεσματικό σχολείο» (Λαγωνικάκη, 2022: 13).

Το σχολείο αποτελεί σύνθετο οργανισμό με ποικιλία στόχων, που επηρεάζονται από το ευρύτερο κοινωνικό πλαίσιο. Το 1980 η έννοια της σχολικής αποτελεσματικότητας αναφερόταν στη γνωστική ανάπτυξη των μαθητών/τριών παραβλέποντας άλλους τομείς ανάπτυξης. Ο βασικός σκοπός των εκπαιδευτικών συστημάτων ήταν η πρόοδος των μαθητών/τριών, που αποδεικνυόταν από υψηλές βαθμολογίες σε εξετάσεις και τεστ. Η αποτελεσματικότητα, λοιπόν, απαιτούσε ένα «έθος» κατά το οποίο τα παιδιά και οι νέοι αναμενόταν να επιτύχουν ένα προσωπικό επίπεδο αριστείας (Gallagher & Griffore, 2013). Αργότερα, ο Reynolds το 1991 προσθέτει ότι η έννοια της σχολικής αποτελεσματικότητας εστιάζει στην επίδραση, που ασκεί το σχολείο στην ανάπτυξη των κοινωνικών, αλλά και συναισθηματικών δεξιοτήτων των μαθητών/τριών (όπως συμμετοχή, συμπεριφορά, στάση και αυτοεκτίμηση). Επομένως, η σχολική αποτελεσματικότητα μελετούσε αρχικά την πρόοδο των μαθητών/τριών σε γνωστικό επίπεδο και αργότερα σε κοινωνικό και συναισθηματικό επίπεδο.

Ο OECD (Organization for Economic Cooperation and Development) (2015) οριοθετεί τους τομείς, που επικεντρώνεται το σχολείο, για να συμβάλλει στην πρόοδο των μαθητών/τριών και κατά συνέπεια να οδηγήσει στη σχολική αποτελεσματικότητα. Αρχικά, δίνεται έμφαση στην ανάπτυξη προσωπικών αξιών και δεξιοτήτων, που βοηθούν τον/τη μαθητή/τρια να γίνει ανεξάρτητος/η, υπεύθυνος/η και να αναζητά τη γνώση. Στη συνέχεια, γίνεται λόγος για απόκτηση προσόντων, που θα συμβάλλουν στον ανταγωνισμό στην αγορά εργασίας για τον μελλοντικό πολίτη της κοινωνίας της γνώσης, αλλά και της παγκόσμιας κοινότητας. Τέλος, δίνεται έμφαση στις ευκαιρίες, που οφείλει να παρέχει η εκπαίδευση, για συνεχή καλλιέργεια των ικανοτήτων του ατόμου, καθώς και αξιών, που θα αναγάγουν τη ζωή του σε αξιόλογη και ανεξάρτητη.

Κάθε σχολικός οργανισμός θέτει κάποιους γενικούς στόχους, που σχετίζονται με το Αναλυτικό Πρόγραμμα Σπουδών και την εκπαιδευτική πολιτική, καθώς και ειδικότερους στόχους, που διαμορφώνονται από το κοινωνικό συγκείμενο. Έτσι, προκύπτουν διαφορετικοί και ποικίλοι ορισμοί της σχολικής αποτελεσματικότητας, ανάλογα με την οπτική θέασής της (Λαζάρου, 2018: 22-24). Για τον λόγο αυτόν δε συναντάται συχνά ένας κοινά αποδεκτός ορισμός, καθώς η σχολική αποτελεσματικότητα δεν αποσκοπεί πάντα στα ίδια πράγματα. Συνεπώς, θα ήταν ωφέλιμο να αποσαφηνιστεί και το εννοιολογικό πλαίσιο, στο οποίο εντάσσεται (Ζαλοκώστα, 2021: 22-24).

Ως έννοια η σχολική αποτελεσματικότητα είναι πολύπλοκη και πολύπλευρη, γι’ αυτό δύσκολα μπορεί να προσδιοριστεί επακριβώς. Σύμφωνα με τον Lezotte (1989), ένα σχολείο είναι αποτελεσματικό, όταν σε αυτό συνυπάρχουν τόσο η ποιότητα της παρεχόμενης εκπαίδευσης, όσο και οι ίσες ευκαιρίες για όλους τους/τις μαθητές/τριες. Ακόμα, κατά τον Mortimore (1991), αποτελεσματικό χαρακτηρίζεται το σχολείο, στο οποίο οι μαθητές/τριες έχουν μεγαλύτερη απόδοση από αυτήν που αναμένεται με βάση τα δεδομένα και τα αποτελέσματα. Ανάλογο ορισμό δίνει και ο Sammons (2007), ο οποίος αναφέρει ότι ένα σχολείο είναι αποτελεσματικό, όταν οι μαθητές/τριές του σημειώνουν υψηλές σχολικές επιδόσεις και μάλιστα υψηλότερες από τις προσδοκώμενες. Με τη σειρά τους, οι Creemers & Scheerens (1994) ορίζουν την αποτελεσματικότητα στον χώρο της εκπαίδευσης ως την «επίτευξη του στόχου» (σ. 2), όπως και οι Reynolds & Cuttance (1996) σχετίζουν τη σχολική αποτελεσματικότητα με το ερώτημα γιατί σχολεία με αρχικά συγκρίσιμο επίπεδο μαθητών/τριών διαφέρουν τελικά σημαντικά στον βαθμό επίτευξης του στόχου τους. Τέλος, ο Gaskell (1995) θεωρεί αποτελεσματικό εκείνο το σχολείο, που η επιτυχία του έγκειται στο ότι οι ανάγκες των μαθητών/τριών συνδυάζονται με τους στόχους και το Πρόγραμμα Σπουδών.

Η έννοια της αποτελεσματικότητας του σχολείου, όπως τη χρησιμοποιεί η Κίνηση για τη Σχολική Αποτελεσματικότητα (School Effectiveness Movement) αναφέρεται στο κατά πόσο η σχολική πράξη πραγματοποιεί τους στόχους, που έχει θέσει το ίδιο το σχολείο (Καρατζιά, 1999: 62). Κατά τους Μπουραντά, Βάθη, Παπακωνσταντίνου & Ρεκλείτη (1999) ως αποτελεσματικότητα ορίζεται το μέτρο των προσδοκιών, που θέτει το σχολείο και το πλαίσιο επίλυσης προβλημάτων, που μπορεί να προκύψουν. Ένα ακόμα στοιχείο, που προστίθεται στον ορισμό του αποτελεσματικού σχολείου είναι αυτό της επίτευξης του στόχου, αλλά ταυτόχρονα με την καλύτερη διαχείριση των πόρων του (Χαλκιώτης, 1999: 180).

Επιπρόσθετα, αποτελεσματικό θεωρείται ένα σύγχρονο σχολείο, που χαρακτηρίζεται από ευελιξία και υπεύθυνη ηγεσία και είναι ικανό να προσαρμόζεται σταδιακά σε αλλαγές, ώστε να οδηγήσει στην ανάπτυξη της χώρας (Καψάλης, 2005:17). Ο ρόλος της αποτελεσματικής ηγεσίας σε μία αποτελεσματική σχολική μονάδα, ώστε να λειτουργεί στο μέγιστο των δυνατοτήτων της επισημαίνεται και από τους Πασιαρδή & Πασιαρδή (2000: 21).

Σύμφωνα με έναν άλλον ορισμό, ένα σχολείο κρίνεται αποτελεσματικό, όταν όλοι οι εμπλεκόμενοι στη δομή, τη λειτουργία και την εκπαιδευτική διαδικασία διαμορφώνουν μια σχολική μονάδα αντάξια των σύγχρονων κοινωνικών δεδομένων, η οποία μειώνει τις διαφορές μεταξύ των μαθητών/τριών, αυξάνει τις επιδόσεις τους κι αναδεικνύει την προσωπικότητά τους (Πουργιανού, 2012: 31). Σε ένα τέτοιο σχολείο καλλιεργείται κλίμα, που διευκολύνει τη διδασκαλία και τη μάθηση, με αποτέλεσμα οι μαθητές/τριες να επιτυγχάνουν υψηλές επιδόσεις και να ικανοποιούν τις κοινωνικές ανάγκες. Επομένως, η σχολική αποτελεσματικότητα δεν ασχολείται μόνο με την επίδραση των σχολικών παραγόντων, όπως τη διοίκηση και το κλίμα του σχολείου, αλλά και με τη γνωστική και συναισθηματική ανάπτυξη των μαθητών/τριών (Μπούτα, 2020: 20-21).

Τα παρακάτω ερωτήματα περιλαμβάνονται στην έννοια της αποτελεσματικότητας του σχολείου:

* Τι και πώς μπορούν οι μαθητές/τριες να μάθουν;
* Πώς οι εκπαιδευτικοί μπορούν να βοηθήσουν τους/τις μαθητές/τριες να μαθαίνουν με ευκολία, βάθος ή ταχύτητα;
* Τι πρέπει να διδάσκονται τα παιδιά;
* Πώς μπορεί ένα Πρόγραμμα Σπουδών να δομηθεί, ώστε να μεγιστοποιείται η μάθηση των μαθητών/τριών και πώς θα πρέπει οι εκπαιδευτικοί να διδάσκουν το Πρόγραμμα αυτό; (Μαλιάρα, 2017: 15).

Στη συνέχεια, αποτελεσματικό θεωρείται το σχολείο, που μεριμνά για την πρόοδο όλων των μαθητών/τριών ανεξάρτητα από τις κοινωνικές προσδοκίες και τους εσωτερικούς παράγοντες (εσωτερικά κίνητρα, σχολική ωριμότητα, αίσθημα αυτοεκτίμησης) ή τους εξωτερικούς παράγοντες (εξωτερικά κίνητρα, τρόπος διδασκαλίας, γονείς, εκπαιδευτικοί), που επηρεάζουν την επίδοσή τους. Κάθε μαθητής/τρια αποδίδει στο μέγιστο, εξελίσσεται ως μέλος της κοινωνίας και κατορθώνει να αυξήσει τη σχολική του/της επίδοση, γεγονός που επιβεβαιώνεται από τα αποτελέσματα τυπικών διαγωνισμάτων (Κοντάκος, 2010). Ο Scheerens (1992) αναγνωρίζει τη συναισθηματική, ηθική και κοινωνική διάσταση του σχολείου και παράλληλα ο Sergiovanni (1995) ισχυρίζεται ότι τα παιδιά, για να γίνουν ικανοί πολίτες, θα πρέπει να συμμετέχουν στα κοινά. Διαπιστώνεται πως η «αποτελεσματικότητα» των σχολικών μονάδων είναι μία πολυδιάστατη έννοια, αφού κανένα κριτήριο, όπως τα επιτεύγματα των μαθητών/τριών δε μπορεί να συλλάβει τη σύνθετη φύση της, αλλά ούτε οι στόχοι της σχολικής μονάδας, όπως η διαμόρφωση αντιλήψεων, μπορούν να αξιολογηθούν (Ζιάκα, 2014: 44-45).

Όσον αφορά την έρευνα για την αποτελεσματικότητα των σχολείων παραμένει ένα σύνθετο πρόβλημα για τους ερευνητές. Ορόσημο των ερευνών για το αποτελεσματικό σχολείο υπήρξε η μελέτη του Coleman και συνεργατών του (1966) κι έπειτα του Jensen (1969), όπου εξεταζόταν ο βαθμός επίδρασης του σχολείου στην αντιμετώπιση των κοινωνικών ανισοτήτων. Από τις μελέτες αυτές διαπιστώθηκε ότι το οικογενειακό και κοινωνικό περιβάλλον των μαθητών/τριών μπορεί να επηρεάσει τη σχολική επίδοση. Συνεπώς, το σχολείο επιδρά ελάχιστα στα μορφωτικά αποτελέσματα των μαθητών/τριών (Ζιάκα, 2014: 44). Από την άλλη μεριά, οι Rutter (1979) και Mortimore (1988) έπειτα από μελέτες τους σε σχολεία Πρωτοβάθμιας και Δευτεροβάθμιας Εκπαίδευσης στο Λονδίνο διαπίστωσαν ότι «το σχολείο έχει σημασία» («school matters»). Προς επίρρωση αυτού φάνηκε ότι ένα παιδί από οικογένεια με χειρωνακτική εργασία στο πιο αποτελεσματικό σχολείο τα πηγαίνει εξίσου καλά με ένα παιδί της μεσαίας τάξης στο λιγότερο αποτελεσματικό σχολείο. Συνεπώς, το ίδιο σχολείο μπορεί να μην είναι το ίδιο αποτελεσματικό για τους διαφορετικούς τύπους μαθητών/τριών (Chevalier, Dolton & Levacic, 2004: 13).

Η σχολική αποτελεσματικότητα σχετίζεται στενά με την αλλαγή, που υφίσταται σε κάθε οργανισμό. Η ικανότητα, λοιπόν, του οργανισμού να προσαρμόζεται στις αλλαγές καθορίζει και την αποτελεσματικότητά του, η οποία είναι μία πολύ δυναμική διαδικασία (Ζαλοκώστα, 2021: 22-24). Ωστόσο, η οριοθέτηση της έννοιας της αποτελεσματικότητας στον χώρο του σχολείου είναι ακόμα πιο δύσκολη από την οριοθέτηση της ίδιας της έννοιας σε κάποια οργάνωση, λόγω του αξιολογικού χαρακτήρα του σχολείου, που έχει ως στόχο τη διασφάλιση της υψηλής ποιότητας της εκπαίδευσης και τη διαρκή βελτίωση του εκπαιδευτικού περιβάλλοντος. Η έννοια της αποτελεσματικότητας των σχολείων εξακολουθεί να μην είναι τελείως αποσαφηνισμένη. Κάποιοι θεωρούν ότι ένα «καλό» σχολείο εφοδιάζει τους/τις νέους/νέες με πρακτικές γνώσεις για τη ζωή τους. Άλλοι πάλι υποστηρίζουν ότι το σχολείο οφείλει να παρέχει στους/στις μαθητές/τριες γνώσεις γενικού χαρακτήρα και να «χτίζει» την προσωπικότητά τους (Χριστοδούλου, 2007: 14-15).

Από τη βιβλιογραφία διαπιστώνεται πως ο ορισμός των αποτελεσματικών σχολείων διαφέρει από ερευνητή σε ερευνητή. Πολλές έρευνες για τη σχολική αποτελεσματικότητα επικεντρώνονται στις σχολικές επιδόσεις των μαθητών/τριών, ενώ άλλες εστιάζουν στη στάση και τη συμπεριφορά των μαθητών/τριών. Σύμφωνα, όμως, με τους περισσότερους ορισμούς για το αποτελεσματικό σχολείο αυτό που επιζητείται είναι η επίτευξη των στόχων, που το ίδιο έχει θέσει και η παραγωγή του επιθυμητού αποτελέσματος, το οποίο σχετίζεται με τις επιδόσεις των μαθητών/τριών, παραβλέποντας παραμέτρους, όπως το οργανωτικό πλαίσιο λειτουργίας του σχολείου, την ηγεσία, το σχολικό κλίμα, τη συμμετοχή των γονέων και της τοπικής κοινωνίας στη σχολική πραγματικότητα κ.ά. (Πασιαρδής, 2004: 101). Ωστόσο, δείκτες, όπως η συνεργασία των εκπαιδευτικών και η σχέση του σχολείου με όλα τα μέλη της σχολικής κοινότητας συνδέονται άρρηκτα με την αποτελεσματικότητα της σχολικής μονάδας (Φραγκόπυλος, 2019: 7).

Η αποτελεσματικότητα καθορίζεται με βάση μία συγκεκριμένη χρονική περίοδο (βραχυπρόθεσμα, μεσοπρόθεσμα, μακροπρόθεσμα) και με βάση την ποιότητα των διαδικασιών και τα αποτελέσματα του σχολείου. Γι’ αυτό, λοιπόν, μελετώνται διάφορες παράμετροι της αποτελεσματικότητας, όπως είναι οι επιδόσεις των μαθητών/τριών, οι στάσεις των εκπαιδευτικών και των μαθητών/τριών, η οργάνωση και διεύθυνση του σχολείου, η συμμετοχή των γονέων κ.ά. (Χατζηπαναγιώτου, 2008: 221). Ένας από τους στόχους της έρευνας για την αποτελεσματικότητα του σχολείου είναι ο εντοπισμός των διαδικασιών (π.χ. διδακτικές πρακτικές και συνεργασία με γονείς), που ακολουθούνται στην τάξη και στο σχολείο και οι οποίες δε σχετίζονται μόνο με τη σύνθεση του σχολείου και το υπόβαθρο των μαθητών/τριών, αλλά επιδρούν στην επίδοσή τους (Chevalier, Dolton & Levacic, 2004: 12).

Σήμερα, η αποτελεσματικότητα συνδέεται και με τις ακαδημαϊκές επιδόσεις, τάση που διαφαίνεται από τις εκθέσεις του διαγωνισμού PISA. Η μέτρηση της αποτελεσματικότητας γίνεται βάσει κοινών διαγωνισμάτων των μαθητών/τριών, αφού η κατάκτηση βασικών δεξιοτήτων αποτελεί δείκτη ενός αποτελεσματικού σχολείου (Παπαδοπούλου, 2016: 34-35). Έτσι, αποτελεσματικό είναι εκείνο το σχολείο, όπου οι μαθητές/τριές του επιτυγχάνουν υψηλές επιδόσεις στις εθνικές εξετάσεις ή στα σταθμισμένα τεστ των ερευνητών (Σιάπκα, 2011: 42). Σύμφωνα με την προσέγγιση αυτή, η εκπλήρωση των στόχων του εκπαιδευτικού συστήματος αποτελεί βασικό κριτήριο ενός σχολείου αποτελεσματικού. Η παραπάνω οριοθέτηση, λοιπόν, θέλει το σχολείο να ορίζει ως σκοπό του τα υψηλά μαθησιακά αποτελέσματα, με βάση τα επίσημα Προγράμματα Σπουδών και τις προσδοκίες του εκάστοτε εκπαιδευτικού συστήματος (Γραμματικοπούλου, 2022: 8).

Σε πολλές έρευνες, οι ερευνητές θέτουν τα κριτήρια, τα οποία διαφέρουν ανάλογα με τους στόχους, που θέτουν οι εκάστοτε πολιτικοί προϊστάμενοι για την αξιολόγηση των σχολικών μονάδων. Δηλαδή, ο ορισμός της αποτελεσματικότητας του σχολείου είναι πολιτικό ζήτημα, καθώς αξιολογείται το κατά πόσο τροφοδοτεί την οικονομία με εργατικό δυναμικό (Χατζηπαναγιώτου, 2008: 221).

Ο Scheerens (2000) παρουσιάζει τη δική του προσέγγιση για την έννοια της σχολικής αποτελεσματικότητας, σύμφωνα με την οποία διαφοροποιούνται τα κριτήρια αποτελεσματικότητας, οι φορείς, οι τρόποι και τα μέσα για την επίτευξή της. Η οπτική της αποτελεσματικότητας του σχολείου σε μακροεπίπεδο και μικροεπίπεδο κατά τον Scheerens (2000) είναι η εξής:

1. Οικονομική προσέγγιση της αποτελεσματικότητας: ένα σχολείο είναι αποτελεσματικό, όταν οι μαθητές/τριές του πετυχαίνουν υψηλές ακαδημαϊκές επιδόσεις. Σημαντικός είναι ο ρόλος αυτών που διοικούν τον οργανισμό και η σαφής διατύπωση των στόχων.
2. Προσέγγιση του σχολείου ως οργανισμού: αποτελεσματικό σχολείο αποτελεί το σχολείο, το οποίο προσαρμόζεται κάθε φορά σε όλες τις συνθήκες. Καθοριστικός παράγοντας για την επίτευξη αυτού του στόχου είναι ο ρόλος αυτών, που διοικούν τον οργανισμό, οι οποίοι ενδιαφέρονται πρωτίστως για την εξασφάλιση των πόρων.
3. Προσέγγιση των ανθρωπίνων σχέσεων: η αποτελεσματικότητα του σχολείου εκτιμάται από την ενεργό συμμετοχή των εμπλεκομένων, τη συνεργασία και την αναγνώριση της προσωπικής τους ευθύνης. Κύριο χαρακτηριστικό της προσέγγισης αυτής είναι τα κίνητρα με στόχο τη βελτίωση.
4. Γραφειοκρατική προσέγγιση: μία σχολική μονάδα κρίνεται αποτελεσματική αν διαθέτει σταθερότητα και συνέχεια στο έργο της. Στη συγκεκριμένη περίπτωση σημαντικός είναι ο ρόλος όλων των εμπλεκομένων στο εκπαιδευτικό έργο και βασικές προϋποθέσεις αποτελούν η αλληλεπίδραση, η προσωπική ανάπτυξη και η οργάνωση των δομών, ώστε να διευκολυνθεί το διδακτικό και παιδαγωγικό έργο.
5. Πολιτική προσέγγιση: αποτελεσματικό ορίζεται το σχολείο, που ικανοποιεί την πολιτεία, τους γονείς και την τοπική κοινωνία. Βασική προϋπόθεση αποτελεί η ανεξαρτησία και αυτονομία του σχολείου, για να μπορεί να προσαρμόζει το έργο του, όταν χρειάζεται (Λιακοπούλου, 2020: 17-18).

Τα κριτήρια αποτελεσματικότητας μίας σχολικής μονάδας είναι πολλά. Εντούτοις, βασικό κριτήριο είναι οι επιδράσεις, που ασκεί στα επιτεύγματα των μαθητών/τριών: α) στις ακαδημαϊκές επιδόσεις, που αφορούν τη γλωσσική ικανότητα (literacy), την ικανότητα στα μαθηματικά (numeracy) και την εξοικείωση με άλλες επιστήμες (φυσικές επιστήμες, ιστορία), β) στη συμπεριφορά και κοινωνικοποίηση των μαθητών/τριών, γ) στην ισότητα για όλους/ες τους/τις μαθητές/τριες. Όλα τα παραπάνω αποτελούν το τελικό ζητούμενο της εκπαίδευσης. Ωστόσο, «η αποτελεσματικότητα μίας σχολικής μονάδας θα πρέπει να αξιολογηθεί και με βάση τα ενδιάμεσα αποτελέσματα, όπως την παιδαγωγική συμπεριφορά των εκπαιδευτικών, την οργάνωση και διοίκηση του σχολείου, το γενικότερο κλίμα και την κουλτούρα του σχολείου, την ικανοποίηση των εμπλεκομένων στην εκπαιδευτική διαδικασία και την εμπλοκή των γονέων» (Λιακοπούλου, 2020: 19).

Το αποτελεσματικό σχολείο λειτουργεί έχοντας ως γνώμονα ορισμένες αρχές. Σύμφωνα με τις αρχές αυτές, όλοι οι μαθητές/τριες μπορούν να μάθουν, εφόσον τους παρέχονται ίσες ευκαιρίες. Ακόμα, το σχολείο είναι υπεύθυνο για τη σχολική επιτυχία των μαθητών/τριών και όχι η κοινωνικοοικονομική τους προέλευση (Τριανταφύλλου, 2013: 89-91). Παρομοίως, σύμφωνα με το Κίνημα για το Αποτελεσματικό Σχολείο, τα σχολεία μπορούν να διδάξουν με αποτελεσματικό τρόπο όλους/ες τους/τις μαθητές/τριες ανεξαιρέτως και να οδηγήσουν στη βελτίωση των ίδιων των σχολείων, αλλά και σε κοινωνικές αλλαγές γενικότερα. Στο σημείο αυτό της διαμόρφωσης αποτελεσματικών σχολείων ο ρόλος της διεύθυνσης είναι καταλυτικός (Χριστοδούλου, 2007: 14-15).

Σε ένα αποτελεσματικό σχολείο οι μαθητές/τριες σημειώνουν βελτίωση τόσο σε γνωστικό όσο και σε κοινωνικό επίπεδο και προωθούνται αξίες όπως η ισότητα, η δικαιοσύνη, η αρμονία, η συνεργασία, η αποδοχή, η εμπιστοσύνη και επικρατεί ένα κλίμα ασφάλειας και ικανοποίησης μεταξύ των εμπλεκομένων μελών. Κάθε σχολείο θέτει στόχους, που να συμπορεύονται με τους στόχους της κεντρικής εκπαιδευτικής πολιτικής, ωστόσο δεν υπάρχει πλήρης ταύτιση πάντα, καθώς κάθε σχολική μονάδα είναι μοναδική, με τις δικές της ανάγκες και προτεραιότητες και λειτουργεί μέσα στο δικό της ξεχωριστό κοινωνικό πλαίσιο. Έτσι, ορίζει και την αποτελεσματικότητά της (Τογανίδου, 2019: 15).


Οι Πασιαρδής & Πασιαρδή (2006) καταλήγουν στο συμπέρασμα ότι αποτελεσματική είναι η σχολική μονάδα, που πραγματώνει τους στόχους της και ως κοινωνικό σύστημα αποτελείται από άτομα, που αλληλοεπιδρούν μεταξύ τους, κάτω από ορισμένους κανόνες και αξίες. Οι επιδράσεις, που δέχεται η σχολική μονάδα και οι διαδικασίες, που εφαρμόζει, για να πετύχει τα αποτελέσματά της, φτάνουν ως τους/τις μαθητές/τριες και τους γονείς. Η εκπλήρωση των στόχων, τελικά, πραγματοποιείται από το εξειδικευμένο προσωπικό της σχολικής μονάδας με την αρωγή της διεύθυνσης, η οποία εξασφαλίζει την αποτελεσματικότητα του οργανισμού.

Συνεπώς, η έννοια της σχολικής αποτελεσματικότητας δεν αναφέρεται αποκλειστικά στη σχολική πρόοδο και επίδοση των μαθητών/τριών, που εκτιμάται μέσα από τυπικά τεστ, αλλά εστιάζει στην καλλιέργεια της ολόπλευρης προσωπικότητας του/της μαθητή/τριας, καθώς και στη διαμόρφωση στάσης και συμπεριφοράς του/της, που αποτελούν και τα επιθυμητά αποτελέσματα ενός σχολείου αποτελεσματικού. Ως έννοια είναι περίπλοκη, καθώς αφορά ένα πλήθος ανθρώπων, όπως τους γονείς, τους/τις μαθητές/τριες, τους/τις εκπαιδευτικούς, αλλά και όλη την κοινωνία. Τελικός σκοπός, λοιπόν, ενός αποτελεσματικού σχολείου είναι η επιδίωξη της διαρκούς ανάπτυξης των μαθητών/τριών τόσο ακαδημαϊκά όσο και προσωπικά, προετοιμάζοντας τους για επιτυχία στο μέλλον.

# **Κεφάλαιο 3: Μοντέλα σχολικής αποτελεσματικότητας**

Οι ερευνητές, που ασχολήθηκαν με τη σχολική αποτελεσματικότητα, χρησιμοποίησαν δείκτες, για να μπορέσουν να ορίσουν τις εισροές (εκπαιδευτικοί, εκπαιδευτική διαδικασία, μαθητές/τριες, σχολικές εγκαταστάσεις) και τις εκροές της εκπαίδευσης (εκπαιδευτικά αποτελέσματα, νέα γνώση). Επειδή όμως η ποσοτικοποίησή τους δεν ήταν εύκολη, σχηματίστηκε μία πληθώρα μοντέλων σχολικής αποτελεσματικότητας. Τα μοντέλα αυτά κατηγοριοποιούν τα στοιχεία του σχολείου σε εισροές, διαδικασία και εκροές (Τογανίδου, 2019: 17).

Ο Carroll το 1963 παρουσίασε το πρώτο, σύμφωνα με πολλούς ερευνητές, μοντέλο σχολικής αποτελεσματικότητας (βλ. Σχήμα 1). Ο Carroll (1963) θεωρούσε σημαντικό το Πρόγραμμα Σπουδών, τον διδακτικό χρόνο, καθώς και την ποιότητα της διδασκαλίας, την ποσότητα της ύλης και τη νοητική αφύπνιση των μαθητών/τριών. Το συγκεκριμένο μοντέλο περιλαμβάνει πέντε μεταβλητές: τη συμπεριφορά των μαθητών/τριών, την ευκαιρία για μάθηση, την ποιότητα της διδακτικής διαδικασίας, την επιμονή και την ικανότητα κατανόησης της διδασκαλίας εκ μέρους των μαθητών/τριών. Προϋπόθεση αποτελούν οι προκαθορισμένοι στόχοι, η σύνδεση της νέας γνώσης με προϋπάρχουσες γνώσεις, οι σαφείς δραστηριότητες, τα τεστ κριτηρίων, η δομή του περιεχομένου των μαθημάτων, η επίβλεψη από τους/τις εκπαιδευτικούς και οι υψηλές προσδοκίες που έχουν από τους/τις μαθητές/τριες.




**Σχήμα 1: Το μοντέλο του Carroll για τη σχολική αποτελεσματικότητα. Πηγή: https://edutechwiki.unige.ch/en/File:Carrol-school-learning-by-reeves.png**

Στη συνέχεια, ο Cameron (1983) υποστηρίζει με τη σειρά του ότι υπάρχουν επτά μοντέλα σχολικής αποτελεσματικότητας, τα οποία είναι:

* Το **στοχοκεντρικό** **μοντέλο**: Σύμφωνα με το μοντέλο αυτό, η διαδικασία της στοχοθεσίας είναι ιδιαίτερα σημαντική, για να χαρακτηριστεί ένα σχολείο αποτελεσματικό. Έτσι, λοιπόν, αν το σχολείο καταφέρει να επιτύχει τους στόχους, που το ίδιο έχει ορίσει από την αρχή της λειτουργίας του, αυτό συνεπάγεται και την αποτελεσματικότητά του.
* Το **μοντέλο των συστημικών πόρων**: Σύμφωνα με το παρόν μοντέλο, η ύπαρξη ορισμένων απαραίτητων πόρων βοηθούν ένα σχολείο στο να θεωρηθεί αποτελεσματικό. Για τον λόγο αυτό, το σχολείο εκείνο, που είναι σε θέση να αποκτήσει τους επιθυμητούς πόρους, όπως το ανθρώπινο δυναμικό χρηματοοικονομικούς πόρους, εγκαταστάσεις, εξοπλισμό και χωροταξικές υποδομές λειτουργεί πιο αποτελεσματικά.
* Το **μοντέλο εσωτερικής διαδικασίας**: Σύμφωνα με το συγκεκριμένο μοντέλο, βασικό πλεονέκτημα των αποτελεσματικών σχολείων είναι η εύρυθμη λειτουργία τους, χωρίς να προκύπτουν προβλήματα σε καθημερινή βάση. Ένα σχολείο είναι αποτελεσματικό, αν όλα κυλούν ομαλά και χωρίς ανυπέρβλητα εμπόδια.
* Το **μοντέλο ικανοποίησης**: Σύμφωνα με αυτό το μοντέλο, το σχολείο διαθέτει αποτελεσματικότητα, όταν όλοι οι εμπλεκόμενοι στην εκπαιδευτική διαδικασία είναι ικανοποιημένοι και δεν εκφράζουν κανένα αίσθημα δυσαρέσκειας προς το σχολείο. Δηλαδή, οι γονείς, οι εκπαιδευτικοί, οι μαθητές/τριες κι η ηγεσία είναι ευχαριστημένοι από τον τρόπο λειτουργίας του σχολείου.
* Το **μοντέλο νομιμότητας**: Σύμφωνα με αυτό, μία σχολική μονάδα θα πρέπει να ανταποκρίνεται σε όλες τις διαδικασίες, που απαιτούνται και να τηρεί τις υποχρεώσεις της. Γι’ αυτό, ένα αποτελεσματικό σχολείο συμμετέχει σε όλες τις νόμιμες δραστηριότητες, που ορίζονται για όλες τις σχολικές μονάδες (όπως είναι για παράδειγμα η οργάνωση της σχολικής ζωής, οι σχολικές εκδρομές και οι μετακινήσεις των μαθητών/τριών).
* Το **μοντέλο οργανωσιακής μάθησης**: Βάσει του μοντέλου αυτού, αποτελεσματικό σχολείο είναι εκείνο, που καταφέρνει να επιλύει τις κρίσεις και τις συγκρούσεις στο εσωτερικό του και να αντιμετωπίζει επαρκώς τις ευρύτερες κοινωνικές αλλαγές. Συνεπώς, ένα σχολείο, που καταφέρνει να βρίσκει λύση στα προβλήματα, που δημιουργούνται στο εσωτερικό του, αλλά και να προσαρμόζεται στις εκάστοτε κοινωνικές συνθήκες, θεωρείται αποτελεσματικό.
* Το **μοντέλο αποτελεσματικότητας**: Το μοντέλο αυτό αναφέρει ότι αποτελεσματικό είναι το σχολείο, στο οποίο δεν παρατηρείται κάποιο χαρακτηριστικό αναποτελεσματικότητας, δηλαδή καθετί λειτουργεί, όπως θα έπρεπε. Στο σχολείο αυτό οι εκπαιδευτικοί χαρακτηρίζονται ως αποτελεσματικοί/ές και η διδασκαλία είναι εξίσου αποτελεσματική.
* Ένα επιπλέον μοντέλο, που διαμορφώθηκε από τα παραπάνω είναι το **δυναμικό μοντέλο**, σύμφωνα με το οποίο τα μαθησιακά αποτελέσματα επηρεάζονται από ορισμένους παράγοντες και τις μεταξύ τους αλληλεπιδράσεις. Για τον λόγο αυτό, αποτελεσματικό είναι το σχολείο, που μπορεί να παράγει τα επιθυμητά μαθησιακά αποτελέσματα, αντιμετωπίζοντας τους δυσμενείς παράγοντες.

Ένα ακόμα ολοκληρωμένο μοντέλο σχολικής αποτελεσματικότητας προτείνει και ο Scheerens (1992). Με βάση το μοντέλο αυτό (βλ. Σχήμα 2), ένα σχολείο χαρακτηρίζεται αποτελεσματικό με κριτήριο τις επιδόσεις των μαθητών/τριών και την παρακολούθηση του ρυθμού μάθησής τους. Οι επιδόσεις συχνά δέχονται επιδράσεις από το Αναλυτικό Πρόγραμμα και το κλίμα του σχολείου, το οποίο επηρεάζεται από τις σχολικές εισροές. Ακολουθείται η εξής γραμμική πορεία: εισροές, διαδικασίες, απόδοση, αποτελέσματα στην εργασία. Η πορεία αυτή δέχεται επιδράσεις και επιδρά στο πλαίσιο λειτουργίας του σχολείου (Λιακοπούλου, 2020: 24).




**Σχήμα 2: Το μοντέλο του Scheerens για τη σχολική αποτελεσματικότητα. Πηγή: Hoy & Miskel (2013)**

Επίσης, ένα ακόμα μοντέλο είναι αυτό του Creemers (1994), το οποίο θεωρείται επέκταση του μοντέλου του Carroll και βασίζεται σε τέσσερις παραδοχές:


1. Ο διδακτικός χρόνος, οι ευκαιρίες μάθησης, το Πρόγραμμα Σπουδών και η ποιότητα της διδασκαλίας επηρεάζουν την επίδοση των μαθητών/τριών κυρίως σε επίπεδο τάξης, αλλά και σε επίπεδο σχολείου.
2. Εσωτερικοί παράγοντες, όπως η κοινωνικοοικονομική προέλευση των μαθητών/τριών, καθώς και οι στάσεις και οι αξίες του/της μαθητή/τριας επηρεάζουν την επίδοσή του/της.
3. Ο/Η μαθητής/τρια, η τάξη και το σχολείο θα πρέπει να αλληλοστηρίζονται για να βελτιωθεί η σχολική επίδοση των μαθητών/τριών.
4. Βασικές αρχές του μοντέλου αποτελούν: η συνέπεια και συνοχή στη διδασκαλία, η σταθερότητα στην εκπαίδευση και ο έλεγχος των στόχων και του κλίματος.

Το μοντέλο του Creemers (βλ. Σχήμα 3), όταν αναφέρεται στο εκπαιδευτικό σύστημα, τονίζει τη σπουδαιότητα της αγωγής του πολίτη, τον διδακτικό χρόνο και τις ευκαιρίες μάθησης. Σε επίπεδο σχολείου, βασική είναι η ποιότητα στην εκπαίδευση και την οργάνωση, καθώς κι ο διδακτικός χρόνος και οι ευκαιρίες μάθησης. Ακόμα, σε επίπεδο σχολικής τάξης, κρίνεται σημαντικό το ανοιχτό κλίμα στην τάξη και η καλλιέργεια εμπιστοσύνης στους/στις μαθητές/τριες, ώστε να συμμετέχουν στη σχολική ζωή. Τέλος, όσον αφορά τον/τη μαθητή/τρια, στοιχεία, που παίζουν σημαντικό ρόλο, είναι τα εξής: ο χρόνος για εργασία, οι ευκαιρίες για μάθηση, οι ικανότητες του/της μαθητή/τριας, το κοινωνικό υπόβαθρο και το φύλο. Τελικώς, όλα τα παραπάνω συνεισφέρουν στην καλλιέργεια αστικής γνώσης των μαθητών/τριών (γνώσεις και κοινωνικές δεξιότητες, που αφορούν τον τρόπο με τον οποίο λειτουργεί η πόλη και η κοινωνία).



**Σχήμα 3: Το μοντέλο του Creemers για τη σχολική αποτελεσματικότητα. Πηγή: https://www.researchgate.net/figure/Coverage-of-the-Comprehensive-Model-of-Educational-Effectiveness-Creemers-1994\_fig1\_233261897 Model**

Επιπλέον, ένα ακόμα μοντέλο, που αναφέρεται στη σχολική αποτελεσματικότητα, είναι το μοντέλο των Heneveld & Craig (1996). Σύμφωνα με το μοντέλο αυτό (βλ. Σχήμα 4), οι εισροές κάθε σχολείου, όπως το σχολικό κλίμα, οι συνθήκες και η διαδικασία της διδασκαλίας και μάθησης συνδυάζονται, για να παράγουν τα αποτελέσματα των μαθητών/τριών. Στο σχολικό κλίμα περιλαμβάνονται οι υψηλές προσδοκίες των μαθητών/τριών, οι θετικές στάσεις των εκπαιδευτικών, η τάξη και η πειθαρχία, η οργανωμένη ύλη, οι ανταμοιβές και τα κίνητρα. Από την άλλη, στις ευνοϊκές συνθήκες περιλαμβάνονται η αποτελεσματική ηγεσία, η ικανότητα των εκπαιδευτικών στη διδασκαλία, η ευελιξία, η αυτονομία και ο χρόνος στο σχολείο. Τέλος, η διαδικασία της διδασκαλίας και της μάθησης περιλαμβάνει ποικιλία στις στρατηγικές διδασκαλίας και συχνή αξιολόγηση και ανατροφοδότηση των μαθητών/τριών.



**Σχήμα 4: Το μοντέλο των Heneveld & Craig (1996) για τη σχολική αποτελεσματικότητα. Πηγή: https://www.researchgate.net/figure/Factors-that-determine-school-effectiveness-Heneveld-Craig-1996\_fig1\_47394174**

Τέλος, το Δυναμικό Μοντέλο Εκπαιδευτικής Αποτελεσματικότητας (ΔΜΕΑ) στοχεύει στην κατανόηση και τη βελτίωση της ποιότητας της εκπαίδευσης, μέσω μιας πιο ολοκληρωμένης προσέγγισης και αναπτύχθηκε ως απάντηση στις αδυναμίες των προηγούμενων μοντέλων, τα οποία επικεντρώνονταν κυρίως σε συγκεκριμένους παράγοντες ή σταθερά χαρακτηριστικά, όπως οι πόροι, η διοίκηση ή η εκπαιδευτική πολιτική. Το ΔΜΕΑ βασίζεται σε τρεις βασικές υποθέσεις: Πρώτον, τα μαθησιακά αποτελέσματα θα πρέπει να ορίζονται με ευρύτερο τρόπο και να μην περιορίζονται στην απλή επίτευξη βασικών δεξιοτήτων. Δεύτερον, το ΔΜΕΑ βοηθά τους υπεύθυνους χάραξης πολιτικής και τους άλλους εμπλεκομένους να αναλάβουν δράση, με στόχο τη βελτίωση των εκπαιδευτικών πρακτικών με τη λήψη ορθολογικών αποφάσεων. Τρίτον, το ΔΜΕΑ πρέπει να είναι σε θέση να περιγράφει την πολύπλοκη φύση της εκπαιδευτικής αποτελεσματικότητας. Συνεπώς, το ΔΜΕΑ είναι πολυεπίπεδο και αναφέρεται σε παράγοντες, που δρουν στα τέσσερα διαφορετικά επίπεδα (μαθητής/τρια, τάξη, σχολείο, εκπαιδευτικό σύστημα), τα οποία παρουσιάζονται στο Σχήμα 5. Ιδιαίτερη έμφαση δίνεται στις διαδικασίες διδασκαλίας και μάθησης και στους ρόλους των βασικών εμπλεκομένων (μαθητή/τριας και εκπαιδευτικού). Ακόμα, το ΔΜΕΑ αναφέρεται σε παράγοντες, που εδράζονται στο επίπεδο του σχολείου και επηρεάζουν τις διαδικασίες διδασκαλίας και μάθησης, μέσω της αξιολόγησης της σχολικής πολιτικής για τη διδασκαλία και τη δημιουργία ενός υποστηρικτικού περιβάλλοντος μάθησης στο σχολείο. Όσον αφορά το επίπεδο του συστήματος, αυτό αναφέρεται στην επίδραση του εκπαιδευτικού συστήματος, ιδιαίτερα μέσω της ανάπτυξης και αξιολόγησης της επίσημης εκπαιδευτικής πολιτικής σε εθνικό επίπεδο. Οι διαδικασίες διδασκαλίας και μάθησης επηρεάζονται παράλληλα από το ευρύτερο εκπαιδευτικό πλαίσιο, μέσα στο οποίο μαθητές/τριες, εκπαιδευτικοί και σχολικοί οργανισμοί δρουν. Τέλος, παράγοντες όπως οι κοινωνικές αξίες, που προωθούν τη μάθηση, καθώς και η σημασία, που προσδίδεται στη μάθηση από την κοινωνία, διαδραματίζουν σημαντικό ρόλο τόσο στη διαμόρφωση των προσδοκιών από εκπαιδευτικούς και μαθητές/τριες όσο και στη διαμόρφωση των αντιλήψεων των διάφορων εμπλεκομένων αναφορικά με τις αποτελεσματικές διδακτικές πρακτικές (Creemers & Kyriakides, 2012).

Εικόνα που περιέχει κείμενο, διάγραμμα, σκίτσο/σχέδιο, ζωγραφιά

Περιγραφή που δημιουργήθηκε αυτόματα

**Σχήμα 5: Το Δυναμικό Μοντέλο Εκπαιδευτικής Αποτελεσματικότητας (ΔΜΕΑ). Πηγή: http://www.diapolis.auth.gr/epimorfotiko\_uliko/index.php/2014-09-06-09-18-43/2014-09-06-09-36-01/45-d1-kyriakidis?showall=1**

Καταληκτικά, τα παραπάνω μοντέλα σχολικής αποτελεσματικότητας χρησιμοποιούνται, για να προσεγγίσουν τη συνολική αποτελεσματικότητα του σχολείου και να παράσχουν ανατροφοδότηση, που μπορεί να βοηθήσει στη βελτίωση της εκπαιδευτικής διαδικασίας. Τα μοντέλα αυτά μπορεί να εστιάζουν σε έναν μόνο παράγοντα, όπως τα αποτελέσματα σε εξετάσεις-τεστ και έτσι να παραβλέπουν άλλες σημαντικές πτυχές της εκπαίδευσης, όπως οι δεξιότητες και οι στόχοι των μαθητών/τριών. Ακόμα, η χρήση κοινών μέτρων για την αξιολόγηση της επίδοσης των σχολείων ενδέχεται να μην λαμβάνει υπόψη τις διαφορετικές ανάγκες και προκλήσεις, που αντιμετωπίζουν τα διαφορετικά σχολεία ή ορισμένους εξωτερικούς παράγοντες, όπως το περιβάλλον και τα οικονομικά και κοινωνικά προβλήματα. Παρόλα αυτά, η αξιολόγηση της σχολικής αποτελεσματικότητας μέσα από μοντέλα αποτελεί ένα χρήσιμο εργαλείο για τη βελτίωση των εκπαιδευτικών προγραμμάτων. Συνεπώς, είναι σημαντικό να τονιστεί ότι κάθε μοντέλο αποτελεσματικότητας έχει πλεονεκτήματα, αλλά και μειονεκτήματά και έτσι θα πρέπει να χρησιμοποιείται με προσοχή και σε συνδυασμό με άλλα δεδομένα και πληροφορίες για μια πλήρη και αντικειμενική αξιολόγηση.

# **Κεφάλαιο 4: Παράγοντες σχολικής αποτελεσματικότητας**

Η Πασιαρδή (2001) αναφέρει πως υπάρχουν ορισμένοι ενδοσχολικοί παράγοντες, που επηρεάζουν την αποτελεσματικότητα του σχολείου. Αυτοί είναι η εκπαιδευτική ηγεσία και διεύθυνση του σχολείου, η έμφαση στη σχολική διδασκαλία, οι υψηλές προσδοκίες των εκπαιδευτικών από όλους/ες τους/τις μαθητές/τριες, η αξιολόγηση της επίδοσης των μαθητών/τριών, η εμπλοκή των γονέων στη σχολική ζωή και η παροχή χρηματικού προϋπολογισμού από το κράτος σε κάθε σχολείο χωριστά.

Ειδικά, η διεύθυνση κάθε σχολείου είναι υπεύθυνη για την ομαλή λειτουργία της σχολικής μονάδας και την πραγμάτωση των στόχων της. Ο/Η διευθυντής/ντρια ως ηγέτης φροντίζει για την επικοινωνία και τη συνεργασία με το διδακτικό προσωπικό, ώστε να καλυφθούν οι ανάγκες των μαθητών/τριών. Ακόμα, δρα εξισορροπητικά, λύνει τυχόν ζητήματα και διαμορφώνει το κατάλληλο κλίμα στο σχολείο. Εξίσου σημαντική είναι η συνεργασία και η εμπιστοσύνη μεταξύ του/της εκπαιδευτικού και των μαθητών/τριών, για να αισθάνονται, ότι μπορούν να προοδεύσουν (Σιάπκα, 2011: 48- 50). Στη συνέχεια, όσον αφορά τη σχολική διδασκαλία, οφείλει να είναι προσανατολισμένη στις ανάγκες των μαθητών/τριών και να αξιοποιούνται ποικίλα υλικά και μέθοδοι. Η αποτελεσματική διδασκαλία, επίσης, προϋποθέτει και την αξιολόγηση της επίδοσης των μαθητών/τριών, που λειτουργεί ως μηχανισμός πληροφόρησης για την επίτευξη ή μη των στόχων. Η ενεργή εμπλοκή των γονέων στα σχολικά δρώμενα, η συχνή επικοινωνία με τη διεύθυνση και τον/την εκπαιδευτικό και η ενημέρωση για την πρόοδο των παιδιών βελτιώνει τη διαδικασία της μάθησης και το εκπαιδευτικό έργο. Τέλος, η αποτελεσματικότητα του σχολείου επηρεάζεται από τη δυνατότητα άσκησης εκπαιδευτικής πολιτικής και από την αυτονομία, που το σχολείο διαθέτει στη διαχείριση των πόρων του και στη λήψη αποφάσεων (Σιάπκα, 2011: 51- 52).

Η σχολική αποτελεσματικότητα εξετάζει την επίδραση κι άλλων σχολικών παραγόντων, όπως είναι η διοίκηση και το κλίμα του σχολείου, καθώς και η γνωστική και συναισθηματική επίδοση των μαθητών/τριών (Campbell, Kyriacides, Muijs & Robinson, 2004, στο: Κοντάκος, 2010). Το ανοιχτό και θετικό κλίμα του σχολείου, οι διαπροσωπικές σχέσεις μεταξύ των εκπαιδευτικών και η συμπεριφορά της διεύθυνσης επηρεάζουν κατά πολύ το κλίμα, που επικρατεί στη σχολική μονάδα και συνδέονται στενά με την αποτελεσματικότητά της. Ειδικότερα, δείκτες για την αποτελεσματικότητα ενός σχολείου είναι «*ο ρυθμός παρακολούθησης και η σχολική διαρροή, η συμπεριφορά των μαθητών/τριών, η αυτοαντίληψή τους, η καλλιέργεια αξιών, η αγωγή του πολίτη και ο επαγγελματικός προσανατολισμός*» (Λιακοπούλου, 2020: 19).

Ακόμα, υπάρχει ένα πλήθος παραμέτρων, που αναφέρονται τόσο στην οργάνωση της σχολικής μονάδας, όσο και στο κλίμα της και συντείνουν στη βελτίωση του σχολείου και στον χαρακτηρισμό του ως αποτελεσματικό ή μη. Η αποτελεσματικότητα του σχολικού έργου μετριέται μέσα από συγκεκριμένους παράγοντες, όπως ο χρόνος, που αφιερώνεται στη διδασκαλία, οι υγιείς διαπροσωπικές σχέσεις και η αξιολόγηση του εκπαιδευτικού έργου.

Αν και παράγοντες, όπως το Πρόγραμμα Σπουδών, το μέγεθος της τάξης, η κρατική χρηματοδότηση και η συμμετοχή της οικογένειας και της κοινότητας συμβάλλουν στη βελτίωση του σχολείου και στην αυξημένη πρόοδο των μαθητών/τριών, ο σημαντικότερος παράγοντας είναι ο/η εκπαιδευτικός. Η επιλογή αποτελεσματικών εκπαιδευτικών είναι σημαντική για τα σχολεία, που προσπαθούν να βελτιώσουν την απόδοσή τους (Χρύσαφη, 2019: 23).

Πιο αναλυτικά, παράγοντες σχολικής αποτελεσματικότητας είναι οι εξής: (MacBeath, 2001, Levine & Lezotte, 1990):

* Εκπαιδευτική ηγεσία:

Ένα σχολείο, για να λειτουργεί αποτελεσματικά, θα πρέπει να διαθέτει οργάνωση και σταθερή ηγεσία, η οποία θέτει στόχους και τους υπηρετεί με σχεδιασμό, συνεργασία, παιδαγωγικό και διοικητικό επαγγελματισμό. Προτεραιότητα της ηγεσίας αποτελεί η ποιότητα της παρεχόμενης εκπαίδευσης, η ικανοποίηση των εμπλεκομένων στην εκπαιδευτική διαδικασία και η επίτευξη των στόχων του σχολείου. Ακόμα, η ηγεσία οφείλει να επικοινωνεί με τους/τις εκπαιδευτικούς, κοινοποιώντας τους στόχους και το όραμά για τη σχολική μονάδα. Στα αποτελεσματικά σχολεία, ο/η διευθυντής/ντρια λειτουργεί ως συνεργάτης και εμψυχωτής για την επίτευξη των στόχων του σχολείου.

* Κοινό όραμα και συνέπεια στους κοινούς στόχους:

Στα αποτελεσματικά σχολεία υπάρχει ένας κοινός στόχος, ένα κοινό εκπαιδευτικό όραμα, σύμφωνα με το οποίο η ηγεσία, οι εκπαιδευτικοί, οι μαθητές/τριες και οι γονείς κατευθύνουν τις ενέργειές τους, θέτουν προτεραιότητες και αξιολογούν τις πράξεις τους. Το κοινό αυτό όραμα μεταδίδει το αίσθημα της παιδαγωγικής ευθύνης για την επίτευξη των στόχων.

* Σκόπιμη διδασκαλία:

Η διδασκαλία οφείλει να διέπεται από σαφήνεια στόχων, σχεδιασμό και σύνδεση με την πράξη. Σημαντικός είναι, επίσης, ο χρόνος, που αφιερώνεται στη διδασκαλία, η αλληλεπίδραση και η συνεργασία μεταξύ των μαθητών/τριών και των εκπαιδευτικών, καθώς και η ενθάρρυνση από την πλευρά των εκπαιδευτικών, η πειθαρχία, η ανατροφοδότηση, η επιβράβευση και η αίσθηση της συλλογικότητας. Στα αποτελεσματικά σχολεία, οι μαθητές/τριες γνωρίζουν τα δικαιώματα και τις ευθύνες τους, γεγονός που ενισχύει την τάση για συναπόφαση και συνευθύνη.

* Παρακολούθηση της προόδου:

Ο έλεγχος της επίδοσης των μαθητών/τριών και η αξιολόγησή της με παιδαγωγικά κριτήρια, αποτελούν σημαντικούς παράγοντες αποτελεσματικότητας ενός σχολείου, διότι αποσκοπούν στην ατομική βελτίωση του/της κάθε μαθητή/τριας.

* Λειτουργία ως κοινότητα μάθησης:

Για να θεωρηθεί ένα σχολείο αποτελεσματικό ή αναποτελεσματικό είναι σημαντικό να εξεταστεί, αν μπορεί να λειτουργεί ως μία κοινότητα μάθησης, που ευνοεί την ανάπτυξη συνεργασίας. Οι τακτικές συναντήσεις των διευθυντών/ντριών με τους/τις εκπαιδευτικούς (meetings), οι επισκέψεις στην τάξη του/της συναδέλφου (classroom visits) και τα επιμορφωτικά σεμινάρια πάνω σε διδακτικές πρακτικές (instructional rounds) βοηθούν το σχολείο, να λειτουργεί ως κοινότητα μάθησης για το σύνολο των μελών.

Οι Weber (1971), Madden, Lawson & Sweet (1976) δίνουν και αυτοί έμφαση στη σημαντικότητα της ισχυρής εκπαιδευτικής ηγεσίας, των υψηλών προσδοκιών των εκπαιδευτικών από τους/τις μαθητές/τριες και της ατμόσφαιρας του σχολείου. Ο Walberg (1984), αντιθέτως, θεωρεί πως η σχολική αποτελεσματικότητα επηρεάζεται από τη μαθητική ικανότητα και από το είδος των κινήτρων, που έχουν οι μαθητές/τριες.

Επίσης, οι Levine & Lezotte (1990), εστιάζοντας στην αποτελεσματικότητα από την πλευρά των μαθητών/τριών, αναφέρουν ως παράγοντες, που επηρεάζουν την αποτελεσματικότητα, την πολυπολιτισμική διδασκαλία, την ευαισθησία απέναντι στη διαφορετικότητα και την ατομική εξέλιξη των μαθητών/τριών.

Σύμφωνα με τον Kooper (1993), η σχολική αποτελεσματικότητα εστιάζει σε ζητήματα της μαθησιακής διαδικασίας, όπως το κλίμα εμπιστοσύνης ανάμεσα σε εκπαιδευτικούς και μαθητές/τριες, την ενεργητική συμμετοχή των μαθητών/τριών στη διδασκαλία, την αξιολόγηση και την παροχή μαθησιακών ευκαιριών και προκλήσεων.

Ο Κωνσταντίνου (2015) αναφέρει πως, για να λειτουργεί μία σχολική μονάδα αποτελεσματικά, θα πρέπει να λαμβάνει υπόψη ορισμένες παραμέτρους. Αρχικά, η διεύθυνση του σχολείου πρέπει να δείχνει επαγγελματισμό και προσήλωση σε ένα κοινό όραμα και στους εκπαιδευτικούς στόχους. Ακόμα, ο/η εκπαιδευτικός οφείλει να έχει αυξημένες προσδοκίες από τους/τις μαθητές/τριες, να τους/τις ενισχύει θετικά, να ελέγχει τις επιδόσεις τους και να συνεργάζεται με τους γονείς. Ο ρόλος των ίδιων των μαθητών/τριών είναι εξίσου σημαντικός, καθώς έχουν κι εκείνοι/ες δικαιώματα και ευθύνες στη μάθησή τους. Συνεπώς, στα παραπάνω θα βοηθούσε ένα καλά οργανωμένο σχολικό περιβάλλον (σ. 103-104).

Στο ίδιο πλαίσιο, και οι Supovitz et al. (2019: 25) προσδιορίζουν τη σχολική αποτελεσματικότητα ως ένα σύμπλεγμα ψυχολογικών παραγόντων, που περιλαμβάνουν την «ψυχική ασφάλεια», τις σχέσεις εμπιστοσύνης (relational trust) και τη διαμόρφωση ενός «νοητικού μοντέλου από κοινού μάθησης» (mental model of mutual learning), όρος που παραπέμπει στις κοινότητες μάθησης. Το σύμπλεγμα αυτό λειτουργεί ως παράμετρος, που βελτιώνει το σχολικό περιβάλλον.

Αξίζει να σημειωθεί ότι ο χαρακτηρισμός ενός σχολείου ως αποτελεσματικό ή μη νοηματοδοτείται μέσα στο ευρύτερο κοινωνικοπολιτισμικό πλαίσιο αναφοράς του. Δηλαδή, ένα σχολείο, το οποίο θεωρείται αποτελεσματικό σε μια περιοχή, μπορεί να αποδειχτεί αναποτελεσματικό σε μία άλλη. Έτσι, η σχολική αποτελεσματικότητα αντιμετωπίζεται ως ένα χαρακτηριστικό της πολιτείας και η πολιτεία ανάλογα με την εκπαιδευτική πολιτική, που ασκεί, προσδιορίζει τους σκοπούς του σχολείου, τις προτεραιότητές του, τους προσανατολισμούς του και τη μορφή λειτουργίας του συνολικά (Κωνσταντίνου, 2015: 37). Το σχολείο ως φορέας, που καλείται να ανταποκριθεί στον ρόλο του, επιτελεί συγκεκριμένες παιδαγωγικές και διδακτικές λειτουργίες, οι οποίες έχουν ως σημεία αναφοράς, αφενός το άτομο και αφετέρου την κοινωνία (Κωνσταντίνου, 2006: 75).

Θεωρείται, λοιπόν, σημαντικό να γνωρίζει κανείς τους παράγοντες, που συμβάλλουν στη διαμόρφωση ενός αποτελεσματικού σχολείου, όπως αυτοί έχουν διατυπωθεί από τους διάφορους ερευνητές των εκπαιδευτικών συστημάτων, για να μπορεί να προσαρμόζει και το έργο του στις εκάστοτε συνθήκες. Ωστόσο, οι παράγοντες αυτοί δε μπορούν να θεωρηθούν «πανάκεια» για τη σχολική επιτυχία (Αποστόλου, 2020: 9-13).

Συμπεραίνεται ότι οι παράγοντες σχολικής αποτελεσματικότητας έχουν απασχολήσει ιδιαίτερα τους ερευνητές, καθένας από τους οποίους δίνει και τη δική του εκδοχή πάνω στο θέμα. Ωστόσο, οι απόψεις τους συγκλίνουν ως προς το ότι, για να χαρακτηριστεί ένα σχολείο αποτελεσματικό, είναι βασικό να υπάρχει συνεργασία μεταξύ όλων των μελών της σχολικής κοινότητας, ώστε να προκύψουν τα μέγιστα μαθησιακά αποτελέσματα.

# **Κεφάλαιο 5: Τα χαρακτηριστικά του αποτελεσματικού σχολείου**

Σε ένα αποτελεσματικό σχολείο όλοι/ες οι μαθητές/τριες είναι σε θέση να μάθουν, καθώς τους παρέχονται ίσες ευκαιρίες και παράλληλα το ίδιο το σχολείο είναι υπεύθυνο για τη σχολική επιτυχία τους. Επιπλέον, στο αποτελεσματικό σχολείο οι στόχοι πρέπει να σχετίζονται με το Αναλυτικό Πρόγραμμα, το μάθημα να γίνεται με τρόπο ελκυστικό, οι μαθητές/τριες και οι γονείς να συμμετέχουν στην εκπαιδευτική διαδικασία και οι εκπαιδευτικοί να επιμορφώνονται καταλλήλως (Χατζημάρκου, 2017: 90).

Σύμφωνα με τον Edmond (1979), υπάρχουν τα εξής χαρακτηριστικά, που οφείλει να διαθέτει ένα σχολείο, για να χαρακτηριστεί αποτελεσματικό και τα οποία είναι:

1. **Ισχυρή διοικητική ηγεσία**: Βασικός είναι ο ρόλος της διεύθυνσης της σχολικής μονάδας, λόγω της θέσης, που κατέχει και των αρμοδιοτήτων Ο/Η διευθυντής/ντρια έχει ρόλο μεσολαβητή στην επικοινωνία μεταξύ των ανώτερων ηγετικών στελεχών της εκπαιδευτικής διοίκησης και των υφισταμένων εκπαιδευτικών.
2. **Ξεκάθαρη και πλήρως κατανοητή αποστολή:** Στα αποτελεσματικά σχολεία οι στόχοι του Αναλυτικού Προγράμματος διατυπώνονται ξεκάθαρα και με σαφήνεια. Στην αρχή κάθε σχολικής χρονιάς, η κάθε σχολική μονάδα θέτει, ανάλογα με τις ιδιαιτερότητές της, τους στόχους της έπειτα από συνεργασία μεταξύ του προσωπικού.
3. **Ασφαλές και τακτοποιημένο περιβάλλον**, χωρίς να είναι άκαμπτο και καταπιεστικό. Η ατμόσφαιρα της τάξης αποπνέει αισιοδοξία και το κλίμα του σχολείου ευνοεί την επιτυχία των μαθητών/τριών.
4. **Υψηλές προσδοκίες εκπαιδευτικών**: Σε ένα αποτελεσματικό σχολείο, οι εκπαιδευτικοί πιστεύουν πως όλοι/ες οι μαθητές/τριες μπορούν να μάθουν, ανεξάρτητα από τις διαφορές τους και γι’ αυτό τους βοηθούν εξίσου και φροντίζουν για την εξέλιξη και την πρόοδό τους.
5. **Απόκτηση βασικών δεξιοτήτων** από τους/τις μαθητές/τριες. Η οικοδόμηση γνώσεων από τους/τις μαθητές/τριες είναι βασικός μαθησιακός στόχος ενός σχολείου.
6. **Στενή παρακολούθηση της προόδου** των μαθητών/τριών με τη χρήση διαφόρων τύπων αξιολόγησης και κριτηρίων: Η αξιολόγηση περιλαμβάνει ποιοτικά και ποσοτικά κριτήρια, καθώς αξιολογούνται οι γνώσεις, που αποκτήθηκαν από τους/τις μαθητές/τριες, καθώς και ο τρόπος παρουσίασής τους.

Ακόμα, οι Purkey & Smith (1982) αναφέρουν ότι υπάρχουν κάποια κοινά χαρακτηριστικά σε όλα τα αποτελεσματικά σχολεία, τα οποία είναι τα εξής:

1. Καλά καθορισμένοι σχολικοί στόχοι.
2. Εκπαίδευση του διδακτικού προσωπικού.
3. Έλεγχος από το διδακτικό προσωπικό για τις αποφάσεις σχετικά με την εκπαίδευση και την κατάρτιση.
4. Αίσθηση της τάξης, δηλαδή πολύ καλή γνώση των όσων συμβαίνουν σε αυτή.
5. Σύστημα παρακολούθησης της προόδου των μαθητών/τριών.
6. Πειθαρχία των εκπαιδευτικών και συνέπεια στο εκπαιδευτικό έργο.

Σε έρευνα των Brookover et al. (1979) και Good (1986) εξετάστηκαν δύο σχολεία υψηλών επιδόσεων και εντοπίστηκαν οκτώ τομείς, που αντανακλούσαν τα ακόλουθα χαρακτηριστικά:

1. Έμφαση στον χρόνο εργασίας.
2. Όλοι/ες οι μαθητές/τριες αναμενόταν να μάθουν.
3. Οι εκπαιδευτικοί είχαν υψηλές προσδοκίες από τις επιδόσεις των μαθητών/τριών.
4. Οι πρακτικές ενίσχυσης ήταν κατάλληλες και επιβραβευόταν η καλή δουλειά.
5. Κατάλληλες στρατηγικές ομαδοποίησης των μαθητών/τριών και δυνατότητα αλλαγής των μελών των ομάδων συχνά.
6. Χρησιμοποιούνταν τακτικά παιχνίδια κατά τη διάρκεια της διδασκαλίας, που έδιναν έμφαση στην ομαδική μάθηση.
7. Ο/Η διευθυντής/ντρια του σχολείου συμμετείχε ενεργά σε ακαδημαϊκά θέματα (π.χ. σχεδιασμός ακαδημαϊκού προγράμματος, αξιολόγηση της μάθησης, καθιέρωση βέλτιστων πρακτικών διδασκαλίας, στήριξη μαθητών/τριών με ειδικές εκπαιδευτικές ανάγκες, προώθηση νέων τεχνολογιών, ανάπτυξη προγραμμάτων επαγγελματικής κατάρτισης για τους/τις εκπαιδευτικούς, προώθηση της πολιτιστικής ποικιλομορφίας, συνεργασία με τους γονείς).
8. Το διδακτικό και διοικητικό προσωπικό ήταν σθεναρά αφοσιωμένο στους/στις μαθητές/τριες.

Στη συνέχεια, και ο Lezotte (1990) αναγνώρισε με τη σειρά του τα εξής επτά χαρακτηριστικά ενός σχολείου αποτελεσματικού:

1. Ασφαλές και τακτοποιημένο περιβάλλον.
2. Σαφής και εστιασμένη σχολική αποστολή.
3. Ισχυρή εκπαιδευτική ηγεσία.
4. Κλίμα υψηλών προσδοκιών.
5. Μέγιστες ευκαιρίες για μάθηση.
6. Συχνή αξιολόγηση των επιδόσεων των μαθητών/τριών.
7. Συμμετοχή των γονέων στο σχολείο.

Επιπλέον, σε έρευνα του Servogianni (1992) εντοπίζονται και άλλα στοιχεία, που καθιστούν ένα σχολείο αποτελεσματικό. Έτσι, οι σχολικές μονάδες θα πρέπει να θέτουν τον/τη μαθητή/τρια στο επίκεντρο της διδασκαλίας, το εκπαιδευτικό πρόγραμμα να είναι πλούσιο, η ατμόσφαιρα φιλική, οι οδηγίες κατά τη διάρκεια του μαθήματος να είναι σαφείς και οι εργασίες να είναι οι κατάλληλες. Ακόμα, θα πρέπει να προωθούνται η αλληλεπίδραση μεταξύ των εκπαιδευτικών και των μαθητών/τριών, η δημιουργική επίλυση των προβλημάτων, η συνεργασία μεταξύ των εκπαιδευτικών, των γονέων και της κοινότητας και η εκπαίδευση του προσωπικού.

Έπειτα, ένας ακόμη ερευνητής, ο Beare (1993) δηλώνει ότι τα «καλά σχολεία» διαθέτουν τα εξής χαρακτηριστικά:

1. Σαφείς εκπαιδευτικούς στόχους.
2. Στόχευση στα μαθησιακά αποτελέσματα.
3. Κάθε μαθητής/τρια μπορεί να μάθει και είναι πρόθυμος/η να μάθει.
4. Νοοτροπία επιτυχίας, που διαπερνά ολόκληρο το σχολείο.
5. Διευθυντής/ντρια που είναι ταυτόχρονα και εκπαιδευτικός.
6. Η εκπαίδευση ως βασικό καθήκον του σχολείου.
7. Εκπαιδευτικοί, που κατευθύνουν τη δράση τους στην ακαδημαϊκή μάθηση.
8. Συστηματικό και τακτικό πρόγραμμα αξιολόγησης σε όλο το σχολείο.
9. Διατήρηση ενός τακτικού και ασφαλούς περιβάλλοντος.
10. Ατμόσφαιρα, που επιτρέπει στους/στις μαθητές/τριες να είναι ασφαλείς, να είναι περίεργοι/ες, να πειραματίζονται με νέες ιδέες και να κάνουν λάθη.
11. Δεν επιβαρύνονται ούτε οι μαθητές/τριες ούτε οι εκπαιδευτικοί.
12. Αποτελούν ένα «καλό» μέρος εργασίας για όλους.

Σύμφωνα με τον Sammons (1999), υπάρχουν κάποιοι δείκτες, που οδηγούν στη σχολική αποτελεσματικότητα. Αυτοί είναι: η επαγγελματική καθοδήγηση και ηγεσία, οι κοινοί στόχοι, το κατάλληλο περιβάλλον μάθησης, η έμφαση στη μάθηση και τη διδασκαλία, οι αποτελεσματικοί τρόποι διδασκαλίας, οι υψηλές προσδοκίες, η θετική ενίσχυση, ο έλεγχος της προόδου των μαθητών/τριών, ο σεβασμός στα δικαιώματα και τις υποχρεώσεις των μαθητών/τριών, η σχέση σχολείου-οικογένειας, η λειτουργία του σχολείου ως οργανισμός μάθησης, η σύνδεση του σχολείου με τους θεσμικούς φορείς και η σωστή διαχείριση των ανθρωπίνων και οικονομικών πόρων.

Τα αποτελεσματικά σχολεία σύμφωνα με τους Muijs et al. (2004) επικεντρώνονται στα εξής χαρακτηριστικά:

1. Εστίαση στη διδασκαλία και τη μάθηση.
2. Ενίσχυση της ηγετικής ικανότητας.
3. Δημιουργία περιβάλλοντος πλούσιου σε πληροφορίες.
4. Δημιουργία θετικής σχολικής κουλτούρας.
5. Δημιουργία μαθησιακής κοινότητας.
6. Προώθηση συνεχούς επαγγελματικής εξέλιξης.
7. Συμμετοχή γονέων.
8. Δέσμευση εξωτερικής υποστήριξης.

Τέλος, ο Fullan (2014) υποστηρίζει ότι η σχολική αποτελεσματικότητα βασίζεται στο Πρόγραμμα Σπουδών, στη διδασκαλία και στη μάθηση. Σύμφωνα με τον ίδιο, η πρακτική της καινοτόμου διδασκαλίας περιλαμβάνει τρία στοιχεία: α) αύξηση της μάθησης, της αυτορρύθμισης των μαθητών/τριών, της αξιολόγησης, της συνεργασίας και των επικοινωνιακών δεξιοτήτων, β) έμφαση στην επίλυση προβλημάτων και γ) χρήση των Τ.Π.Ε. για την επίτευξη ενός μαθησιακού στόχου.

Συνοψίζοντας τα χαρακτηριστικά, που καθιστούν ένα σχολείο αποτελεσματικό, αναφέρονται στην ηγεσία του σχολείου, στο κλίμα της τάξης, στον/στην εκπαιδευτικό, στη διδασκαλία και στους γονείς. Ένα σχολείο, για να θεωρηθεί αποτελεσματικό, θα πρέπει, ακόμα, να αναγνωρίζει τις διαφορετικές ανάγκες των μαθητών/τριών και να παρέχει προσαρμοσμένη υποστήριξη. Σε αυτό συμβάλλουν οι καταρτισμένοι/ες και αφοσιωμένοι/ες εκπαιδευτικοί, που είναι σε θέση να ενθαρρύνουν την ανάπτυξη των μαθητών/τριών, μέσα από ένα καλά σχεδιασμένο πρόγραμμα διδασκαλίας. Αρωγός, επίσης, της όλης προσπάθειας είναι οι γονείς και η κοινότητα, που με τη συνεργασία τους μπορούν να βοηθήσουν τους/τις μαθητές/τριες εντός αλλά και εκτός τάξης. Τέλος, ένα αποτελεσματικό σχολείο δημιουργεί μία κουλτούρα, στην οποία όλα τα εμπλεκόμενα μέλη ωθούνται στο να βελτιώνονται συνεχώς. Συνεπώς, η σχολική αποτελεσματικότητα διασφαλίζεται με την αποτελεσματικότητα όλων των παραπάνω χαρακτηριστικών και η συντονισμένη δράση αυτών των παραγόντων μπορεί να οδηγήσει στη δημιουργία ενός σχολείου αποτελεσματικού, που θα προάγει την εκπαίδευση και την επιτυχία των μαθητών/τριών.

# **Κεφάλαιο 6: Ο/Η αποτελεσματικός/ή εκπαιδευτικός**

Σύμφωνα με τον Ανδρεαδάκη (2004), αποτελεσματικός/η χαρακτηρίζεται ο/η εκπαιδευτικός, που κατορθώνει να μεταδώσει στους/στις μαθητές/τριες ικανότητες, γνώσεις και δεξιότητες, καθώς και να μεταβάλει τη συμπεριφορά τους. Ένας άλλος ορισμός του/της αποτελεσματικού/ής εκπαιδευτικού υπογραμμίζει την πολύ καλή κατοχή του γνωστικού αντικειμένου, αλλά και τον τρόπο παρουσίασής του στους/στις μαθητές/τριες, ώστε να γίνεται εύκολα κατανοητό (Hammond, Bransford & LePage, 2005: 88).

Επιπλέον ο/η αποτελεσματικός/ή εκπαιδευτικός θα πρέπει να φροντίζει να βελτιστοποιεί τον χρόνο διδασκαλίας, να επιβραβεύει τους/τις μαθητές/τριες καταλλήλως, να χρησιμοποιεί διαδραστικές πρακτικές στη διδασκαλία, να αξιώνει υψηλές προσδοκίες από τους/τις μαθητές/τριες και να αξιοποιεί τους κατάλληλους τύπους διδασκαλίας (Μαλιάρα, 2017: 25). Άλλα σημαντικά στοιχεία της αποτελεσματικότητας του/της εκπαιδευτικού είναι η παιδαγωγική του/της κατάρτιση και η ικανότητά του/της να μεταλαμπαδεύει γνώσεις και εμπειρίες στους/στις μαθητές/τριες (Κούλη, 2019: 34). Είναι δύσκολο να γίνει διάκριση μεταξύ αποτελεσματικού/ής και αναποτελεσματικού/ής εκπαιδευτικού, καθώς για μία ομάδα μαθητών/τριών μπορεί ο/η ίδιος/α εκπαιδευτικός να είναι αποτελεσματικός/ή, ενώ για κάποια άλλη ομάδα αναποτελεσματικός/ή (Μπούτα, 2020).

Στη συνέχεια, όσον αφορά τον ρόλο του/της αποτελεσματικού/ής εκπαιδευτικού διαπιστώνεται ότι ο/η εκπαιδευτικός καλείται να επιτελέσει καθημερινά διάφορους ρόλους. Αρχικά, ως διευκολυντής της εκπαιδευτικής διαδικασίας βοηθά τα παιδιά να αντιληφθούν τις ιδέες τους και στη συνέχεια να τις αντιπαραβάλλουν με εκείνες των συμμαθητών/τριών τους. Δημιουργεί έτσι ένα αυθεντικό περιβάλλον, στο οποίο οι μαθητές/τριες έχουν τη δυνατότητα να αλληλεπιδράσουν οικοδομώντας οι ίδιοι/ες τη γνώση (Καλαϊτζίδης, 2010: 57). Ακόμα, σπουδαίος είναι ο ρόλος του/της εκπαιδευτικού ως καθοδηγητής, καθώς με τις οδηγίες του/της οι μαθητές/τριες μπορούν να πειραματιστούν και να ερευνήσουν τη γνώση. Επιπλέον, ο/η εκπαιδευτικός ως συνεργάτης και βοηθός των μαθητών/τριών διαμορφώνει κλίμα αποδοχής στην τάξη, καλλιεργεί την εμπιστοσύνη μεταξύ των μελών της και γενικότερα λειτουργεί συλλογικά (Καλαϊτζίδης, 2010: 57). Τέλος, σύμφωνα με τον Κωνσταντίνου (2015) γενικός σκοπός του/της εκπαιδευτικού, που δρα αποτελεσματικά, είναι να επιτύχει τόσο τους επαγγελματικούς, όσο και τους εκπαιδευτικούς του στόχους. Επομένως, ο/η εκπαιδευτικός καλείται να επιτελέσει διαφορετικούς ρόλους, από τους οποίους απορρέουν και οι αντίστοιχες ευθύνες.

Ένα άλλο κομμάτι, που αφορά την αποτελεσματικότητα των εκπαιδευτικών, είναι οι παράγοντες, που επιδρούν σε αυτή. Οι πιο σημαντικοί από αυτούς τους παράγοντες, σύμφωνα με τον Rosenshine (1979), είναι οι εξής: ο ενθουσιασμός, ο ξεκάθαρος τρόπος διδασκαλίας, η ποικιλία των εκπαιδευτικών δραστηριοτήτων, η συνέπεια στο όραμα και στους στόχους, η κινητοποίηση και ενθάρρυνση των μαθητών/τριών, το περιεχόμενο της διδασκαλίας και η αξιοποίηση διαφορετικών μορφών ερωτήσεων. Άλλοι επιδραστικοί παράγοντες είναι οι ικανότητες των μαθητών/τριών, η διαχείριση της τάξης, τα υλικά, οι μέθοδοι διδασκαλίας, η χρήση της τεχνολογίας, και γενικά οι συνθήκες, που επικρατούν κατά την εκπαιδευτική διαδικασία (Λαζανάς, 2019: 13-14). Ακόμα, παράγοντες, όπως η γνωστική ικανότητα, τα προσόντα, η εμπειρία και η ηλικία του/της εκπαιδευτικού, όπως και ο χρόνος αλληλεπίδρασης των μαθητών/τριών με τον/την εκπαιδευτικό της τάξης είναι εξίσου αξιόλογοι. Ως εκ τούτου, θα βοηθούσε το σχολικό κλίμα να διαπνέεται από σαφήνεια, τάξη, πρότυπα, δικαιοσύνη, συμμετοχή των μαθητών/τριών στη διδασκαλία, στήριξη και αίσθημα ασφάλειας (Chevalier, Dolton & Leviac, 2004).

Σε γενικές γραμμές, οι παράγοντες, που επιδρούν στην αποτελεσματικότητα του/της εκπαιδευτικού, είναι πολλοί και συχνά σχετίζονται με τα χαρακτηριστικά της συμπεριφοράς, που επιδεικνύει ο/η ίδιος/α ο/η εκπαιδευτικός, τη φύση της διδασκαλίας και τη σχέση, που έχει αναπτυχθεί μεταξύ του ίδιου του/της εκπαιδευτικού και των μαθητών/τριών του/της. Οι Harris & J.Hill (1982) αναφέρονται στα χαρακτηριστικά ενός/ μίας αποτελεσματικού/ής εκπαιδευτικού και τονίζουν ότι θα πρέπει να είναι: συστηματικός/ή, φιλικός/ή, ικανός/ή στην προφορική επικοινωνία, ενθουσιώδης, να εξατομικεύει την διδασκαλία του/της και να χρησιμοποιεί σύγχρονα τεχνολογικά μέσα. Σύμφωνα με τον Borich (1988), ο/η αποτελεσματικός/ή εκπαιδευτικός διαθέτει αφενός κάποια βασικά είδη συμπεριφοράς και αφετέρου κάποια καταλυτικά είδη συμπεριφοράς. Στα βασικά είδη συμπεριφοράς συμπεριλαμβάνονται η σαφήνεια στον στόχο, η ποικιλία στις δραστηριότητες, η προσήλωση στο καθήκον, η εμπλοκή των μαθητών/τριών στη μαθησιακή διαδικασία και η σχολική επιτυχία των μαθητών/τριών. Αντιθέτως, στα καταλυτικά είδη συμπεριφοράς συμπεριλαμβάνονται η αξιοποίηση των ιδεών των μαθητών/τριών στη διδασκαλία, η οργάνωση του μαθήματος, η τεχνική των ερωτήσεων, η παρακίνηση των μαθητών/τριών και τέλος ο ενθουσιασμός των εκπαιδευτικών.

Ακόμα, η Παμουκτσόγλου (2001) προσθέτει στα χαρακτηριστικά του/της αποτελεσματικού/ής εκπαιδευτικού την επικοινωνία με τους/τις μαθητές/τριες, την εξατομικευμένη διδασκαλία, τη χρήση των ΤΠΕ, την αγάπη για τα παιδιά, την όρεξη για δουλειά, την υπομονή και επιμονή, την αυτοαξιολόγηση και την ολοκληρωμένη προσωπικότητα του/της εκπαιδευτικού. Έπειτα, για τον Ανδρεαδάκη (2004), τα χαρακτηριστικά, που καθιστούν έναν/μία εκπαιδευτικό αποτελεσματικό/ή, είναι η ακεραιότητα του χαρακτήρα, η γνώση του γνωστικού αντικειμένου, ο σχεδιασμός του μαθήματος, η ανατροφοδότηση στους/στις μαθητές/τριες, η έμπνευση, η γνώση των προσωπικών αναγκών των μαθητών/τριών και η διαμόρφωση μιας ατμόσφαιρας εργασίας.

Επιπρόσθετα, οι Kington, Regan, Sammons & Day (2007) σε έρευνά τους ρώτησαν εκπαιδευτικούς Πρωτοβάθμιας και Δευτεροβάθμιας Εκπαίδευσης για τα στοιχεία εκείνα, που κάνουν τους/τις εκπαιδευτικούς αποτελεσματικούς/ές. Εκείνοι απάντησαν πως οι αποτελεσματικοί/ές εκπαιδευτικοί έχουν υψηλές προσδοκίες από τους/τις μαθητές/τριες, οι οποίες είναι ξεκάθαρες, σταθερές, εξατομικευμένες και κατανοητές. Στις απαντήσεις τονίστηκε, επίσης, ότι θα πρέπει οι κανόνες και τα όρια να τεθούν από την αρχή, όπως και το ότι οι αποτελεσματικοί/ές εκπαιδευτικοί θα πρέπει να διαθέτουν ευελιξία και προσαρμοστικότητα στη διδασκαλία τους, καθώς το πλάνο διδασκαλίας μπορεί να αλλάξει ανάλογα με τις ανάγκες και τα ενδιαφέροντα της τάξης.

Ειδικότερα, οι Kington et al. (2007: 3-5) εισάγουν στην έρευνά τους και τον όρο του/της «εξαιρετικά» αποτελεσματικού/ής εκπαιδευτικού. Ως «εξαιρετικά αποτελεσματικοί εκπαιδευτικοί» ορίζονται εκείνοι/ες, που είναι σε θέση να ισορροπήσουν τη δημιουργικότητα, την πρόοδο, τη διασκέδαση και την πειθαρχία. Οι συγκεκριμένοι/ες δίνουν προτεραιότητα στην οικοδόμηση θετικών σχέσεων με τους/τις μαθητές/τριες, τη δημιουργία εμπιστοσύνης και τη διατήρηση του σεβασμού. Ακόμα, χρησιμοποιούν τον έπαινο και τη θετική ενίσχυση, για να υποστηρίξουν τη μάθηση, δίνουν ευκαιρίες για προβληματισμό, αυτοαξιολόγηση και συμμετοχή στον διάλογο. Και γενικά αναπτύσσουν τις πρακτικές τους μέσω της συνεχούς επαγγελματικής τους ανάπτυξης τόσο στο αντικείμενό τους, όσο και σε άλλους τομείς.

Επιπλέον, ένας άλλος ερευνητής, ο Walker (2008) διεξήγε μια έρευνα, στην οποία συμμετείχαν προπτυχιακοί φοιτητές και φοιτήτριες από τον κλάδο της εκπαίδευσης. Ο Walker στη μελέτη του ζήτησε από φοιτητές/τριες να γράψουν μια έκθεση για τους/τις πιο αξέχαστους/ες δασκάλους/ες. Εκείνους/ες που είχαν τη μεγαλύτερη επιρροή στη ζωή τους, αυτούς/ες που ήταν πιο επιτυχημένοι/ες (αποτελεσματικοί/ές) στη διδασκαλία του μαθήματος, τους/τις δασκάλους/ες, που θα ήθελαν να μιμηθούν και τους/τις δασκάλους/ες, που επηρέασαν την απόφασή τους να μπουν στον κλάδο της εκπαίδευσης. Ο Walker, πιο συγκεκριμένα, ζήτησε από τους/τις φοιτητές/τριες να εξηγήσουν την επιλογή τους με παραδείγματα για το πως οι δάσκαλοι/ες αυτοί/ές τους/τις ενέπνευσαν περιγράφοντας τα χαρακτηριστικά τους.

Οι φοιτητές/τριες περιέγραψαν τους/τις αγαπημένους/ες δασκάλους/δασκάλες με τις εξής φράσεις: «Ήταν πάντα προετοιμασμένη». «Ήταν θετικός». «Είχε υψηλές προσδοκίες από εμένα». «Ήταν η πιο δημιουργική δασκάλα που είχα ποτέ». «Ήταν δίκαιος». «Μου άρεσε η προσωπική επαφή». «Ένιωθα ότι ήμουν μέρος της τάξης». «Έδειξε συμπαράσταση όταν πέθανε η μαμά μου». «Ήταν τόσο αστείος!... Δίδασκε με τόσο αστείο τρόπο». «Δε βαρέθηκα ποτέ στην τάξη». «Έδειχνε σεβασμό σε όλους τους μαθητές και ποτέ δε με ντρόπιασε μπροστά στην τάξη». «Δεν κράτησε ό,τι έκανα εναντίον μου». «Ήταν ο πρώτος δάσκαλος που είχα ποτέ, που παραδέχτηκε ότι έκανε λάθος». «Μου ζήτησε συγγνώμη».

Συνεπώς, αυτό που προέκυψε με τα χρόνια είναι ότι σύμφωνα με τους/τις μαθητές/τριες αυτό που κάνει έναν/μία «καλό/ή δάσκαλο/α» είναι τα προσωπικά (ποιοτικά) γνωρίσματα, παρά τα ακαδημαϊκά (ποσοτικά) προσόντα. Σπάνια οι μαθητές/τριες επικεντρώνονταν στο πού είχαν φοιτήσει οι δάσκαλοι/ες, τι πτυχία κατείχαν και αν είχαν ανακηρυχθεί «Δάσκαλος της χρονιάς». Αντίθετα, εστίαζαν στη φροντίδα, που έδειχναν οι δάσκαλοι/ες προς τους/τις ίδιους/ες τους/τις μαθητές/τριες (Walker, 2008).

Ο Walker (2008) με βάση τις εκθέσεις και τις συζητήσεις με τους/τις φοιτητές/τριες διαμόρφωσε μια λίστα με δώδεκα προσωπικά και επαγγελματικά χαρακτηριστικά των αποτελεσματικών δασκάλων.

1. **Προετοιμασία**: Οι δάσκαλοι/ες, που πηγαίνουν στην τάξη κάθε μέρα προετοιμασμένοι/ες, για να διδάξουν το εκάστοτε μάθημα, δε σπαταλάνε άσκοπα τον διδακτικό χρόνο και διδάσκουν με ροή, με αποτέλεσμα οι μαθητές/τριες να συμμετέχουν στο μάθημα και να μη βαριούνται.
2. **Θετικότητα**: Οι αποτελεσματικοί/ές δάσκαλοι/ες έχουν αισιόδοξη στάση για τη διδασκαλία και τους/τις μαθητές/τριες, βλέπουν τη θετική πλευρά των καταστάσεων, είναι διαθέσιμοι/ες για τους/τις μαθητές/τριες, επικοινωνούν την πρόοδό τους, τους/τις επαινούν και τους/τις διδάσκουν να δρουν θετικά με τους/τις συμμαθητές/τριές τους.
3. **Υψηλές προσδοκίες**: Οι αποτελεσματικοί/ές δάσκαλοι/ες πιστεύουν ότι όλοι μπορούν να επιτύχουν, κινητοποιούν συνεχώς τους/τις μαθητές/τριες να κάνουν το καλύτερο, που μπορούν, να χτίσουν την αυτοπεποίθησή τους και να πιστέψουν στον εαυτό τους.
4. **Δημιουργικότητα**: Οι αποτελεσματικοί/ές δάσκαλοι/ες είναι πολυμήχανοι/ες και εφευρετικοί/ες στη διδασκαλία, είναι παραστατικοί/ες και γεμάτοι/ες ενέργεια, και αξιοποιούν κατάλληλα την τεχνολογία στην τάξη.
5. **Δικαιοσύνη**: Οι αποτελεσματικοί/ες δάσκαλοι/ες διαχειρίζονται τους/τις μαθητές/τριες και τη βαθμολογία δίκαια, παρέχουν σε όλους ίσες ευκαιρίες και προνόμια, έχουν σαφείς απαιτήσεις από την τάξη, αναγνωρίζουν ότι το δίκαιο δε σημαίνει να συμπεριφέρονται σε όλους το ίδιο, αλλά κατανοούν ότι δε μαθαίνουν όλοι με τον ίδιο τρόπο.
6. **Προσωπικό άγγιγμα**: Οι αποτελεσματικοί/ές εκπαιδευτικοί είναι προσεγγίσιμοι/ες, συνδέονται προσωπικά με τους/τις μαθητές/τριες, μοιράζονται προσωπικές εμπειρίες με την τάξη, ενδιαφέρονται και πληροφορούνται για τους/τις μαθητές/τριες, «μπαίνουν στον κόσμο του παιδιού».
7. **Αίσθημα του «ανήκειν»**: Οι αποτελεσματικοί/ές εκπαιδευτικοί κάνουν τους/τις μαθητές/τριες να αισθανθούν ευπρόσδεκτοι/ες και άνετα στην τάξη και να νιώσουν την αγάπη τους προς αυτό, που κάνουν.
8. **Συμπόνοια**: Οι αποτελεσματικοί/ές εκπαιδευτικοί ανησυχούν για τα προβλήματα των μαθητών/τριών και μπορούν να συσχετιστούν με αυτά. Η ευαισθησία και η συμπόνοια των περιποιητικών δασκάλων επηρεάζει τους/τις μαθητές/τριες.
9. **Αίσθηση του χιούμορ**: Οι αποτελεσματικοί/ές εκπαιδευτικοί κάνουν τη διδασκαλία διασκεδαστική, χρησιμοποιούν το χιούμορ για να «σπάσουν τον πάγο» σε δύσκολες καταστάσεις και γελούν στην τάξη.
10. **Σεβασμός**: Οι αποτελεσματικοί/ές εκπαιδευτικοί δε ντροπιάζουν τους/τις μαθητές/τριες, σέβονται την ιδιωτικότητά τους, μιλάνε προσωπικά με τους/τις μαθητές/τριες και δείχνουν ευαισθησία στα αισθήματά τους.
11. **Συγχώρεση**: Οι αποτελεσματικοί/ές εκπαιδευτικοί δεν κρατάνε καμία κακία, συγχωρούν τις ακατάλληλες συμπεριφορές και αντιμετωπίζουν την κάθε μέρα ως νέα.
12. **Παραδοχή λάθου**ς: Οι αποτελεσματικοί/ές εκπαιδευτικοί παραδέχονται το λάθος τους και απολογούνται στους/στις μαθητές/τριες.

Οι Coe et al. (2008) προσδιορίζουν και αυτοί με τη σειρά τους τα χαρακτηριστικά του/της αποτελεσματικού/ής εκπαιδευτικού και τα συνοψίζουν σε πέντε σημεία:

1. Ο/Η αποτελεσματικός/ή εκπαιδευτικός έχει υψηλές προσδοκίες από όλους/ες τους/τις μαθητές/τριες.
2. Ο/Η αποτελεσματικός/ή εκπαιδευτικός συνεισφέρει θετικά στην ακαδημαϊκή, συμπεριφοριστική και κοινωνική ανάπτυξη του/της μαθητή/τριας. Οι μαθητές/τριές είναι συνεπείς, μεταβαίνουν ομαλά από τη μία βαθμίδα στην άλλη, αποφοιτούν στην ώρα τους και επιδεικνύουν συνεργατική συμπεριφορά.
3. Ο/Η αποτελεσματικός/ή εκπαιδευτικός δίνει ευκαιρίες για μάθηση, καταγράφει την πρόοδο των μαθητών/τριών, είναι προσαρμόσιμος/η στο μάθημα και αξιολογεί την μαθησιακή πορεία με ποικίλους τρόπους.
4. Ο/Η αποτελεσματικός/ή εκπαιδευτικός συνεισφέρει στη διαμόρφωση πολυπολιτισμικών και πολιτικά ευσυνείδητων μελών στην τάξη και μετέπειτα στην κοινωνία.
5. Ο/Η αποτελεσματικός/ή εκπαιδευτικός συνεργάζεται με τους/τις άλλους/ες εκπαιδευτικούς, τον/τη διευθυντή/ντρια, τους γονείς, τον/τη σύμβουλο, ώστε να διασφαλίσει την επιτυχία των μαθητών/τριών του, ιδιαίτερα εκείνων, που έχουν ιδιαίτερες ανάγκες και είναι πιο επιρρεπείς στην αποτυχία.

Τέλος, κατά τους Τσιαπλές & Τυρακίδου (2015: 128-130), υπάρχουν τέσσερις κατηγορίες, που επιδρούν στη διδακτική πράξη και στην αποτελεσματικότητά της, καθώς και στη σχολική επιτυχία. Αυτές οι βασικές ομάδες περιγράφονται παρακάτω:

1. **Τα προσωπικά γνωρίσματα του/της εκπαιδευτικού:**

O/Η αποτελεσματικός/ή εκπαιδευτικός διακατέχεται από μία σειρά γνωρισμάτων, που σχετίζονται με την προσωπικότητά του/της και έχουν να κάνουν με τον ενθουσιασμό, το χιούμορ, την αυτοπεποίθηση, την υπομονή, την επιμονή, την άσκηση θετικής επίδρασης στους/στις μαθητές/τριες, τη διορατικότητα, την προνοητικότητα, τον σεβασμό. Ακόμα, ο/η αποτελεσματικός/ή εκπαιδευτικός αγαπάει, βοηθά, καταλαβαίνει, συμβουλεύει τους/τις μαθητές/τριες και μπορεί να τους/τις διαχειριστεί καταλλήλως.

1. **Οι οργανωτικές ικανότητες του/της εκπαιδευτικού:**

Ο/Η αποτελεσματικός/ή εκπαιδευτικός δείχνει συνέπεια, οργάνωση, προσαρμοστικότητα, ευελιξία και ορθή κρίση κατά τη διάρκεια του μαθήματος. Η διδασκαλία χρειάζεται καλό προγραμματισμό, στοχοθεσία, σχεδιασμό δραστηριοτήτων, παροχή κατευθυντήριων γραμμών, έλεγχο, μεθοδικότητα και αμεσότητα. Συνεπώς, ο τρόπος οργάνωσης και σχεδιασμού της διδασκαλίας εκ μέρους του/της εκπαιδευτικού θέλει ιδιαίτερη προσοχή, διότι επηρεάζει τη σχολική επιτυχία των μαθητών/τριών.

1. **Οι διδακτικές ικανότητες του/της εκπαιδευτικού:**

Ο/Η αποτελεσματικός/ή εκπαιδευτικός γνωρίζει καλά το αντικείμενο διδασκαλίας και τον τρόπο παρουσίασής του προς τους μαθητές/τριες, ώστε να γίνει γρήγορα εύληπτο από όλους, διαθέτει μεταδοτικότητα και μπορεί να πείσει και να ενθαρρύνει τους/τις μαθητές/τριες να συμμετέχουν στη διδακτική πράξη. Επίσης, προσελκύει την προσοχή των μαθητών/τριών, τους/τις παρακινεί, αξιοποιεί το κατάλληλο υλικό και ανακεφαλαιώνει τα βασικά σημεία του μαθήματος.

1. **Η σχέση μεταξύ εκπαιδευτικού και μαθητή/τριας:**

Είναι σημαντικό η σχέση, που αναπτύσσεται μεταξύ εκπαιδευτικού και μαθητή/τριας, να διακατέχεται από αμοιβαία εμπιστοσύνη, συνεργασία και επικοινωνία. Αυτή η αποτελεσματική σχέση είναι καλό να στηρίζεται στην ασφάλεια, στη δικαιοσύνη και στο θετικό και ανοιχτό κλίμα της τάξης. Έτσι, ένας/μία αποτελεσματικός/ή εκπαιδευτικός ακούει τους/τις μαθητές/τριές του, λαμβάνει υπόψη τις ανάγκες και τα ενδιαφέροντά τους, είναι φιλικός/ή μαζί τους, κρατά οπτική επαφή και κάνει κινήσεις, για να διατηρήσει την προσοχή. Σημαντική είναι, επίσης, η συνεργασία με τους γονείς και το υπόλοιπο διδακτικό προσωπικό του σχολείου για τη βελτίωση της αποτελεσματικότητας του έργου του/της εκπαιδευτικού.

Συνεπώς, ένας/μία εκπαιδευτικός, για να θεωρείται αποτελεσματικός/ή, θα πρέπει να διακατέχεται από συγκεκριμένα χαρακτηριστικά, που αφορούν τον/την ίδιο/α και τα οποία μετατρέπουν τη διδασκαλία του/της σε μία αποτελεσματική διαδικασία. Έτσι, είναι σημαντικό ο/η εκπαιδευτικός να διακρίνεται από ενσυναίσθηση και ειλικρίνεια, καθώς και να αγκαλιάζει τους/τις μαθητές/τριες. Επιπλέον, οφείλει να είναι καλά οργανωμένος/η, να θέτει σαφείς στόχους και να δημιουργεί ένα πρόγραμμα για τις δραστηριότητες της τάξης, κάνοντας σωστή διαχείριση του χρόνου. Ακόμα, είναι σημαντικό να χρησιμοποιεί διάφορες μεθόδους και τεχνικές, που προκαλούν το ενδιαφέρον των μαθητών/τριών και μετατρέπουν το μάθημα σε μία ενδιαφέρουσα και συναρπαστική διαδικασία. Ένας/Μία αποτελεσματικός/ή εκπαιδευτικός κατανοεί τις διαφορετικές ανάγκες και ταχύτητες μάθησης των μαθητών/τριών και προσαρμόζει τη διδασκαλία και το υλικό ανάλογα. Η ενθάρρυνση των παιδιών και η ενεργός συμμετοχή τους στο μάθηση προωθεί με αυτόν τον τρόπο την αυτομάθηση. Τέλος, η αξιολόγηση της προόδου των μαθητών/τριών δε θα πρέπει να παραβλέπεται, γιατί βοηθά τους/τις μαθητές/τριες να βελτιώνονται και να αναπτύσσονται ακαδημαϊκά. Για να γίνουν, όμως, οι εκπαιδευτικοί αποτελεσματικοί/ές χρειάζεται να επενδύσουν στη δια βίου εκπαίδευσή τους, για να βελτιώσουν τις ικανότητές τους. Ως εκ τούτου, τα εκπαιδευτικά συστήματα έχοντας αποτελεσματικούς/ές εκπαιδευτικούς ως πολύτιμους πόρους, θα μπορέσουν να εκπαιδεύσουν μαθητές/τριες με ποιότητα και χαρακτήρα.

# **Κεφάλαιο 7: Η αποτελεσματική διδασκαλία**

Οι έννοιες «αποτελεσματική διδασκαλία» και «αποτελεσματικός/ή εκπαιδευτικός» συνδέονται, καθώς ένας/μία αποτελεσματικός/ή εκπαιδευτικός σχεδιάζει μία αποτελεσματική διδασκαλία και μια αποτελεσματική διδασκαλία προϋποθέτει έναν/μία αποτελεσματικό/ή εκπαιδευτικό. Κατά τον Piaget (1964), η αποτελεσματική διδασκαλία περιλαμβάνει διδακτικές μεθόδους, που δημιουργούν περίπλοκες γνωστικές δομές στους/στις μαθητές/τριες, ώστε μόνοι/ες τους να ανακαλύψουν τη γνώση. Για τον Bruner (1987), η διδασκαλία, για να θεωρείται αποτελεσματική, θα πρέπει να προσαρμόζεται στο επίπεδο κάθε μαθητή/τριας, ενώ ο Vygotsky (1978) με τη σειρά του ισχυρίζεται ότι η διδασκαλία, για να είναι αποτελεσματική, θα πρέπει να λειτουργεί στη ζώνη επικείμενης ανάπτυξης του/της μαθητή/τριας.

Σύμφωνα με τον Cheng (1993), η αποτελεσματική διδασκαλία μαθαίνει στους/στις μαθητές/τριες να προσαρμόζονται και να αντιμετωπίζουν τυχόν αλλαγές και εμπόδια και αντίστοιχα ο Centra (1993) θεωρεί αποτελεσματική τη διδασκαλία, που ενισχύει τη μάθηση, η οποία ωφελεί τον/τη μαθητή/τρια. Ακόμα, κατά τον Kyriacou (1997), ως αποτελεσματική ορίζεται η διδασκαλία, κατά την οποία ο/η εκπαιδευτικός θέτει τους στόχους του/της και κατορθώνει να τους πραγματοποιήσει, επιφέροντας τα αναμενόμενα αποτελέσματα. Στόχος της αποτελεσματικής διδασκαλίας για τον Φλουρή (1982) είναι η τροποποίηση της συμπεριφοράς των εκπαιδευομένων.

Σύμφωνα με τον Rosenshine (1979), οι μεταβλητές μίας αποτελεσματικής διδασκαλίας είναι οι παρακάτω:

• Σαφήνεια στην παρουσίαση του μαθήματος.

• Ενθουσιασμός του/της εκπαιδευτικού.

• Ποικιλία δραστηριοτήτων στο μάθημα.

• Συνεπής συμπεριφορά του/της εκπαιδευτικού στην τάξη.

• Ενθάρρυνση των μαθητών/τριών.

• Χρήση εποικοδομητικών σχολίων στην αρχή και κατά τη διάρκεια του μαθήματος.

• Χρήση διαφορετικού τύπου ερωτήσεων.

Εν συνεχεία, σύμφωνα με τον Wood (1999), μία αποτελεσματική διδασκαλία θα πρέπει να εμπεριέχει το στοιχείο της «αβεβαιότητας», δηλαδή κάποια στιγμή τα παιδιά μπορεί να βρεθούν αντιμέτωπα με μία κατάσταση, που τους είναι άγνωστη και να αισθανθούν αβεβαιότητα, ωστόσο αυτό είναι που θα τα οδηγήσει στη μάθηση. Επίσης, ο Mercer (1999) υποστηρίζει ότι η αποτελεσματική διδασκαλία επιτυγχάνεται, όταν η βοήθεια, που δίνει ο/η εκπαιδευτικός στους/στις μαθητές/τριες τους/τις ωθεί στο να ολοκληρώσουν ένα έργο με τις δικές τους ικανότητες. Ένα ακόμα στοιχείο, που χαρακτηρίζει τη διδασκαλία αποτελεσματική, είναι το είδος των ερωτήσεων, που θέτει ο/η εκπαιδευτικός προς τους/τις μαθητές/τριες. Στόχος των ερωτήσεων είναι να εξετάσουν τη λογική σειρά σκέψης και ύστερα δίνεται ο απαιτούμενος χρόνος, ώστε να μπορέσει το παιδί να απαντήσει (Wood, 1999: 24). Άλλοι παράγοντες, που επηρεάζουν την αποτελεσματική διδασκαλία, είναι το ύφος της ομιλίας του/της εκπαιδευτικού, καθώς και τα εξωλεκτικά επικοινωνιακά μέσα, που χρησιμοποιεί (όπως οι χειρονομίες, τα βλέμματα και οι παύσεις).

Σύμφωνα με τους Reynolds & Teddie (2000), η αποτελεσματική διδασκαλία αποσκοπεί στη μεγιστοποίηση του χρόνου διδασκαλίας και βασικοί παράγοντές της αποτελούν η προετοιμασία της διδασκαλίας, η σωστή διαχείριση του υλικού, η ανακοίνωση των στόχων στους/στις μαθητές/τριες και η διασφάλιση ότι οι μαθητές/τριες θα αποκτήσουν τις βασικές γνώσεις, που απαιτούνται. Οι Good & Brophy (2003) αναφέρουν πως υπάρχουν δέκα κριτήρια, που καθιστούν μια διδασκαλία αποτελεσματική. Αυτά είναι η σαφήνεια των οδηγιών στο μάθημα εκ μέρους του/της εκπαιδευτικού, η διαμόρφωση ενός κατάλληλου μαθησιακού κλίματος, η ποικιλία στις δραστηριότητες, η διατήρηση ενός ρυθμού στο μάθημα, η συμμετοχή όλων των μαθητών/τριών, η παρακολούθηση της προόδου των μαθητών/τριών, η οργάνωση ενός δομημένου μαθήματος, η παροχή ανατροφοδότησης στους/στις μαθητές/τριες, η επίτευξη των στόχων και η ορθή χρήση των ερωτήσεων. Τελικός σκοπός της αποτελεσματικής διδασκαλίας είναι στον διαθέσιμο διδακτικό χρόνο να επέλθει ουσιαστική μάθηση και οι μαθητές/τριες να οδηγηθούν στα μέγιστα δυνατά μαθησιακά αποτελέσματα μέσα από δομημένα σχέδια μαθήματος και παιδευτικές δραστηριότητες (Τσούκας, 2015, στο: Χατζημάρκου, 2017: 90).

Ο Smittle (2003) αναφέρεται σε έξι αρχές μίας αποτελεσματικής διδασκαλίας, οι οποίες είναι οι εξής:

1. Δέσμευση των εκπαιδευτικών να διδάξουν ανεπαρκώς προετοιμασμένους/ές μαθητές/τριες.
2. Καλή γνώση του αντικειμένου και ικανότητα διδασκαλίας ενός διαφορετικού μαθητικού πληθυσμού.
3. Αντιμετώπιση γνωστικών ζητημάτων, που επηρεάζουν τη μάθηση.
4. Ανοιχτό περιβάλλον μάθησης.
5. Ανάδειξη υψηλών προτύπων.
6. Συμμετοχή σε διαρκή αξιολόγηση και επαγγελματική ανάπτυξη.

Ακολούθως, κι ο Jarvis (2011) παρουσιάζει τις παρακάτω βασικές αρχές, που καθιστούν μία διδασκαλία αποτελεσματική:

* Η μάθηση ως ενεργητική διαδικασία, η οποία χρειάζεται τη συμβολή των εκπαιδευτικών και τη συμμετοχή των μαθητών/τριών.
* Η μάθηση θα πρέπει να στηρίζεται στην κοινωνική αλληλεπίδραση των μαθητών/τριών μεταξύ τους, αλλά και με τον/την εκπαιδευτικό.
* Η διδασκαλία θα πρέπει να περιλαμβάνει την εφαρμογή της έρευνας και της θεωρίας σε σενάρια πραγματικής ζωής.
* Η διδασκαλία θα πρέπει να καλλιεργεί δεξιότητες και κριτική σκέψη στους/στις μαθητές/τριες, λαμβάνοντας υπόψη τις διαφορετικές ανάγκες τους.

Η διδακτική μεθοδολογία και τα χαρακτηριστικά ενός/μίας δασκάλου/ας είναι αναπόσπαστο μέρος μίας αποτελεσματικής διδασκαλίας. Μία ενιαία μέθοδος διδασκαλίας μπορεί να μην είναι αποτελεσματική για όλους, γι’ αυτό ο/η εκπαιδευτικός θα πρέπει να γνωρίζει ποικιλία στρατηγικών, για να τις εφαρμόσει στην τάξη (Batool et al., 2022: 28). Η διαδραστική διδασκαλία, για παράδειγμα, είναι μία άλλη αναδυόμενη τάση. Οι Knight & Wood (2005) βρήκαν ότι οι μαθητές/τριες δείχνουν περισσότερο ενδιαφέρον στις διαδραστικές μεθόδους σε σύγκριση με τη μέθοδο μάθησης, που βασίζεται στη διάλεξη. Γι’ αυτό, τα προγράμματα διδασκαλίας, που είναι διαδραστικά, είναι πιο αποτελεσματικά από τα μη διαδραστικά προγράμματα διδασκαλίας. Η διδακτική διαδικασία γίνεται πιο αποτελεσματική όταν ο/η δάσκαλος/α προσπαθεί να είναι καινοτόμος σχεδιαστής και να εισαγάγει διάφορες διδακτικές στρατηγικές. Αυτές οι διδακτικές στρατηγικές θα πρέπει να είναι εφαρμόσιμες και να ποικίλλουν ανάλογα με τον πληθυσμό-στόχο. Η μελέτη περίπτωσης, τα ντοκιμαντέρ και οι ταινίες, η αφήγηση ιστοριών και ο καταιγισμός ιδεών εμφανίστηκαν, επίσης, ως αποτελεσματικές μέθοδοι διδασκαλίας (Batool et. al, 2022: 29).

Στο σημείο αυτό, θα ήταν χρήσιμο να γίνει διαχωρισμός μεταξύ των όρων «αποτελεσματική διδασκαλία» και «αποδοτική διδασκαλία». Η αποδοτική διδασκαλία συνδέεται με την επίτευξη των αποτελεσμάτων, αλλά με το χαμηλότερο δυνατό κόστος. Για να είναι λοιπόν αποδοτική η διδασκαλία θα πρέπει να σχεδιάζεται, να οργανώνεται και να πραγματοποιείται με το χαμηλότερο δυνατό κόστος.

Συμπερασματικά, η αποτελεσματική διδασκαλία είναι η διαδικασία της μεταφοράς γνώσης και ανάπτυξης δεξιοτήτων στους/στις μαθητές/τριες, που οδηγεί στην ανάπτυξή τους. Περιλαμβάνει διάφορα στοιχεία και προσεγγίσεις, που σκοπό έχουν την αποτελεσματική ενσωμάτωση των μαθητών/τριών στη διαδικασία εκπαίδευσης. Τέλος, μέσω της αποτελεσματικής διδασκαλίας οι μαθητές/τριες αποκτάνε τις γνώσεις και τις δεξιότητες, που χρειάζονται, για να αναπτύξουν την κριτική σκέψη, την αυτονομία και την ικανότητα να επιλύουν προβλήματα. Αυτό συμβάλλει στην ακαδημαϊκή επιτυχία και στην προετοιμασία τους για την ένταξή τους στον σύγχρονο κόσμο των προκλήσεων.

# **Κεφάλαιο 8: Η αποτελεσματική διεύθυνση του σχολείου**

Ο/Η διευθυντής/ντρια μίας σχολικής μονάδας έχει ως σκοπό να γίνει πρότυπο και να δει αποτέλεσμα στην εργασία του/της, μέσα από τα όνειρα και το όραμά του/της για την εξελικτική πορεία της σχολικής μονάδας, που διοικεί. Για τον λόγο αυτό, ο διαμοιρασμός των ιδεών του/της σχετικά με το όραμα για τη σχολική μονάδα μεταδίδεται πρώτα στους/στις συναδέλφους κι έπειτα στους/στις μαθητές/τριες, στους γονείς, όπως και στην τοπική κοινωνία (Γεωργιάδου & Καμπουρίδης, 2005).

Ο Cawelti (1984) αναφέρει τα παρακάτω στοιχεία για τους/τις αποτελεσματικούς/ές Διευθυντές/ντριες:

1. Ένας/Μία αποτελεσματικός/ή Διευθυντής/ντρια έχει την ικανότητα να διατυπώνει στόχους, κατευθύνσεις και προτεραιότητες για το σχολείο και να τα κοινοποιεί στους γονείς, στους/στις εκπαιδευτικούς και στους/στις μαθητές/τριες.
2. Ένας/Μία αποτελεσματικός/ή Διευθυντής/ντρια είναι πολυμήχανος/η και διαθέτει επινοητικότητα.
3. Ένας/Μία αποτελεσματικός/ή Διευθυντής/ντρια χρησιμοποιεί διαδικασίες και σχέδια για βελτίωση του σχολείου και ενισχύει ένα κλίμα εμπιστοσύνης και συνεργασίας.
4. Ένας/Μία αποτελεσματικός/ή Διευθυντής/ντρια παρέχει εκπαιδευτική υποστήριξη με το να είναι παρών/ούσα σε όλες τις φάσεις της σχολικής ζωής των μαθητών/τριών και υποστηρίζοντας ενεργά τους/τις εκπαιδευτικούς. Ακόμα, αφιερώνει πολύ χρόνο για την παρακολούθηση των μαθημάτων και για συζήτηση των εκπαιδευτικών προβλημάτων.
5. Ένας/Μία αποτελεσματικός/ή Διευθυντής/ντρια παρακολουθεί τις επιδόσεις των μαθητών/τριών, θέτει προτεραιότητες και γνωρίζει τον βαθμό, στον οποίο το σχολείο εκπληρώνει τους στόχους του.

Σύμφωνα με τη θεωρία του Morgan (1996), ένας/μία αποτελεσματικός/ή διευθυντής/ντρια είναι εφοδιασμένος/η με εξειδικευμένες γνώσεις και δεξιότητες, έτσι ώστε να:

* 1. παρέχει διακριτική βοήθεια στους/στις συναδέλφους καθημερινά, χωρίς να έχει τον ρόλο του επιβλέποντα,
  2. συμπεριφέρεται ως ειλικρινές άτομο, χωρίς να ελέγχει τους/τις συνεργάτες, του/της, ώστε εκείνοι/ες να μη διστάζουν να απευθυνθούν σε αυτόν/ήν,
  3. οραματίζεται ένα δημιουργικό μέλλον για το σχολείο,
  4. δημιουργεί προϋποθέσεις, που θα οδηγήσουν στην επίτευξη των στόχων,
  5. επιλύει ατομικές διαφορές και συμμετέχει σε συλλογικές διαπραγματεύσεις,
  6. συγκροτεί «ομάδες εργασίας» και μεριμνά για τη συμμετοχή του προσωπικού σε συναδελφικές δράσεις,
  7. δε φοβάται να αντιμετωπίζει άμεσα καταστάσεις, που σχετίζονται με αβεβαιότητα,
  8. χαρακτηρίζεται ανοικτός/ή, ευέλικτος/η και διακρίνεται από αποφασιστικότητα,
  9. υποστηρίζει και κινητοποιεί τους/τις συνεργάτες του/της, αποτρέποντάς τους/τες από την αδράνεια,
  10. διατηρεί προσωπικές επαφές με τους/τις συνεργάτες,
  11. μεταδίδει το όραμα και τις αξίες του οργανισμού,
  12. ηγείται και δίνει το παράδειγμα και τις κατευθύνσεις, λαμβάνοντας υπόψη όλους τους παράγοντες.

Ακόμα, οι Hoy & Miskel (1996) θεωρούν γνωρίσματα αποτελεσματικής ηγεσίας τα χαρακτηριστικά, που έχουν να κάνουν με την προσωπικότητα (αυτοπεποίθηση, ακεραιότητα, αντοχή έντασης, συναισθηματική ωριμότητα), την εργασιακή παρακίνηση (αίσθημα καθήκοντος, διαπροσωπικές ανάγκες, αξίες, προσδοκίες) και τις δεξιότητες (τεχνικές, διαπροσωπικές και διοικητικές) (σ. 378-380).

Στη συνέχεια, οι Θεοφιλίδης & Στυλιανίδης (2000) προτείνουν μία ταξινόμηση των βασικών χαρακτηριστικών της αποτελεσματικής οργάνωσης και διοίκησης του σχολείου. Τα χαρακτηριστικά αυτά είναι τα εξής:

* Το όραμα, που πρέπει να έχει ο/η διευθυντής/ντρια για το σχολείο, που διευθύνει.
* Οι ικανότητες μετασχηματισμού, που πρέπει να αναπτύξει ο/η διευθυντής/ντρια, για να παράγει έργο διαμορφώνοντας τους στόχους, τις πηγές και τους πόρους, που απαιτούνται κάθε φορά.
* Η ενδυνάμωση των εκπαιδευτικών από τον/την διευθυντή/ντρια μέσα από την εμπλοκή τους στη διαδικασία λήψης αποφάσεων.
* Η σταθερότητα και η ενσυνείδητη δράση του/της διευθυντή/ντριας του σχολείου, ώστε να επέλθουν αλλαγές, που θα ωφελήσουν στο σύνολο τη σχολική μονάδα.
* Η δημιουργικότητα, που σχετίζεται με την εύρεση λύσεων για την αντιμετώπιση δύσκολων καταστάσεων.
* Η ευαισθησία, που εκδηλώνεται μέσα από την κατανόηση των συναισθημάτων, των φιλοδοξιών, αλλά και των αναγκών των υφιστάμενών του/της.
* Η επαγγελματική πληρότητα, δηλαδή η ικανότητα άσκησης διδακτικής και διοικητικής εργασίας στο σχολείο.

Ο/Η αποτελεσματικός/ή διευθυντής/ντρια λαμβάνει αποφάσεις με τη σύμφωνη γνώμη και συναίνεση των συναδέλφων του/της, καταφέρνει να είναι οργανωτικός/ή, συντονιστής και επιδέξιος/α χειριστής των καταστάσεων και υπηρετεί υψηλούς και ξεκάθαρους στόχους (Αναγνωστοπούλου, 2001). Επιπροσθέτως, οι Παπάζογλου & Κουτούζης (2016) αναγνωρίζουν ότι ο/η αποτελεσματικός/ή διευθυντής/ντρια έχει επικοινωνιακές ικανότητες, κοινωνικές δεξιότητες, (υποστήριξης, ενσυναίσθησης, κατανόησης και σεβασμού των άλλων), καθώς και ηγετικές ικανότητες (καθοδήγησης, πειθούς, λήψης αποφάσεων και διαχείρισης κρίσιμων καταστάσεων).

Οι Αργυροπούλου & Συμεωνίδης (2017) μέσα από την ανασκόπηση της σχετικής βιβλιογραφίας καταγράφουν τα χαρακτηριστικά του/της αποτελεσματικού/ής διευθυντή/ντριας. Τα χαρακτηριστικά αυτά αφορούν τα τυπικά προσόντα των διευθυντών/ντριών (όπως μεταπτυχιακές σπουδές, επιμορφώσεις, πιστοποιημένη γνώση πληροφορικής και ξένων γλωσσών, διδακτική εμπειρία, εμπειρία σε θέση ευθύνης, συμμετοχή σε υπηρεσιακά συμβούλια, συγγραφικό και ερευνητικό έργο κ.ά.), καθώς και χαρακτηριστικά, που αφορούν την προσωπικότητα του/της διευθυντή/ντριας (όπως την εξωστρέφεια και την επικοινωνία, την εργατικότητα, τη δημοκρατική διοίκηση του σχολείου, την αντικειμενικότητα και την αμεροληψία, την τιμιότητα, τη δικαιοσύνη, την ευσυνειδησία, την ηθικότητα και τα ηγετικά χαρακτηριστικά του/της στο να εμπνέει τους/τις συναδέλφους του/της).

Σε κάθε εκπαιδευτική μονάδα ο/η διευθυντής/ντρια καλείται να παίξει τον καταλυτικό ρόλο του ηγέτη, καθώς η ηγεσία καθίσταται στον πυρήνα της εκπαιδευτικής οντότητας και προσδιορίζει τα χαρακτηριστικά, τη λειτουργικότητα και την ανάπτυξή της (Ταμίσογλου, 2020). Έτσι σημαντικός παράγοντας, που συμβάλει στην αποτελεσματική λειτουργία του σχολείου, είναι η ποιοτική σχολική ηγεσία και γι’ αυτό ένας/μία σχολικός/ή διευθυντής/ντρια θα πρέπει να διαθέτει τα χαρακτηριστικά και τις συμπεριφορές ενός/μιας αποτελεσματικού/ής ηγέτη (Σαΐτης, 2007). Για τον Handy (1981), τα χαρακτηριστικά του αποτελεσματικού εκπαιδευτικού ηγέτη είναι «*η ευφυΐα, η πρωτοβουλία και η αυτοπεποίθηση*» (σ.89). Ενώ, ο Λαϊνάς (2004) αναγνωρίζει ως κοινές πρακτικές των αποτελεσματικών διευθυντών/ντριών-ηγετών τη διαμόρφωση και προώθηση κοινού οράματος και αποστολής για όλο το σχολείο, την επικέντρωση στη μόρφωση των μαθητών/τριών και στη διδασκαλία, τη διασφάλιση των κατάλληλων συνθηκών για την αποτελεσματική διεξαγωγή της, την εστίαση στον ανθρώπινο παράγοντα και τέλος την επιδίωξη συνεχούς βελτίωσης του σχολείου.

Οι Day & Sammons (2013) αναφέρονται σε οχτώ σημαντικές διαστάσεις για τον/την αποτελεσματικό/ή διευθυντή/ντρια-ηγέτη. Έτσι, ο/η αποτελεσματικός/ή διευθυντής/ντρια-ηγέτης:

1. Είναι αυτός/ή, που καθορίζει το όραμα, την κατεύθυνση και τις αξίες του σχολείου.
2. Βελτιώνει τις συνθήκες μάθησης και διδασκαλίας.
3. Αξιοποιεί και προτείνει νέες πρακτικές.
4. Αναδιαμορφώνει την οργανωσιακή δομή του σχολείου.
5. Κατανέμει ρόλους και αρμοδιότητες.
6. Εμπλουτίζει το Αναλυτικό Πρόγραμμα.
7. Ενισχύει την επαγγελματική ανάπτυξη των εκπαιδευτικών.
8. Χτίζει θετικές σχέσεις τόσο εντός, όσο και εκτός σχολικού περιβάλλοντος και προωθεί τη μαθητική πρόοδο, εξασφαλίζοντας την εμπιστοσύνη όλων.

Τέλος, οι Μαρκογιαννάκη & Κουτρούκης (2017) προσδιορίζουν την ηγετική- διοικητική ικανότητα των διευθυντών/ντριών στο πλαίσιο της λήψης αποφάσεων, της άσκησης εξουσίας, της δημιουργίας προτύπου, της καθοδήγησης, της αλληλεπίδρασης με την ομάδα και της παροχής πληροφόρησης. Ο/Η αποτελεσματικός/ή διευθυντής/ντρια μίας σχολικής μονάδας ακολουθεί τις πρακτικές:

**α.** της **διοικητικής ηγεσίας:**

-ορθή διαχείριση υλικών και ανθρωπίνων πόρων

-έμφαση στον σωστό σχεδιασμό, προγραμματισμό, συντονισμό και έλεγχο, καθώς και αξιολόγηση όλων των διαδικασιών και δραστηριοτήτων του σχολείου

**β.** της **διδακτικής ηγεσίας:**

- έμφαση στις διαδικασίες της διδασκαλίας και της μάθησης και στη βελτίωσή τους

**γ.** της **μετασχηματιστικής ηγεσίας:**

- μετασχηματισμός ανθρώπων και οργανισμών

- καθορισμός οράματος και στόχων

- αναπολιτισμοποίηση (reculturation) οργανισμού μέσα από τη δημιουργία κατάλληλης κουλτούρας και κλίματος

**δ. της ηθικής-δεοντολογικής και της μετασχηματίζουσας ηγεσίας**

- με έμφαση σε αξίες, όπως η ισότητα, η δικαιοσύνη, ο σεβασμός, η δημοκρατία, οι οποίες έχουν ως απώτερο στόχο την εξασφάλιση του βέλτιστου συμφέροντος, της ευημερίας και των επιτευγμάτων των μαθητών/τριών.

Συνεπώς, για να είναι ένας/μία διευθυντής/ντρια αποτελεσματικός/ή θα πρέπει να έχει θέσει εξ αρχής σαφείς στόχους για το σχολείο και να αναπτύσσει τις κατάλληλες στρατηγικές για την επίτευξή τους. Είναι εξίσου σημαντικό να διατηρεί καλές σχέσεις με το προσωπικό, να παρέχει υποστήριξη και καθοδήγηση και να φροντίζει για τη δημιουργία μίας θετικής, ανοιχτής και συνεργατικής ατμόσφαιρας εργασίας. Ο/Η αποτελεσματικός/ή διευθυντής/ντρια προωθεί την επαγγελματική ανάπτυξη των εκπαιδευτικών και οργανώνει αποτελεσματικά τις διοικητικές διαδικασίες του σχολείου. Τέλος, επικοινωνεί και ακούει τις ανησυχίες των γονέων, προσφέροντας λύσεις σε αυτές και εμπνέει τους/τις μαθητές/τριες, δίνοντας ευκαιρίες και επιβραβεύοντας τα κατορθώματά τους. Έτσι, ένας/μία διευθυντής/ντρια με την αποτελεσματικότητά του/της μπορεί να συνεισφέρει στην ανάπτυξη και επιτυχία όλου του σχολείου.

Κλείνοντας το θεωρητικό μέρος της εργασίας, παρατηρείται ότι η αποτελεσματικότητα του/της εκπαιδευτικού συνδέεται στενά με την αποτελεσματική διδασκαλία, την αποτελεσματική διεύθυνση και γενικά την αποτελεσματικότητα στον χώρο του σχολείου. Στο εμπειρικό μέρος, που ακολουθεί, εξετάζεται το προφίλ του/της αποτελεσματικού/ής εκπαιδευτικού μέσα από τη ματιά των μελλοντικών εκπαιδευτικών και περιγράφεται η όλη διαδικασία του σχεδιασμού και της υλοποίησης της παρούσας έρευνας, όπως και τα τελικά ευρήματά της.

# **Κεφάλαιο 9: Εμπειρικό μέρος**

## **9.1. Σκοπός και σημασία της έρευνας**

Η συγκεκριμένη έρευνα επικεντρώθηκε στους/στις μελλοντικούς/ές εκπαιδευτικούς και συγκεκριμένα σε τελειόφοιτους/ες φοιτητές/φοιτήτριες του Παιδαγωγικού Τμήματος Δημοτικής Εκπαίδευσης και του Τμήματος Φιλολογίας του Πανεπιστημίου Ιωαννίνων. Οι στόχοι της έρευνας ήταν: α. να διερευνηθεί πώς αντιλαμβάνονται οι τελειόφοιτοι/τες φοιτητές/τριες το προφίλ του/της αποτελεσματικού/ής εκπαιδευτικού, δεδομένου ότι σύντομα θα κληθούν να στελεχώσουν τις σχολικές μονάδες β. σε ποια σημεία οι απόψεις τους συγκλίνουν ή αποκλίνουν από τις θεωρητικές μελέτες και σε ποιο βαθμό και γ. εάν και πώς οι προπτυχιακές σπουδές τους επενδύουν στη συγκρότηση ενός/μίας αποτελεσματικού/ής μελλοντικού/ής εκπαιδευτικού.

Η συμβολή της έρευνας έγκειται στο γεγονός ότι μελετά την οπτική γωνία, όχι των εν ενεργεία εκπαιδευτικών -με την οποία πολλές έρευνες έχουν ασχοληθεί-, αλλά των μελλοντικών εκπαιδευτικών και την ετοιμότητά τους για την άσκηση ενός αποτελεσματικού εκπαιδευτικού έργου. Η διερεύνηση και η σύγκριση των απόψεων των μελλοντικών εκπαιδευτικών, που προορίζονται να απασχοληθούν σε διαφορετικές βαθμίδες εκπαίδευσης, αποτελεί ένα ακόμα σημαντικό σημείο της μελέτης. Η βιβλιογραφία για τον/την αποτελεσματικό/ή εκπαιδευτικό είναι πλούσια και ευρεία. Ωστόσο, δεν αναφέρονται πολλές έρευνες στους/στις μελλοντικούς/ές εκπαιδευτικούς της χώρας για αυτό και κρίνεται αναγκαία η συγκεκριμένη μελέτη.

## **9.2. Ερευνητικά Ερωτήματα**

Με βάση τη βιβλιογραφική ανασκόπηση και τον ερευνητικό στόχο αυτής της εργασίας, τα ερευνητικά ερωτήματα, τα οποία τίθενται προς επεξεργασία, είναι τα παρακάτω:

* Ποια είναι τα χαρακτηριστικά, που θεωρούν οι φοιτητές και φοιτήτριες του Παιδαγωγικού Τμήματος και του Τμήματος Φιλολογίας, ότι πρέπει να έχει ένας/μία αποτελεσματικός/ή εκπαιδευτικός;
* Ποια είναι τα χαρακτηριστικά, που πρέπει να έχει ένα σχολείο, για να θεωρείται αποτελεσματικό, σύμφωνα με τους φοιτητές και τις φοιτήτριες του Παιδαγωγικού Τμήματος και του Τμήματος Φιλολογίας;
* Ποια είναι τα χαρακτηριστικά, που πρέπει να έχει μία διδασκαλία, για να θεωρείται αποτελεσματική, σύμφωνα με τους φοιτητές και τις φοιτήτριες του Παιδαγωγικού Τμήματος και του Τμήματος Φιλολογίας;
* Πού συγκλίνουν και πού αποκλίνουν οι απόψεις των φοιτητών και φοιτητριών των δύο αυτών Τμημάτων;
* Πόσο θεωρούν ότι έχουν προετοιμαστεί οι τελειόφοιτοι/ες φοιτητές και φοιτήτριες από τα Τμήματά τους κατά τη διάρκεια των προπτυχιακών σπουδών τους, ώστε να ασκήσουν αποτελεσματικά το εκπαιδευτικό τους έργο;

# **Κεφάλαιο 10: Μεθοδολογία έρευνας**

## **10.1. Επιλογή της Ποσοτικής Έρευνας σε συνδυασμό με την Ποιοτική Έρευνα**

Η ποσοτική έρευνα χρησιμοποιείται, όταν χρειάζεται να μετρηθούν ποσοτικές μεταβλητές και να ανακαλυφθούν σχέσεις και τάσεις, που μπορούν να αναλυθούν με στατιστικές μεθόδους. Στα πλεονεκτήματα της ποσοτικής έρευνας συμπεριλαμβάνονται η αντικειμενικότητα, η γενικευσιμότητα και η εξοικονόμηση χρόνου, ενώ στα μειονεκτήματά της συγκαταλέγονται η περιορισμένη κατανόηση και ευελιξία, όπως και η ανεπάρκεια σε πολύπλοκα ζητήματα (Bryman, 2012). Από την άλλη, η ποιοτική έρευνα χρησιμοποιείται, όταν πρέπει να κατανοηθούν πεποιθήσεις, εμπειρίες, αντιλήψεις και συναισθήματα εις βάθος πάνω στο θέμα της έρευνας. Τα πλεονεκτήματα της ποιοτικής έρευνας είναι η λεπτομερής κατανόηση του θέματος, η ευελιξία κατά τη διάρκεια των ερωτήσεων και η ανάδειξη νέων πτυχών, ενώ τα μειονεκτήματα της ποιοτικής έρευνας είναι η υποκειμενικότητα, ο χρόνος, που απαιτείται και η δυνατότητα περιορισμένης γενικευσιμότητας (Creswell & Poth, 2017). Και τα δύο είδη έρευνας έχουν πλεονεκτήματα και μειονεκτήματα, ωστόσο για την παρούσα έρευνα κρίθηκε σκόπιμο να γίνει ένας συνδυασμός μεταξύ ποσοτικής και ποιοτικής έρευνας, λόγω των απαιτήσεών της συγκεκριμένης μελέτης, των στόχων της και των ερευνητικών ερωτημάτων της.

## **10.2. Δείγμα έρευνας**

Για την υλοποίηση της συγκεκριμένης έρευνας, ο πληθυσμός, που επιλέχθηκε, ήταν οι φοιτητές και οι φοιτήτριες δύο Τμημάτων του Πανεπιστημίου Ιωαννίνων και το δείγμα της έρευνας ήταν συνολικά 100 φοιτητές και φοιτήτριες του Παιδαγωγικού Τμήματος Δημοτικής Εκπαίδευσης και του Τμήματος Φιλολογίας, εκ των οποίων οι 59 προέρχονταν από το Παιδαγωγικό Τμήμα και οι 41 από το Τμήμα Φιλολογίας. Τα κριτήρια επιλογής ήταν τα εξής:

* Να είναι τελειόφοιτοι/ες φοιτητές/φοιτήτριες του Παιδαγωγικού Τμήματος Δημοτικής Εκπαίδευσης του Πανεπιστημίου Ιωαννίνων.
* Να είναι τελειόφοιτοι/ες φοιτητές/φοιτήτριες του Τμήματος Φιλολογίας του Πανεπιστημίου Ιωαννίνων.

## **10.3. Δειγματοληψία της έρευνας**

Η δειγματοληψία έγινε με τη μέθοδο της χιονοστιβάδας. Η μέθοδος της «χιονοστιβάδας» (snowball sampling) χρησιμοποιείται στην έρευνα για τη συλλογή δεδομένων από δύσκολα προσβάσιμες ομάδες. Η διαδικασία ξεκίνησε με την επιλογή αρχικών συμμετεχόντων/ουσών, οι οποίοι/ες προσεγγίστηκαν μέσω των κοινωνικών δικτύων. Ύστερα, εκείνοι/ες με τη σειρά τους πρότειναν κι άλλους/ες πιθανούς/ες συμμετέχοντες/ουσες, δημιουργώντας μια «σφαίρα χιονοστιβάδας», που «μεγάλωνε», καθώς προχωρούσε η έρευνα. Η μέθοδος της χιονοστιβάδας βοήθησε στην εύρεση νέων συμμετεχόντων. Πρέπει να ληφθούν υπόψη και πιθανά ζητήματα, όπως η προκατάληψη των αρχικών συμμετεχόντων/ουσών ή ο χρόνος, που απαιτούνταν για την ολοκλήρωση μιας τέτοιας διαδικασίας (Atkinson & Flint, 2001).

## **10.4. Ερευνητικό εργαλείο**

Για την πραγμάτωση αυτής της έρευνας και την ικανοποίηση των ερευνητικών της στόχων επιλέχτηκε σε ένα πρώτο στάδιο ένα ποσοτικό ερευνητικό εργαλείο και συγκεκριμένα το ερωτηματολόγιο (βλ. Παράρτημα). Το ερωτηματολόγιο επιλέχθηκε λόγω του πλήθους των δεδομένων, που απαιτούνταν, και της ευκολίας στη συλλογή και ανάλυση των δεδομένων. Ο τρόπος με τον οποίο διαμορφώθηκε ήταν μέσω του Google Forms και διακινήθηκε ηλεκτρονικά. Έτσι, οι συμμετέχοντες/ουσες μπορούσαν να το συμπληρώσουν ελεύθερα, ανώνυμα, ιδιωτικά και διαδικτυακά σε λίγα μόλις λεπτά. Το ερωτηματολόγιο διακινήθηκε και γνωστοποιήθηκε στους/στις συμμετέχοντες/ουσες μέσα από τα μέσα κοινωνικής δικτύωσης. Το ερωτηματολόγιο ήταν δομημένο σε τρεις ενότητες: α. τα δημογραφικά και προσωπικά στοιχεία των συμμετεχόντων/ουσών (φύλο, ηλικία, σχολή), β. την αποτελεσματικότητα του/της εκπαιδευτικού (βασικά χαρακτηριστικά, ικανότητες, ρόλος, προσδοκίες, αξιολόγηση μαθητών/τριών, σημασία συνεργασίας με γονείς, σύγχρονες προκλήσεις, στοιχεία αποτελεσματικής διδασκαλίας, διδακτικές μέθοδοι, ρόλος τεχνολογίας, αποτελεσματικό σχολείο, παράγοντες αποτελεσματικότητας) και γ. την προσωπική εμπειρία των συμμετεχόντων/ουσών (ρόλος πρακτικών ασκήσεων, αίσθημα ετοιμότητας και αποτελεσματικότητας, ρόλος βασικών σπουδών, επιπρόσθετη κατάρτιση, προσωπικά παραδείγματα ως πηγή έμπνευσης). Η δόμηση του ερωτηματολογίου βασίστηκε στη θεωρία και τη σχετική βιβλιογραφία επί του θέματος. Η πιλοτική εφαρμογή του εργαλείου έγινε αρχικά σε ένα δείγμα 8 φοιτητών και φοιτητριών και των δύο Τμημάτων (εκ των οποίων οι 5 ήταν από το Παιδαγωγικό και οι 3 από τη Φιλολογία) και οι οποίοι επιλέχθηκαν μέσω βολικής δειγματοληψίας, λόγω ευκολίας στην επικοινωνία και την προσέγγισή τους. Αφού εξακριβώθηκε η λειτουργικότητα του εργαλείου και δεν υπήρχαν αλλαγές διακινήθηκε περαιτέρω. Στο σύνολό τους, οι ερωτήσεις του ερωτηματολογίου ήταν τριάντα τρεις (33). Στις 23 ερωτήσεις δινόταν η δυνατότητα πολλαπλής επιλογής (από καμία έως 2-3 επιλογές), 2 ερωτήσεις ήταν ανοιχτού τύπου και απαιτούσαν την εισαγωγή μικρού κειμένου, 3 ερωτήσεις ήταν τύπου κλίμακας Likert και 5 ερωτήσεις ήταν κλειστού τύπου και απαιτούσαν μονολεκτική απάντηση τύπου «ναι/όχι». Τα δεδομένα, που συλλέχθηκαν, επεξεργάστηκαν μέσω του στατιστικού προγράμματος ανάλυσης του SPSS, ακολούθησε η ανάλυσή τους και τα αποτελέσματα παρουσιάστηκαν μέσω πινάκων, διαγραμμάτων και σχημάτων του SPSS και του Excel. Το ερωτηματολόγιο έμεινε ενεργό από τις 21/03/2024 έως τις 21/04/2024.

Σε ένα δεύτερο στάδιο σχεδιάστηκε και χορηγήθκε ένα ποιοτικό ερευνητικό εργαλείο και συγκεκριμένα μία συνέντευξη, η οποία είχε ημιδομημένη μορφή και περιλάμβανε 9 ερωτήσεις. Οι ερωτήσεις αναφέρονταν στο προφίλ του/της αποτελεσματικού/ής εκπαιδευτικού, στο αποτελεσματικό σχολείο, στην αποτελεσματική διδασκαλία και στα συναισθήματα των μελλοντικών εκπαιδευτικών. Η συνέντευξη επιλέχθηκε, διότι θα βοηθούσε στην εξερεύνηση πιο βαθιών πτυχών του θέματος, οι ερωτήσεις μπορούσαν να προσαρμοστούν στον/στην εκάστοτε συμμετέχοντα/ουσα και ακόμα μπορούσαν να ληφθούν πληροφορίες από τις αντιδράσεις τους. Οι συνεντεύξεις πραγματοποιήθηκαν από τις 27/04/2024 ως τη 01/05/2024. Οι συνεντεύξεις στο σύνολο ήταν 10 και πάρθηκαν από 3 φοιτήτριες και 2 φοιτητές του Παιδαγωγικού Τμήματος Δημοτικής Εκπαίδευσης και 4 φοιτήτριες και 1 φοιτητή από το Τμήμα Φιλολογίας του Πανεπιστημίου Ιωαννίνων. Η επιλογή των συνεντευξιαζόμενων ήταν σκόπιμη και βολική, λόγω εύκολης προσέγγισης, αλλά και κρίσης της ερευνήτριας ότι το συγκεκριμένο δείγμα θα ήταν χρήσιμο για τους σκοπούς της έρευνας. Πριν τη διεξαγωγή της συνέντευξης, οι συμμετέχοντες/ουσες ενημερώθηκαν για τον σκοπό της και δόθηκε προφορικά η συγκατάθεση από τους/τις ίδιους/ίδιες για συμμετοχή σε αυτή. Έπειτα, προσδιορίστηκε στους/στις συνεντευξιαζόμενους/όμενες το θέμα συζήτησης και έπειτα σε ένα φιλικό κλίμα ακολούθησε η συνέντευξη. Κατά τη διάρκεια των συνεντεύξεων, η ερευνήτρια είχε την ελευθερία ως προς τον τρόπο και τη σειρά, που τέθηκαν οι ερωτήσεις. Ο τρόπος καταγραφής των απαντήσεων ήταν μέσω ηχογράφησης. Μέσω της συνέντευξης λήφθηκαν περισσότερες λεπτομέρειες και εξετάστηκε το θέμα της αποτελεσματικότητας του/της εκπαιδευτικού σε βάθος. Οι συνεντευξιαζόμενοι/όμενες είχαν την ικανότητα να εκθέσουν τις απορίες τους και συλλέχθηκαν επιπλέον πληροφορίες από τη γλώσσα του σώματος των υποκειμένων, καθώς και μέσα από τις εκφράσεις τους. Για την επεξεργασία των ποιοτικών δεδομένων της συνέντευξης ακολουθήθηκε η ποιοτική ανάλυση του περιεχομένου των απαντήσεων των συνεντευξιαζόμενων, η οποία αποτελεί μέθοδο κατηγοριοποίησης και ερμηνείας του περιεχομένου των απαντήσεων, που παρέχουν οι συνεντευξιαζόμενοι, με σκοπό την ανάδειξη ιδεών και αντιλήψεων. Το τελικό στάδιο ήταν η απομαγνητοφώνηση των συνεντεύξεων, ο εντοπισμός κοινών και μη κοινών σημείων με τη θεωρία και τέλος η εξαγωγή των αποτελεσμάτων.

Γενικά, καλλιεργήθηκε ένα κλίμα συνεργασίας και εμπιστοσύνης ανάμεσα στους συμμετέχοντες/ουσες και στην ερευνήτρια, ώστε να διασφαλιστεί η άνετη συμμετοχή τους στην έρευνα.

# **Κεφάλαιο 11: Παρουσίαση αποτελεσμάτων**

Στο γράφημα 1 αναφέρεται το ποσοστό των συμμετεχόντων και συμμετεχουσών στην έρευνα ανά φύλο. Παρατηρούμε ότι το ποσοστό του συνολικού αριθμού των γυναικών είναι 76,67% (σε αριθμό 69 γυναίκες), ενώ των ανδρών 23,33% (21 άνδρες).

**Γράφημα 1: Φύλο συμμετεχόντων και συμμετεχουσών στην έρευνα**

Εικόνα που περιέχει στιγμιότυπο οθόνης, διάγραμμα, κείμενο, κύκλος

Περιγραφή που δημιουργήθηκε αυτόματα

Στο γράφημα 2 φαίνεται η ηλικία των συμμετεχόντων και συμμετεχουσών στην παρούσα έρευνα. Οι φοιτητές/τριες στο μεγαλύτερό τους ποσοστό είναι 22 ετών.

**Γράφημα 2: Ηλικία συμμετεχόντων και συμμετεχουσών στην έρευνα**

Εικόνα που περιέχει κείμενο, στιγμιότυπο οθόνης, γραμμή, γραμματοσειρά

Περιγραφή που δημιουργήθηκε αυτόματα

Στο γράφημα 3 αναφέρεται το ποσοστό των συμμετεχόντων και συμμετεχουσών στην έρευνα ανάλογα με τη σχολή φοίτησης. Παρατηρείται ότι το ποσοστό του συνολικού αριθμού από το Παιδαγωγικό Τμήμα Δημοτικής Εκπαίδευσης είναι 60% (σε αριθμό 54 φοιτητές/τριες), ενώ το ποσοστό του συνολικού αριθμού από το Τμήμα Φιλολογίας είναι 40% (36 φοιτητές/τριες). Ο αριθμός των φοιτητών/τριών από το Παιδαγωγικό Τμήμα Δημοτικής Εκπαίδευσης είναι μεγαλύτερος από τον αριθμό των φοιτητών/τριών από το Τμήμα Φιλολογίας.

**Γράφημα 3: Σχολή συμμετεχόντων και συμμετεχουσών στην έρευνα**

Εικόνα που περιέχει στιγμιότυπο οθόνης, κείμενο, διάγραμμα, κύκλος

Περιγραφή που δημιουργήθηκε αυτόματα

Η **Ερώτηση 1** του ερωτηματολογίου αφορούσε στα βασικά χαρακτηριστικά, που θα πρέπει να διαθέτει ο/η εκπαιδευτικός. Στο Γράφημα 4 παρουσιάζονται αυτά τα χαρακτηριστικά, με βάση τις απόψεις των τεταρτοετών Φοιτητών/τριών του Παιδαγωγικού Τμήματος Δημοτικής Εκπαίδευσης (ΦΠΤΔΕ) και των Φοιτητών/τριών του Τμήματος Φιλολογίας (ΦΤΦ). Για τους/τις ΦΠΤΔΕ, το χιούμορ (29), οι οργανωτικές ικανότητες (29) και η αγάπη προς τους/τις μαθητές/τριες (28) θεωρούνται τα πιο σημαντικά για έναν/μία αποτελεσματικό/ή εκπαιδευτικό. Στις συνεντεύξεις αναφέρθηκε ότι «*ο/η εκπαιδευτικός θα πρέπει να είναι δημιουργικός/ή*» (Σ3[[1]](#footnote-1) ΦΠΤΔΕ), «*να οργανώνει ωραίες δράσεις*» (Σ5[[2]](#footnote-2) ΦΠΤΔΕ), «*να εμπνέει και να δημιουργεί μία ευχάριστη ατμόσφαιρα στην τάξη*» (Σ7[[3]](#footnote-3) ΦΠΤΔΕ). Ακολουθούν η υπομονή (16) και η προσαρμοστικότητα (16), η κατάλληλη προετοιμασία (10) και η συνέπεια (11), ενώ το λιγότερο σημαντικό χαρακτηριστικό θεωρείται η αυτοπεποίθηση (5). Στις συνεντεύξεις υποστηρίζεται ότι «*ο/η εκπαιδευτικός θα πρέπει να είναι πάντα διαθέσιμος/η για τους/τις μαθητές/τριες, να τους/τις στηρίζει και να τους/τις ακούει*» (Σ10[[4]](#footnote-4) ΦΠΤΔΕ). Ακόμα, θα πρέπει «*να αγαπά τα παιδιά και να είναι κοντά τους να τα συμβουλεύσει*» (Σ1[[5]](#footnote-5) ΦΠΤΔΕ).

Για τους/τις φοιτητές/τριες του Τμήματος της Φιλολογίας, η αγάπη προς τους/τις μαθητές/τριες (21) και οι οργανωτικές ικανότητες (21) θεωρούνται τα πιο σημαντικά χαρακτηριστικά για έναν/μία αποτελεσματικό/ή εκπαιδευτικό. Ακολουθούν το χιούμορ (15) και η κατάλληλη προετοιμασία (12) και έπειτα η υπομονή (7) και η συνέπεια (4). Τέλος, λιγότερο σημαντικά θεωρούνται η αυτοπεποίθηση (1) και η προσαρμοστικότητα (1). Στις συνεντεύξεις υπογραμμίστηκε ότι «*ο/η εκπαιδευτικός αποτελεί σημαντικό άνθρωπο στη ζωή των παιδιών και είναι υπεύθυνος/η για τη δημιουργία θετικού κλίματος και σχέσης εμπιστοσύνης και αμοιβαίου σεβασμού με τους/τις μαθητές/τριες*» (Σ9[[6]](#footnote-6) ΦΤΦ). Σημαντικά χαρακτηριστικά θεωρούνται, επίσης, «*η μεταδοτικότητα, η ενσυναίσθηση και η αλληλεγγύη*» (Σ8[[7]](#footnote-7) ΦΤΦ), όπως και «*η αυτοαξιολόγηση και ο αναστοχασμός*» (Σ6[[8]](#footnote-8) ΦΤΦ).

Υπάρχει μεγάλη διαφοροποίηση στις απαντήσεις ως προς την προσαρμοστικότητα, που θα πρέπει να διαθέτει ο/η εκπαιδευτικός (16 ΦΠΤΔΕ, ενώ μόλις 1 ΦΤΦ). Ακόμα, σημαντική διαφοροποίηση παρατηρείται ως προς την υπομονή (16 ΦΠΤΔΕ και 7 ΦΤΦ) και εξίσου σημαντική είναι η διαφορά ως προς τη συνέπεια του/της εκπαιδευτικού (11 ΦΠΤΔΕ και 4 ΦΤΦ). Οι διαφοροποιήσεις αυτές μπορεί να επηρεάζουν την αντίληψη των μελλοντικών εκπαιδευτικών για το τι κάνει έναν/μία εκπαιδευτικό αποτελεσματικό/ή στη διαδικασία εκπαίδευσης.

**Γράφημα 4:** **Χαρακτηριστικά αποτελεσματικού/ής εκπαιδευτικού**

Διαπιστώνεται ότι τα χαρακτηριστικά, που θα πρέπει να διαθέτει ένας/μία αποτελεσματικός/ή εκπαιδευτικός, αφορούν την προσωπικότητά του/της, όπως είναι το χιούμορ, η δημιουργικότητα και η ενσυναίσθηση. Ακόμα, κρίνονται σημαντικά τα χαρακτηριστικά, που σχετίζονται με τις ικανότητες του/της εκπαιδευτικού για οργάνωση, σχεδιασμό και υλοποίηση της διδασκαλίας. Τέλος, ένα πιο προσωπικό χαρακτηριστικό, που αναφέρεται ως σημαντικό, είναι η αγάπη, η στήριξη και η κατανόηση προς τους/τις μαθητές/τριες.

Η **Ερώτηση 2** του ερωτηματολογίου αναφερόταν στον ρόλο του/της αποτελεσματικού/ής εκπαιδευτικού. Στο Γράφημα 5 παρουσιάζεται ο ρόλος αυτός, σύμφωνα με τις απόψεις των φοιτητών/τριών των δύο Τμημάτων. Οι περισσότεροι/ες ΦΠΤΔΕ (42), όπως και οι περισσότεροι/ες ΦΤΦ (23) θεωρούν ως βασικό ρόλο του/της εκπαιδευτικού αυτόν του υποστηρικτή.

Πολλοί/ές ΦΠΤΔΕ (26) θεωρούν σημαντικό ο/η εκπαιδευτικός να κινητοποιεί τους/τις μαθητές/τριες να βελτιωθούν και να τους/τις μεταλαμπαδεύει γνώσεις (22). Ακόμα, «*κρίνεται σημαντικό να βοηθά τα παιδιά να ανακαλύψουν τα ταλέντα τους*» (Σ3 ΦΠΤΔΕ) και «*να κάνει κάθε παιδί να αισθάνεται ξεχωριστό*» (Σ7 ΦΠΤΔΕ). Κάτι παρόμοιο αναφέρθηκε και σε μία άλλη συνέντευξη για το ότι «*ο/η εκπαιδευτικός θα πρέπει να έχει ρόλο λειτουργού, να προσέχει και να νοιάζεται τα παιδιά*» (Σ1 ΦΠΤΔΕ). Μερικοί/ές ΦΠΤΔΕ θεωρούν, επίσης, σημαντικό ο/η εκπαιδευτικός να επαινεί τους/τις μαθητές/τριες (15) και να αυτοαξιολογείται (12). Τέλος, αναφέρεται ότι ο/η εκπαιδευτικός θα πρέπει να μεταβάλει τη συμπεριφορά των μαθητών/τριών (7) και το να πετυχαίνει τους στόχους του/της θεωρείται το λιγότερο σημαντικό (6). «*Ο σπουδαίος ρόλος του/της* εκπαιδευτικού *αναδεικνύεται, γιατί συμβάλλει στη διαμόρφωση της προσωπικότητας των παιδιών σε μία κρίσιμη ηλικία*» (Σ10 ΦΠΤΔΕ).

Επίσης, αρκετοί/ές ΦΤΦ θεωρούν ότι ο/η εκπαιδευτικός θα πρέπει να μεταλαμπαδεύει γνώσεις (16) και να επαινεί τους/τις μαθητές/τριες (10). Στη συνέχεια, θεωρείται σημαντικό ο/η εκπαιδευτικός να κινητοποιεί τους/τις μαθητές/τριες να βελτιωθούν (8) και να πετυχαίνει τους στόχους του/της (6). Ακόμα, από τις συνεντεύξεις θεωρείται σημαντικό «*να στηρίζει τα όνειρα των παιδιών*» (Σ2 ΦΤΦ). Λίγοι/ες ΦΤΦ αναφέρουν ότι θα πρέπει να αυτοαξιολογείται (4), όπως και ακόμα πιο λίγοι/ες αναφέρουν ότι θα πρέπει να μεταβάλει τη συμπεριφορά των μαθητών/τριών (2). Ωστόσο, «*ο/η εκπαιδευτικός παίζει σπουδαίο ρόλο στη ζωή των παιδιών*» (Σ4 ΦΤΦ), «*είναι αυτός/ή που θα τους μείνει αξέχαστος όσα χρόνια κι αν περάσουν*» (Σ2 ΦΤΦ) και «*δίνει κάθε μέρα τον καλύτερό του/της εαυτό*» (Σ6 ΦΤΦ).

**Γράφημα 5:** **Ρόλος αποτελεσματικού/ής εκπαιδευτικού**

Στη συγκεκριμένη ερώτηση για τον ρόλο του/της εκπαιδευτικού εντοπίζονται διαφορές μεταξύ των δύο υπό μελέτη Τμημάτων. Για παράδειγμα, μεγάλη διαφορά εντοπίζεται ως προς το ότι ο/η εκπαιδευτικός οφείλει να κινητοποιεί τους/τις μαθητές/τριες, στοιχείο που κρίνεται σημαντικό από 26 ΦΠΤΔΕ, ενώ αναφέρεται κάτι αντίστοιχο μόνο από 8 ΦΤΦ. Επίσης, άλλη μία διαφορά, που εντοπίζεται, σχετίζεται με την ανάγκη αυτοαξιολόγησης του/της εκπαιδευτικού, την οποία 12 ΦΠΤΔΕ κρίνουν ως επιτακτική, ενώ μόνο 4 ΦΤΦ κάνουν λόγο για αυτοαξιολόγηση. Οι διαφορές αυτές έγκεινται στον τρόπο, που αντιλαμβάνονται τον ρόλο, που οφείλει να έχει ένας/μία εκπαιδευτικός στην τάξη, για να θεωρηθεί αποτελεσματικός/ή. Σύγκλιση υπάρχει στον ρόλο του/της εκπαιδευτικού ως υποστηρικτή, που κρίνεται και ως ο πιο σημαντικός και από τα δύο τμήματα. Τα παραπάνω δεδομένα δείχνουν την πολυπλοκότητα του ρόλου του/της εκπαιδευτικού.

Οι **Ερωτήσεις 3,4,5** αναφέρονταν στη σημασία της συνεργατικής μάθησης και στο αν αυτή θα πρέπει να προωθείται από τον/την αποτελεσματικό/ή εκπαιδευτικό. Το 100% και των δυο Τμημάτων θεωρούν ότι ο/η εκπαιδευτικός θα πρέπει να προάγει τη συνεργατική μάθηση. Μάλιστα, στο Γράφημα 6 παρουσιάζεται ο τρόπος με τον οποίο η συνεργατική μάθηση μπορεί να προωθηθεί. Ο πιο ιδανικός τρόπος σύμφωνα με τους/τις ΦΠΤΔΕ και τους/τις ΦΤΦ (39,33% και 38,78% αντίστοιχα) είναι η ομαδοσυνεργατική μέθοδος, η οποία εφαρμόζεται στην τάξη. Εν συνεχεία, το 26,97% των απαντήσεων από τους/τις ΦΠΤΔΕ θεωρεί κατάλληλο τον διάλογο, το 23,6% την αλληλοβοήθεια μεταξύ των μαθητών/τριών στην τάξη και μόνο το 10,11% τις ομαδικές εργασίες, που δίνονται για το σπίτι.

Από την άλλη, το 28,57% των απαντήσεων από τους/τις ΦΤΦ θεωρούν σημαντική την αλληλοβοήθεια μεταξύ των μαθητών/τριών εντός τάξης, το 18,37% τον διάλογο και τέλος λιγότερο σημαντικό με ποσοστό 14,29% θεωρούνται οι ομαδικές εργασίες, που δίνονται για το σπίτι.

**Γράφημα 6: Τρόπος με τον οποίο προάγεται η συνεργατική μάθηση**

Εικόνα που περιέχει κείμενο, στιγμιότυπο οθόνης, διάγραμμα, γραφικά

Περιγραφή που δημιουργήθηκε αυτόματα

Διαπιστώνεται ως κοινό σημείο των δύο Τμημάτων η άποψη ότι ο/η εκπαιδευτικός θα πρέπει να προωθεί τη συνεργατική μάθηση και μάλιστα ο πιο αποτελεσματικός τρόπος για να επιτευχθεί αυτό είναι η εφαρμογή της ομαδοσυνεργατικής μεθόδου στην τάξη, ενώ ο λιγότερος αποτελεσματικός τρόπος είναι αυτός της ανάθεσης ομαδικών εργασιών για το σπίτι. Αξίζει να σημειωθεί ότι παρατηρείται μεγάλη διαφοροποίηση στις απαντήσεις μεταξύ των δύο Τμημάτων ως προς το ότι μέσω του διαλόγου μπορεί να προωθηθεί η συνεργατική μάθηση, καθώς 24 ΦΠΤΔΕ υποστηρίζουν την άποψη αυτή, ενώ μόνο 9 ΦΤΦ αναφέρονται στον διάλογο ως κατάλληλο μέσο.

Οι **Ερωτήσεις 6,7,8** αναφέρονταν στη σημασία της διατήρησης ενός θετικού κλίματος στην τάξη και στο αν το κλίμα αυτό θα πρέπει να διατηρείται από τους/τις εκπαιδευτικούς. Το 100% και των δύο Τμημάτων θεωρούν ότι ο/η εκπαιδευτικός θα πρέπει να μεριμνά για τη διατήρηση ενός θετικού κλίματος στην τάξη.

Μάλιστα στο Γράφημα 7 παρουσιάζεται ο τρόπος με τον οποίο μπορεί να διατηρηθεί ένα θετικό κλίμα μάθησης στην τάξη. Ο πιο ιδανικός τρόπος με τον οποίο μπορεί να επιτευχθεί κάτι τέτοιο σύμφωνα με τους/τις ΦΠΤΔΕ και τους/τις ΦΤΦ (37,23% και 41,67% αντίστοιχα) είναι με την καλλιέργεια αμοιβαίας εμπιστοσύνης στην τάξη. Το 27,66% των ΦΠΤΔΕ θεωρεί κατάλληλο τρόπο την παροχή ίσων ευκαιριών προς όλους/ες τους/τις μαθητές/τριες, το 18,09% τη συμμετοχή όλων στο μάθημα και τέλος το 17,02% τη δημιουργία ελκυστικού περιβάλλοντος στην τάξη.

Από την άλλη πλευρά, το 27,08% των ΦΤΦ θεωρεί κατάλληλο τρόπο τη δημιουργία ελκυστικού περιβάλλοντος στην τάξη, το 16,67% τη συμμετοχή όλων στο μάθημα και το 14,58% την παροχή ίσων ευκαιριών προς όλους.

**Γράφημα 7: Τρόπος με τον οποίο επιτυγχάνεται η διατήρηση θετικού κλίματος μάθησης στην τάξη**

Εικόνα που περιέχει κείμενο, στιγμιότυπο οθόνης, διάγραμμα, σχεδίαση

Περιγραφή που δημιουργήθηκε αυτόματα

Και στη συγκεκριμένη ερώτηση εντοπίζονται διαφορές ως προς τον τρόπο διατήρησης ενός θετικού κλίματος στην τάξη. Δηλαδή ενώ 26 ΦΠΤΔΕ θεωρούν κατάλληλο τρόπο την παροχή ίσων ευκαιριών στους/στις μαθητές/τριες, μόνο 7 ΦΤΦ κάνουν λόγο για κάτι ανάλογο. Μία άλλη διαφορά εντοπίζεται και ως προς την ανάγκη συμμετοχής όλων των μαθητών/τριών στο μάθημα, καθώς αναφέρεται από 17 ΦΠΤΔΕ και μόλις από 8 ΦΤΦ. Τέλος, με εξαίρεση την καλλιέργεια αμοιβαίας εμπιστοσύνης, που κρίνεται ως ο πιο κατάλληλος τρόπος, οι άλλοι τρεις προτεινόμενοι τρόποι καταλαμβάνουν διαφορετικά ποσοστά, συγκρίνοντας τις απαντήσεις από τα δύο εξεταζόμενα Τμήματα.

Η **Ερώτηση 9** του ερωτηματολογίου εξέταζε την ικανότητα του/της εκπαιδευτικού να ακολουθεί τις ατομικές ανάγκες κάθε μαθητή/τριας. Στο Γράφημα 8 παρουσιάζονται τρόποι με τους οποίους ο/η εκπαιδευτικός μπορεί να αντιμετωπίσει τις ανάγκες αυτές.

Σύμφωνα με τους/τις ΦΠΤΔΕ ο/η αποτελεσματικός/ή εκπαιδευτικός, για να ακολουθήσει τις ατομικές ανάγκες κάθε μαθητή/τριας, θα πρέπει πρωτίστως να χρησιμοποιεί διαφορετικές διδακτικές στρατηγικές, για να ενισχύσει την κατανόηση (34,07%) και ύστερα να χρησιμοποιεί το κατάλληλο και εξειδικευμένο υλικό κατά τη διδασκαλία (26,37%). Ακόμα, θα πρέπει να αλλάζει τη μεθοδολογία, όταν το κρίνει απαραίτητο (20,88%) και σπανιότερα να ακολουθεί τον ατομικό ρυθμό κάθε μαθητή/τριας (18,68%).

Σύμφωνα με τους/τις ΦΤΦ ο/η αποτελεσματικός/ή εκπαιδευτικός για να ακολουθήσει τις ατομικές ανάγκες κάθε μαθητή/τριας θα πρέπει κυρίως να χρησιμοποιεί διαφορετικές διδακτικές στρατηγικές, για να ενισχύσει την κατανόηση (38,30%) και έπειτα να διδάσκει ανάλογα με τον ατομικό ρυθμό μάθησης (31,91%). Ακόμα, να χρησιμοποιεί συχνά το κατάλληλο και εξειδικευμένο υλικό κατά τη διδασκαλία (17,02%) και τέλος να αλλάζει τη μεθοδολογία, όταν το κρίνει απαραίτητο (12,77%).

**Γράφημα 8: Ικανότητα εκπαιδευτικού να ακολουθεί τις ατομικές ανάγκες κάθε μαθητή/τριας**

Εικόνα που περιέχει κείμενο, στιγμιότυπο οθόνης, διάγραμμα, σχεδίαση

Περιγραφή που δημιουργήθηκε αυτόματα

Σύμφωνα με τους/τις ΦΠΤΔΕ και τους/τις ΦΤΦ ο/η αποτελεσματικός/ή εκπαιδευτικός για να ακολουθήσει τις ατομικές ανάγκες κάθε μαθητή/τριας θα πρέπει κατά κύριο λόγο να χρησιμοποιεί διαφορετικές διδακτικές στρατηγικές, για να ενισχύσει την κατανόηση του/της, ενώ η αλλαγή της μεθοδολογίας είναι η λιγότερο δημοφιλής απάντηση. Μία μεγάλη διαφορά που εντοπίζεται σχετίζεται με τη χρήση κατάλληλου υλικού, που κρίνεται χρήσιμη από 24 ΦΠΤΔΕ, ενώ μόνο από 8 ΦΤΦ.

Η **ερώτηση 10** αφορούσε τις προσδοκίες από έναν/μία αποτελεσματικό/ή εκπαιδευτικό. Στο Γράφημα 9 παρουσιάζονται οι προσδοκίες αυτές. Σύμφωνα με τους/τις ΦΠΤΔΕ, η πιο σημαντική προσδοκία με ποσοστό 24,44% είναι ο/η εκπαιδευτικός να καθιστά το αντικείμενο διδασκαλίας προσιτό στους/στις μαθητές/τριες. Ακολουθεί η προσαρμογή της διδασκαλίας στις ανάγκες των μαθητών/τριών (22,96%), η σύνδεση της γνώσης με την πρακτική ζωή (20%), η καλή γνώση του αντικειμένου (11,85%), η σύνδεση της νέας γνώσης με προϋπάρχουσες (11,11%) και τέλος η χρήση ποικίλων διδακτικών δεξιοτήτων (9,635).

Όσον αφορά τους/τις ΦΤΦ, η πιο σημαντική προσδοκία από έναν/μία αποτελεσματικό/ή εκπαιδευτικό είναι να καθιστά το αντικείμενο διδασκαλίας προσιτό στους/στις μαθητές/τριες (31,75%). Ακολουθεί η σύνδεση της γνώσης με την πρακτική ζωή (23,81%), η καλή γνώση του αντικειμένου (17,46%), η προσαρμογή στις ατομικές ανάγκες κάθε μαθητή/τριας (15,87%), η σύνδεση της νέας γνώσης με προϋπάρχουσες (6,36%) και τέλος η χρήση ποικίλων διδακτικών δεξιοτήτων κατά τη διδασκαλία (4,76%).

**Γράφημα 9:** **Προσδοκίες από έναν/μία αποτελεσματικό/ή εκπαιδευτικό**

Εικόνα που περιέχει κείμενο, στιγμιότυπο οθόνης, διάγραμμα, σχεδίαση

Περιγραφή που δημιουργήθηκε αυτόματα

Συμπεραίνεται πως η πιο μεγάλη προσδοκία από έναν/μία αποτελεσματικό/ή εκπαιδευτικό, στην οποία συγκλίνουν οι απόψεις των ΦΠΤΔΕ και των ΦΤΦ, είναι να καθιστά προσιτό το γνωστικό αντικείμενο, που θέλει να διδάξει στους μαθητές/τριες. Ωστόσο, εντοπίζονται και μεγάλες διαφοροποιήσεις στα ποσοστά, που αφορούν την προσαρμογή της διδασκαλίας στις ατομικές ανάγκες κάθε μαθητή/τριας (31 ΦΠΤΔΕ και μόνο 10 ΦΤΦ), τη σύνδεση της νέας γνώσης με την πρακτική ζωή (27 ΦΠΤΔΕ και 15 ΦΤΦ), τη σύνδεση της νέας γνώσης με προϋπάρχουσες γνώσεις (15 ΦΠΤΔΕ ενώ μόνο 4 ΦΤΦ) και τη χρήση ποικίλων διδακτικών δεξιοτήτων κατά τη διδασκαλία (13 ΦΠΤΔΕ έναντι 3 ΦΤΦ).

Οι **Ερωτήσεις 11,12,13** αναφέρονταν στην προαγωγή της κριτικής σκέψης και δημιουργικότητας των μαθητών/τριών από τους/τις εκπαιδευτικούς. Το 100% και των δύο Τμημάτων θεωρούν ότι ο/η αποτελεσματικός/ή εκπαιδευτικός θα πρέπει να προάγει την κριτική σκέψη και τη δημιουργικότητα των μαθητών.

Στο Γράφημα 10 παρουσιάζεται ο τρόπος με τον οποίο μπορεί ένας/μία αποτελεσματικός/ή εκπαιδευτικός να προάγει την κριτική σκέψη και τη δημιουργικότητα των μαθητών/τριών. Οι ΦΠΤΔΕ με ποσοστό 45,88% θεωρούν ότι αυτό θα συμβεί μέσα από δραστηριότητες, που εμπλέκουν όλες τις αισθήσεις. Ακολουθεί η αξιοποίηση πολυτροπικού υλικού και πηγών με ποσοστό 28,24%, η διαθεματική σύνδεση των μαθημάτων με ποσοστό 15,29% και τελευταία η μέθοδος του καταιγισμού ιδεών με 10,59%.

Αντιθέτως, οι ΦΤΦ με ποσοστό 46% κρίνουν ως πιο σημαντική την αξιοποίηση πολυτροπικού υλικού και πηγών. Ακολουθούν οι δραστηριότητες, που εμπλέκουν όλες τις αισθήσεις με ποσοστό 40%, η διαθεματική σύνδεση των μαθημάτων με ποσοστό 12% και τέλος ο καταιγισμός ιδεών με ποσοστό μόλις 2%.

**Γράφημα 10:** **Τρόπος με τον οποίο ένας/μία αποτελεσματικός/ή εκπαιδευτικός προάγει την κριτική σκέψη και τη δημιουργικότητα των μαθητών/τριών**

Εικόνα που περιέχει κείμενο, στιγμιότυπο οθόνης, διάγραμμα, γραμματοσειρά

Περιγραφή που δημιουργήθηκε αυτόματα

Συμπεραίνεται ότι οι ΦΠΤΔΕ διαφωνούν με τους/τις ΦΤΦ ως προς τον πιο κατάλληλο τρόπο προαγωγής της κριτικής σκέψης και της δημιουργικότητας, καθώς οι πρώτοι/ες υποστηρίζουν την εμπλοκή όλων των αισθήσεων κατά τη διδασκαλία, ενώ οι δεύτεροι/ες την αξιοποίηση πολυτροπικού υλικού και πηγών. Πάντως, και τα δύο Τμήματα θεωρούν τον καταιγισμό ιδεών ως τον λιγότερο κατάλληλο τρόπο για προαγωγή της κριτικής σκέψης και δημιουργικότητας των μαθητών/τριών.

Η **Ερώτηση 14** αναφερόταν στην αξιολόγηση της προόδου των μαθητών/τριών. Στο Γράφημα 11 παρουσιάζεται ο τρόπος, που ένας/μία αποτελεσματικός/ή εκπαιδευτικός χρησιμοποιεί, για να αξιολογήσει την πρόοδο των μαθητών/τριών. Κρίνεται, λοιπόν, ως πιο κατάλληλη η αρχική, διαμορφωτική και τελική αξιολόγηση (47,67% για τους/τις ΦΠΤΔΕ και 48,98% για τους/τις ΦΤΦ). Ακόμα, το 23,26% των ΦΠΤΔΕ θεωρεί σημαντική τη διατήρηση αρχείου για τα μαθησιακά επιτεύγματα κάθε μαθητή/τριας, το 16,28% θεωρεί σημαντικά τα τεστ και τα διαγωνίσματα που γίνονται στην τάξη και τέλος το 12,79% θεωρούν σημαντικές τις εργασίες και τις ασκήσεις, που δίνονται για το σπίτι.

Ακολούθως, το 28,57% των ΦΤΦ θεωρούν πιο σημαντικά τα τεστ και τα διαγωνίσματα, που γίνονται στην τάξη, το 16,33% θεωρεί σημαντικές τις εργασίες και τις ασκήσεις, που δίνονται για το σπίτι και τέλος μόνο το 6,12% τη διατήρηση αρχείου επιτευγμάτων για κάθε μαθητή/τρια.

**Γράφημα 11: Αξιολόγηση της προόδου των μαθητών/τριών**

Εικόνα που περιέχει κείμενο, στιγμιότυπο οθόνης, διάγραμμα, σχεδίαση

Περιγραφή που δημιουργήθηκε αυτόματα

Στην παρούσα ερώτηση για τον τρόπο αξιολόγησης της προόδου, κυριαρχεί και με ποσοστό αρκετά πιο μεγάλο έναντι των υπόλοιπων επιλογών η αρχική, διαμορφωτική και τελική αξιολόγηση. Αυτό που αξίζει, επίσης, να σημειωθεί είναι ότι ενώ 20 ΦΠΤΔΕ θεωρούν τη διατήρηση αρχείου επιτευγμάτων των μαθητών/τριών τον αμέσως επόμενο καλύτερο τρόπο αξιολόγησης της προόδου, για τους/τις ΦΤΦ ο τρόπος αυτός θεωρείται ο λιγότερο κατάλληλος και μάλιστα κατέχει πολύ μικρό ποσοστό απαντήσεων (μόλις 3).

Η **Ερώτηση 15** εξέταζε τη σημασία της συνεργασίας και της επικοινωνίας ενός/μίας αποτελεσματικού/ής εκπαιδευτικού με τους γονείς των μαθητών/τριών. Συγκεκριμένα, στο Γράφημα 12 φαίνεται η αξία της συνεργασίας αυτής. Σύμφωνα με την πλειοψηφία (51,14%) των ΦΠΤΔΕ η συνεργασία είναι σημαντική, γιατί παρέχονται στους/στις εκπαιδευτικούς χρήσιμες πληροφορίες για τους/τις μαθητές/τριες. Ακολούθως, το 31,82% αναφέρει ότι η συνεργασία μπορεί να βοηθήσει στην εκπλήρωση των στόχων. Ακόμα, το 9,09% θεωρεί ότι με τη συνεργασία επικρατεί ένα κλίμα ικανοποίησης σε όλους και μόνο το 7,95% ότι μπορεί να αυξηθεί η σχολική επίδοση των μαθητών/τριών.

Σύμφωνα πάλι με την πλειοψηφία (51,85%) των ΦΤΦ, μέσω της συνεργασίας παρέχονται χρήσιμες πληροφορίες στους/στις εκπαιδευτικούς. Ακολούθως, το 31,48% υποστηρίζει ότι εκπληρώνονται καλύτερα οι στόχοι, που έχουν τεθεί. Το 12,96% θεωρεί ότι επέρχεται το αίσθημα ικανοποίησης στους εμπλεκομένους. Τέλος, ένα μικρό ποσοστό (3,7%) θεωρεί ότι μέσω της συνεργασίας αυξάνονται οι ακαδημαϊκές επιδόσεις.

**Γράφημα 12: Σημασία συνεργασίας εκπαιδευτικού-γονέων**

Εικόνα που περιέχει κείμενο, στιγμιότυπο οθόνης, διάγραμμα, γραφικά

Περιγραφή που δημιουργήθηκε αυτόματα

Στην ερώτηση αυτή οι απόψεις των ΦΠΤΔΕ και των ΦΤΦ συμφωνούν απόλυτα. Αξίζει να επισημανθεί ότι οι μισοί/ές ΦΠΤΔΕ και οι μισοί/ές ΦΤΦ έχουν απαντήσει ότι η συνεργασία με τους γονείς είναι πολύ αναγκαία, διότι παρέχονται χρήσιμες πληροφορίες στον/στην εκπαιδευτικό για τους/τις μαθητές/τριες. Εκεί που δίνεται λιγότερη βαρύτητα σύμφωνα με τις απόψεις των φοιτητών/τριών και των δύο Τμημάτων είναι η αύξηση της απόδοσης των μαθητών/τριών μέσω της συνεργασίας με τους γονείς.

Οι **Ερωτήσεις 16,17,18** αφορούσαν την ικανότητα του/της αποτελεσματικού/ής εκπαιδευτικού να εμπνεύσει και να στηρίξει τους/τις μαθητές/τριες. Το 100% των συμμετεχόντων και από τα δύο Τμήματα θεωρούν ότι ο/η αποτελεσματικός/ή εκπαιδευτικός θα πρέπει να εμπνέει τους/τις μαθητές/τριες. Μάλιστα, στο Γράφημα 13 παρουσιάζεται ο τρόπος, με τον οποίο μπορεί ένας/μία εκπαιδευτικός να επιτύχει κάτι τέτοιο.

Πιο συγκεκριμένα, το μεγαλύτερο ποσοστό (40%) των ΦΠΤΔΕ κρίνει ότι κάτι τέτοιο μπορεί να γίνει αν οι εκπαιδευτικοί δείχνουν ειλικρινές ενδιαφέρον για τους/τις μαθητές/τριες. Το 25,56% υποστηρίζει ότι ο/η εκπαιδευτικός θα πρέπει κατανοεί τις ανησυχίες των μαθητών/τριών. Ακόμα, το 21,11% θεωρεί ότι θα πρέπει οι μαθητές/τριες να ενθαρρύνονται από τον/την εκπαιδευτικό και τέλος, το 13,33% υποστηρίζει ότι θα πρέπει να αφιερώνεται ξεχωριστός χρόνος σε κάθε μαθητή/τρια.

Στη συνέχεια, το μεγαλύτερο ποσοστό (48%) των ΦΤΦ υποστηρίζει ότι θα πρέπει οι εκπαιδευτικοί να δείχνουν ειλικρινές ενδιαφέρον για τους/τις μαθητές/τριες. Το 36% υποστηρίζει ότι είναι σημαντικό οι εκπαιδευτικοί να κατανοούν τις ανησυχίες των μαθητών/τριών, το 14% ότι οι εκπαιδευτικοί θα πρέπει να αφιερώνουν χρόνο σε κάθε μαθητή/τρια χωριστά και τέλος το μικρότερο ποσοστό (2%) θεωρεί ότι η ενθάρρυνση των μαθητών/τριών από τους/τις εκπαιδευτικούς είναι λιγότερο σημαντική.

**Γράφημα 13: Τρόπος με τον οποίο ένας/μία αποτελεσματικός/ή εκπαιδευτικός μπορεί να εμπνεύσει τους μαθητές/τριες**

Εικόνα που περιέχει κείμενο, στιγμιότυπο οθόνης, διάγραμμα, γραμματοσειρά

Περιγραφή που δημιουργήθηκε αυτόματα

Οι απόψεις των ΦΠΤΔΕ και των ΦΤΦ συγκλίνουν ως προς το ότι, για να καταφέρει ένας/μία εκπαιδευτικός να εμπνεύσει τους/τις μαθητές/τριες, θα πρέπει να δείξει ειλικρινές ενδιαφέρον προς το πρόσωπό τους. Αυτό όμως το οποίο διαφέρει πολύ στις απόψεις των ΦΠΤΔΕ και των ΦΤΦ είναι ότι ενώ οι πρώτοι/ες (29) θεωρούν σημαντική την ενθάρρυνση, που θα πρέπει να παρέχει ένας/μία εκπαιδευτικός προς τους/τις μαθητές/τριες, οι δεύτεροι/ες σχεδόν δεν την αναφέρουν ως τρόπο έμπνευσης (μόνο 1).

Η **Ερώτηση 19** διερευνούσε την ικανότητα ανταπόκρισης του/της εκπαιδευτικού στις αλλαγές και τις απαιτήσεις της εκπαίδευσης. Στο Γράφημα 14 παρουσιάζεται ο τρόπος με τον οποίο μπορούν οι εκπαιδευτικοί να ανταποκριθούν στις απαιτήσεις και τις αλλαγές αυτές. Το 40% των ΦΠΤΤΔΕ κρίνει ως πιο κατάλληλο τρόπο την εμπλοκή σε επιμορφώσεις, συνέδρια, σεμινάρια. Ακολουθεί με ικανοποιητικό ποσοστό 21,05% η εξοικείωση με τις νέες τεχνολογίες, μετά με ποσοστό 20% η διαρκής ενημέρωση για την επικαιρότητα και τέλος με ποσοστό 18,95% η ευελιξία στη διδακτική διαδικασία. Με διαφορετική λογική, το 48,15% των ΦΤΦ κρίνει ως πιο κατάλληλο τρόπο την εμπλοκή σε επιμορφώσεις, συνέδρια και ομιλίες. Ακολουθεί με ποσοστό 40,74% η διαρκής ενημέρωση για την επικαιρότητα, μετά με μικρό ποσοστό (7,41%) η εξοικείωση με τις νέες τεχνολογίες και τέλος με πολύ μικρό ποσοστό (3,7%) η ευελιξία στη διδακτική διαδικασία.

**Γράφημα 14: Ανταπόκριση εκπαιδευτικού στις σύγχρονες απαιτήσεις της εκπαίδευσης**

Εικόνα που περιέχει κείμενο, στιγμιότυπο οθόνης, διάγραμμα, γραφικά

Περιγραφή που δημιουργήθηκε αυτόματα

Συμπεραίνεται ότι η συμμετοχή των εκπαιδευτικών σε επιμορφώσεις αποτελεί τον καταλληλότερο τρόπο, προκειμένου οι εκπαιδευτικοί να ανταποκριθούν στις σύγχρονες απαιτήσεις της εκπαίδευσης. Να σημειωθεί ότι παρατηρούνται διαφοροποιήσεις στις απόψεις των ΦΠΤΔΕ και των ΦΤΦ ως προς τη συμβολή, που μπορεί να έχει η εξοικείωση με τις νέες τεχνολογίες (20 ΦΠΤΔΕ και μόνο 4 ΦΤΦ), καθώς και στην ευελιξία του/της εκπαιδευτικού στη διδακτική διαδικασία (18 ΦΠΤΔΕ έναντι μόνο 2 ΦΤΦ).

Η **Ερώτηση 20** αφορούσε τις προκλήσεις, που αντιμετωπίζει ένας/μία εκπαιδευτικός στην προσπάθειά του/της να είναι αποτελεσματικός/ή. Στο Γράφημα 15 παρουσιάζονται οι προκλήσεις αυτές. Διαπιστώνεται λοιπόν ότι η διαχείριση της τάξης είναι η μεγαλύτερη πρόκληση με ποσοστό 39,78% για τους/τις ΦΠΤΔΕ και 54,72% για τους/τις ΦΤΦ. Αμέσως μετά ακολουθεί η διαφοροποιημένη διδασκαλία με ποσοστό 29,03% για τους/τις ΦΠΤΔΕ και 22,64% για τους/τις ΦΤΦ. Ακολούθως, γίνεται λόγος για την ενθάρρυνση συμμετοχής όλων των μαθητών/τριών στο μάθημα με ποσοστό 19,35% για τους/τις ΦΠΤΔΕ και 16,98% για τους/τις ΦΤΦ. Τέλος, ως λιγότερο σημαντική πρόκληση θεωρείται η αξιοποίηση των νέων τεχνολογιών με ποσοστό 11,83% για τους/τις ΦΠΤΔΕ και ποσοστό 5,66% για τους/τις ΦΤΦ.

**Γράφημα 15:** **Προκλήσεις που αντιμετωπίζει ένας/μία εκπαιδευτικός**

Εικόνα που περιέχει κείμενο, στιγμιότυπο οθόνης, διάγραμμα, γραμματοσειρά

Περιγραφή που δημιουργήθηκε αυτόματα

Αξίζει να τονιστεί ότι η διαχείριση της τάξης κρίνεται ως η πιο μεγάλη πρόκληση, που καλούνται να αντιμετωπίσουν οι εκπαιδευτικοί, σύμφωνα τόσο με τους/τις ΦΠΤΔΕ, αλλά και πάνω από τους/τις μισούς/ές ΦΤΦ. Ωστόσο, υπάρχουν διαφορές στις απαντήσεις των ΦΠΤΔΕ και των ΦΤΦ ως προς τη διαφοροποιημένη διδασκαλία (27 ΦΠΤΔΕ και 12 ΦΤΦ), την προσπάθεια για συμμετοχή όλων των μαθητών/τριών στο μάθημα (18 ΦΠΤΔΕ ενώ 9 ΦΤΦ) και την αξιοποίηση των νέων τεχνολογιών (11 ΦΠΤΔΕ έναντι μόλις 3 ΦΤΦ).

Η **Ερώτηση 21** αναφερόταν στα στοιχεία, τα οποία θα πρέπει να διαθέτει μία διδασκαλία, προκειμένου να χαρακτηριστεί αποτελεσματική. Στο Γράφημα 16 παρουσιάζονται κάποια από τα στοιχεία αυτά, όπως έχουν διαμορφωθεί από τις απόψεις των φοιτητών/τριών των δύο Τμημάτων. Έτσι, ως πιο καίριο θεωρείται το ότι η διδασκαλία θα πρέπει να έχει αντίκτυπο στην καθημερινή ζωή των μαθητών/τριών (24,44% των ΦΠΤΔΕ και 30,30% των ΦΤΦ). Στη συνέχεια, το 19,26% των ΦΠΤΔΕ θεωρεί σημαντικό η διδασκαλία να περιλαμβάνει ποικιλία δραστηριοτήτων, το 17,04% να προσαρμόζεται στο επίπεδο κάθε μαθητή/τριας, το 14,81% να οδηγεί στα μέγιστα μαθησιακά αποτελέσματα, το 14,07% να ευνοεί την αλληλεπίδραση μεταξύ εκπαιδευτικού και μαθητών/τριών, το 8,89% να ενισχύει τη μάθηση και τέλος μόνο το 1,48% να μεγιστοποιεί τον διδακτικό χρόνο.

Από τις συνεντεύξεις προέκυψαν και άλλα στοιχεία, που θα πρέπει να περιλαμβάνει μια διδασκαλία, προκειμένου να χαρακτηριστεί αποτελεσματική, όπως το ότι «*θα πρέπει να κινητοποιεί όλους/ες τους/τις μαθητές/τριες να συμμετέχουν σε αυτή*» (Σ1 ΦΠΤΔΕ), «*να βοηθά κάθε μαθητή/τρια να εξελίσσεται βάσει των δυνατοτήτων του/της*» (Σ3 ΦΠΤΔΕ), «*να έχει αφόρμηση από κάποιο επίκαιρο γεγονός ή κάτι, που απασχολεί τα* παιδιά» (Σ5 ΦΠΤΔΕ) και «*να μεταδίδει γνώσεις χρήσιμες και γενικού περιεχομένου*» (Σ1 ΦΠΤΔΕ). Σε μία αποτελεσματική διδασκαλία είναι αναγκαίο «*να υπάρχει ένας συγκεκριμένος στόχος, να ακολουθούνται οι ανάγκες κάθε μαθητή/τριας, να παρέχονται ίσες ευκαιρίες προς όλους*» (Σ7 ΦΠΤΔΕ) και «*να προάγεται η μάθηση*» (Σ10 ΦΠΤΔΕ).

Ακόμα, όσον αφορά τους/τις ΦΤΦ, το 24,24% εστιάζει στο ότι η διδασκαλία οφείλει να προσαρμόζεται στο επίπεδο κάθε μαθητή/τριας, το 15,15% να ευνοεί την αλληλεπίδραση μεταξύ εκπαιδευτικού και μαθητών/τριών και σύμφωνα με μία συνέντευξη «*να προωθείται η αλληλεπίδραση μεταξύ των μαθητών/τριών, η ενεργός συμμετοχή και η ολόπλευρη ανάπτυξή τους*» (Σ9 ΦΤΦ). Το 13,64% αναφέρει ότι οφείλει να έχει αντίκτυπο στη ζωή των μαθητών/τριών, ενώ από τη συνέντευξη αναδεικνύεται η ανάγκη μιας διδασκαλίας, «*που θα κυλά φυσικά, χωρίς να κουράζει*» (Σ4 ΦΤΦ). Το 7,58% θέτει ως στόχο την ενίσχυση της μάθησης, η οποία «*θα αποτελεί διαδικασία διασκεδαστική και θα περιλαμβάνει ποικιλία δραστηριοτήτων*» (Σ2 ΦΤΦ). Τέλος, μόλις το 1,51% κάνει αναφορά στη μεγιστοποίηση του διδακτικού χρόνου. Άλλα στοιχεία μίας αποτελεσματικής διδασκαλίας αποτελούν «*η ειλικρίνεια, η συνέπεια, η κατανόηση, η ισοτιμία και η δικαιοσύνη*» (Σ8 ΦΤΦ), «*ο κατάλληλος σχεδιασμός, ώστε στο τέλος αυτής να μένει κάτι στον μαθητή/τρια*» (Σ2 ΦΤΦ), «*ο περιορισμός της αποστήθισης και η καλλιέργεια της κριτικής σκέψης*» (Σ4 ΦΤΦ) και «*η δημιουργία μίας ευχάριστης αναμονής στους μαθητές/τριες μέχρι το επόμενο μάθημα*» (Σ6 ΦΤΦ).

**Γράφημα 16: Στοιχεία αποτελεσματικής διδασκαλίας**

Εικόνα που περιέχει κείμενο, στιγμιότυπο οθόνης, διάγραμμα, σχεδίαση

Περιγραφή που δημιουργήθηκε αυτόματα

Από την ανάλυση των απαντήσεων εντοπίζονται ουσιαστικές διαφορές στις απόψεις μεταξύ των ΦΠΤΔΕ και των ΦΤΦ, όπως για παράδειγμα στην ποικιλία των δραστηριοτήτων, που θα πρέπει να περιλαμβάνει μια αποτελεσματική διδασκαλία, καθώς αναφέρεται ως σημαντικό στοιχείο από 26 ΦΠΤΔΕ και μόνο από 5 ΦΤΦ. Άλλη μία μεγάλη διαφορά, που παρατηρείται, έχει να κάνει με τα μέγιστα μαθησιακά αποτελέσματα, στα οποία οδηγούνται οι μαθητές/τριες μέσα από μία αποτελεσματική διδασκαλία, καθώς απαντάται από 20 ΦΠΤΔΕ, ενώ μόνο από 9 ΦΤΦ. Τέλος, ως πιο σημαντικά και κοινά χαρακτηριστικά μίας αποτελεσματικής διδασκαλίας είναι ο αντίκτυπος, που έχει στη ζωή των μαθητών/τριών και η προσαρμογή της διδασκαλίας στο επίπεδό τους.

Η **Ερώτηση 22** του ερωτηματολογίου επικεντρωνόταν στις διδακτικές μεθόδους, που είναι αποτελεσματικές και επιτρέπουν την πρόοδο στο μάθημα. Στο Γράφημα 17 παρουσιάζονται οι διδακτικές αυτές μέθοδοι, κατά την άποψη των ΦΠΤΔΕ και των ΦΤΦ. Πιο συγκεκριμένα, το 24,82% των ΦΠΤΔΕ κρίνει ως πιο αποτελεσματική τη μέθοδο της ανακάλυψης, ενώ το 35,38% των ΦΤΦ τη μέθοδο της συζήτησης. Το 22,63% των ΦΠΤΔΕ θεωρεί αποτελεσματικά τα projects, το 19,71% τη συζήτηση, το 19,71% το παιχνίδι ρόλων, το 7,30% την εξατομικευμένη εργασία, το 3,65% την επίδειξη και μόλις το 2,19% τη διάλεξη. Επίσης, το 24,62% των ΦΤΦ θεωρεί αποτελεσματική τη μέθοδο της ανακάλυψης, όπως και το 24,62% τα projects, το 9,23% το παιχνίδι ρόλων, το 3,08% τη διάλεξη, όπως και το 3,08% την επίδειξη, ενώ η εξατομικευμένη διδασκαλία δε θεωρείται καθόλου αποτελεσματική.

**Γράφημα 17: Αποτελεσματικές διδακτικές μέθοδοι**

Εικόνα που περιέχει κείμενο, στιγμιότυπο οθόνης, διάγραμμα, σχεδίαση

Περιγραφή που δημιουργήθηκε αυτόματα

Οι ΦΠΤΔΕ δε συμφωνούν με τους/τις ΦΤΦ ως προς το ποιες διδακτικές μέθοδοι είναι περισσότερο αποτελεσματικές από τις άλλες. Οι ΦΠΤΔΕ θεωρούν καταλληλότερη διδακτική μέθοδο αυτήν της ανακάλυψης της γνώσης, ενώ οι ΦΤΦ κρίνουν ως πιο αποτελεσματική τη συζήτηση. Επίσης, ενώ τα παιχνίδια ρόλων από 27 ΦΠΤΔΕ θεωρούνται σημαντικά σε μία διδασκαλία, δε φαίνεται να υπάρχει ανάλογη γνώμη από τους/τις ΦΤΦ (μόνο 6). Κάτι ακόμα που παρατηρείται είναι ότι οι ΦΤΦ δε συμπεριλαμβάνουν καθόλου την εξατομικευμένη εργασία ως αποτελεσματική μέθοδο στις απαντήσεις τους, ενώ 10 ΦΠΤΔΕ την αναφέρουν. Ακόμα, μία απόκλιση, που υπάρχει, είναι ότι 31 ΦΠΤΔΕ θεωρούν κατάλληλα τα projects, έναντι 16 ΦΤΦ, όπως και 34 ΦΠΤΔΕ θεωρούν κατάλληλη τη μέθοδο της ανακάλυψης έναντι 16 ΦΤΦ.

Η **Ερώτηση 23** εξέταζε τον ρόλο της τεχνολογίας σε μία αποτελεσματική διδασκαλία και στο Γράφημα 18 παρουσιάζεται ο ρόλος αυτός. Το 39,78% των ΦΠΤΔΕ και το 35,19% των ΦΤΦ θεωρεί ότι η χρήση της τεχνολογίας βοηθά στο να γίνει το μάθημα με πιο ελκυστικό τρόπο, στοιχείο που επισημάνθηκε και από τη συνέντευξη για την ελκυστικότητα και τη διατήρηση της προσοχής των παιδιών (Σ2 ΦΤΦ). Ακολούθως, το 20,43% των ΦΠΤΔΕ και το 29,63% των ΦΤΦ θεωρεί ότι η τεχνολογία δίνει πρόσβαση σε νέες πηγές γνώσεις. Επίσης, το 17,20% των ΦΠΤΔΕ θεωρεί ότι το μάθημα μετατρέπεται σε μια πιο εύκολη διαδικασία και όπως τονίστηκε σε μία συνέντευξη «*η τεχνολογία μπορεί να βοηθήσει τους/τις εκπαιδευτικούς στον σχεδιασμό και την παρουσίαση του μαθήματος, ωστόσο δεν είναι πάντα απαραίτητη και δε φέρνει κατά ανάγκη καλύτερα αποτελέσματα*» (Σ5 ΦΠΤΔΕ). Έπειτα, το 17,20% των ΦΠΤΔΕ υποστηρίζει ότι διατηρείται το μαθητικό ενδιαφέρον και μόλις το 5,38% ότι αυξάνεται η αποδοτικότητα του μαθήματος. Ακόμα, το 24,07% των ΦΤΦ επισημαίνει ότι μέσω της τεχνολογίας διατηρείται το μαθητικό ενδιαφέρον, το 9,26% ότι το μάθημα μετατρέπεται σε μια πιο εύκολη διαδικασία και τέλος μόλις το 1,85% ότι αυξάνεται η αποδοτικότητα του μαθήματος. Απαραίτητη προϋπόθεση όμως για την αξιοποίηση της τεχνολογίας στη διδακτική πράξη, όπως υπογραμμίστηκε, είναι «*οι εκπαιδευτικοί να γνωρίζουν πώς ακριβώς θα τους/τις βοηθήσει*» (Σ10 ΦΠΤΔΕ).

**Γράφημα 18:** **Χρήση τεχνολογίας στην αποτελεσματική διδασκαλία**

Εικόνα που περιέχει κείμενο, στιγμιότυπο οθόνης, διάγραμμα, γραφικά

Περιγραφή που δημιουργήθηκε αυτόματα

Από τα παραπάνω φαίνεται ότι υπάρχει ομοφωνία ως προς το ότι η χρήση της τεχνολογίας μπορεί να κάνει το μάθημα πιο ελκυστικό στους/στις μαθητές/τριες και να διατηρήσει την προσοχή των παιδιών. Όμως ενώ 16 ΦΠΤΔΕ επισημαίνουν ότι με την τεχνολογία το μάθημα μετατρέπεται σε μία εύκολη διαδικασία, μόνο 5 ΦΤΦ συμφωνούν με τη γνώμη αυτή.

Η **Ερώτηση 24** επιχειρούσε να σκιαγραφήσει το προφίλ ενός αποτελεσματικού σχολείου. Στο Γράφημα 19 συγκεκριμένα παρουσιάζεται το τι συμβαίνει σε ένα τέτοιο σχολείο. Οι απόψεις των φοιτητών/τριών και των δύο Τμημάτων (44,79% του Παιδαγωγικού και 43,40% της Φιλολογίας) συγκλίνουν ως προς το ότι πρωτίστως θα πρέπει να επικρατεί κλίμα συνεργασίας και συνευθύνης μεταξύ εκπαιδευτικού και μαθητών/τριών. Η αξία της επικράτησης ενός φιλικού κλίματος συνεργασίας και επικοινωνίας, που συμβάλλει στην ομαλή λειτουργία του σχολείου χωρίς προβλήματα, αναδεικνύεται και από τη συνέντευξη (Σ1 ΦΠΤΔΕ). Στη συνέχεια, το 28,13% των ΦΠΤΔΕ και το 33,96% των ΦΤΦ αναφέρουν ότι στο αποτελεσματικό σχολείο εκπληρώνονται οι στόχοι, που έχουν τεθεί (Σ2 ΦΤΦ) και στις συνεντεύξεις διατυπώνονται αυτοί οι στόχοι, που είναι «*ο εφοδιασμός με γνώσεις, δεξιότητες και προσόντα στους/στις μαθητές/τριες, για να εξελιχθούν ως προσωπικότητες*» (Σ6 ΦΤΦ) και «*να γίνουν ενεργά μέλη- πολίτες της κοινωνίας*» (Σ2 ΦΤΦ). Το 17,71% των ΦΠΤΔΕ και το 13,21% των ΦΤΦ αναφέρουν ότι σε ένα αποτελεσματικό σχολείο η λειτουργία του είναι ομαλή. Τέλος, το 9,38% των ΦΠΤΔΕ και το 9,43% των ΦΤΦ πιστεύουν ότι σε ένα αποτελεσματικό σχολείο επικρατούν υψηλές προσδοκίες, άποψη λιγότερο δημοφιλής από τις υπόλοιπες.

**Γράφημα 19:** **Προφίλ αποτελεσματικού σχολείου**

Εικόνα που περιέχει κείμενο, στιγμιότυπο οθόνης, διάγραμμα, γραμματοσειρά

Περιγραφή που δημιουργήθηκε αυτόματα

Από τις συνεντεύξεις αναδείχθηκε ότι «*το αποτελεσματικό σχολείο πρέπει να διαθέτει ποιότητα*» (Σ10 ΦΠΤΔΕ), «*τις κατάλληλες υποδομές, εποπτικά μέσα και υλικά*» (Σ8 ΦΤΦ), «*να ενδιαφέρεται για κάθε μαθητή/τρια χωριστά και να τον/την καθοδηγεί ακόμα και μετά το τέλος του σχολείου*» (Σ5 ΦΠΤΔΕ). «*Απαραίτητη προϋπόθεση αποτελεί η έμπειρη ηγεσία, η οποία θα θέτει όρια αλλά και οι καλά καταρτισμένοι/ές και έμπειροι/ες εκπαιδευτικοί στη διαχείριση καταστάσεων. Επίσης, οι γονείς και οι μαθητές/τριες με τη στάση τους παίζουν καίριο ρόλο και δε θα πρέπει να απαξιώνουν τον θεσμό του σχολείου*» (Σ3 ΦΠΤΔΕ). Τέλος, «*οι μαθητές/τριες θα πηγαίνουν με ευχαρίστηση στο σχολείο και θα αναγνωρίζουν την αξία του*» (Σ7 ΦΠΤΔΕ), όμως «*το σχολείο θα πρέπει να αναβαθμιστεί και να εκσυγχρονιστεί*» (Σ4 ΦΤΦ), ώστε «*να συμβαδίζει με την πραγματικότητα και την εποχή*» (Σ5 ΦΠΤΔΕ).

Η **Ερώτηση 25** επεδίωκε να αναδείξει τα κύρια σημεία, που διαθέτει ένα σχολείο και τα οποία το καθιστούν αποτελεσματικό. Στο Γράφημα 20 παρουσιάζονται τα σημεία εκείνα, στα οποία ένα αποτελεσματικό σχολείο θα πρέπει να δίνει έμφαση. Το 37,30% των ΦΠΤΔΕ και το 36,23% των ΦΤΦ συμφωνούν στο ότι κυριότερης σημασίας είναι η ολόπλευρη καλλιέργεια και ανάπτυξη του/της μαθητή/τριας. Το 21,48% των ΦΠΤΔΕ και το 24,64% των ΦΤΦ κρίνουν βασική την απόκτηση πρακτικών γνώσεων και δεξιοτήτων. Ακόμα, το 21,48% των ΦΠΤΔΕ και το 23,19% των ΦΤΦ θεωρούν σημαντική τη μεταλαμπάδευση αξιών, αρχών και ιδανικών. Το 9,63% των ΦΠΤΔΕ και το 8,7% των ΦΤΦ θεωρούν αναγκαία την προετοιμασία για την είσοδο στον κόσμο. Επίσης, το 7,41% των ΦΠΤΔΕ και το 4,35% των ΦΤΦ θεωρούν σημαντική τη βελτίωση της σχολικής επίδοσης. Τέλος, το 2,96% των ΦΠΤΔΕ και το 2,9% των ΦΤΦ θεωρούν μικρότερης σημασίας την προετοιμασία για τις πανελλήνιες εξετάσεις.

**Γράφημα 20: Κύρια σημεία ενός αποτελεσματικού σχολείου**

Εικόνα που περιέχει κείμενο, στιγμιότυπο οθόνης, διάγραμμα, γραφικά

Περιγραφή που δημιουργήθηκε αυτόματα

Διαπιστώνεται ότι οι φοιτητές/τριες και των δύο Τμημάτων συμφωνούν ως προς τα κύρια στοιχεία, που θα πρέπει να διαθέτει ένα σχολείο, για να χαρακτηριστεί αποτελεσματικό. Μάλιστα φαίνεται να δίνουν μεγαλύτερη έμφαση σε στοιχεία, που έχουν να κάνουν περισσότερο με την ολόπλευρη ανάπτυξη και καλλιέργεια του μαθητή/τριας, παρά με την ακαδημαϊκή επίδοση και την προετοιμασία για τις εξετάσεις.

Η **Ερώτηση 26** διερευνούσε το ποιος/α θεωρείται υπεύθυνος/η για τη δημιουργία ενός αποτελεσματικού σχολείου, σύμφωνα με τις απόψεις των φοιτητών/τριών των δύο Τμημάτων και στο Γράφημα 21 παρουσιάζονται οι εν λόγω υπεύθυνοι. Η πλειοψηφία και πιο ειδικά το 39,13% των ΦΠΤΔΕ και το 49,12% των ΦΤΦ συμφωνούν στο ότι κύριος/α υπεύθυνος/η είναι ο/η εκπαιδευτικός. Στη συνέχεια, το 25% των ΦΠΤΔΕ και το 26,32% των ΦΤΦ χαρακτηρίζουν ως υπεύθυνους/ες τους/τις μαθητές/τριες και τους γονείς. Το 20,65% των ΦΠΤΔΕ και το 14,04% των ΦΤΦ χαρακτηρίζουν υπεύθυνο το σχολικό περιβάλλον και τέλος, η σχολική ηγεσία (με ποσοστό 15,22% για τους/τις ΦΠΤΔΕ και 10,53% για τους/τις ΦΤΦ) θεωρείται υπεύθυνη για τη δημιουργία ενός σχολείου αποτελεσματικού.

**Γράφημα 21: Κύριος υπεύθυνος για τη δημιουργία ενός αποτελεσματικού σχολείου**

Εικόνα που περιέχει κείμενο, στιγμιότυπο οθόνης, διάγραμμα, σχεδίαση

Περιγραφή που δημιουργήθηκε αυτόματα

Συμπεραίνεται ότι οι εκπαιδευτικοί είναι οι κύριοι υπεύθυνοι/ες για τη δημιουργίας ενός αποτελεσματικού σχολείου, ενώ η σχολική ηγεσία κρίνεται ως λιγότερη υπεύθυνη. Όσον αφορά το σχολικό περιβάλλον, εντοπίζεται μεγάλη διαφορά στις απόψεις των ΦΠΤΔΕ και των ΦΤΦ (19 και 8 αντιστοίχως).

Η **Ερώτηση 27** αναφερόταν στους παράγοντες, που επηρεάζουν την αποτελεσματικότητα ενός σχολείου και προς επίρρωση αυτού στο Γράφημα 22 παρουσιάζονται οι παράγοντες αυτοί. Το 24,80% των ΦΠΤΔΕ αναδεικνύει ως πιο σημαντικό παράγοντα την εκπαιδευτική ηγεσία και διεύθυνση του σχολείου και το 21,60% την υλικοτεχνική υποδομή. Έπειτα, το 18,40% θεωρεί σημαντικό παράγοντα τις υψηλές προσδοκίες του/της εκπαιδευτικού από τους/τις μαθητές/τριες. Επίσης, το 18,40% κρίνει ως αναγκαία τη συμμετοχή των γονέων στη σχολική ζωή, άποψη που διατυπώνεται και στις συνεντεύξεις, «*ώστε τα αποτελέσματα να είναι τα μέγιστα και να επιτυγχάνονται οι στόχοι*» (Σ1 ΦΠΤΔΕ, Σ3 ΦΠΤΔΕ, Σ7 ΦΠΤΔΕ, Σ10 ΦΠΤΔΕ). Το 9,6% θεωρεί σημαντική τη συνεργασία του σχολείου με την τοπική κοινότητα, άποψη την οποία διατύπωσαν και οι συνεντευξιαζόμενοι (Σ1 ΦΠΤΔΕ, Σ3 ΦΠΤΔΕ, Σ7 ΦΠΤΔΕ, Σ10 ΦΠΤΔΕ). Τέλος, με μικρότερο ποσοστό (7,2%) επισημαίνεται ότι απαραίτητη είναι η αυτονομία του σχολείου.

Από την άλλη, το 28,79% των ΦΤΦ θεωρεί σπουδαιότερη την υλικοτεχνική υποδομή και αμέσως μετά θεωρούνται σημαντικοί παράγοντες με ποσοστό 22,73% η ηγεσία και διεύθυνση του σχολείου, καθώς και οι υψηλές προσδοκίες του/της εκπαιδευτικού από όλους/ες τους/τις μαθητές/τριες ανεξαιρέτως. Στη συνέχεια, το 13,64% θεωρεί αναγκαία τη συμμετοχή των γονέων στη σχολική ζωή, γνώμη που ενστερνίζονται και οι συνεντευξιαζόμενοι/όμενες (Σ4 ΦΤΦ, Σ9 ΦΤΦ). Επίσης, το 7,58% αναγνωρίζει ως σημαντική τη συνεργασία του σχολείου με την τοπική κοινότητα, όπως αναφέρεται και στις συνεντεύξεις, καθώς «*η στενή σχέση του σχολείου με την κοινωνία επιτρέπει τη διοργάνωση δράσεων και εκδρομών*» (Σ2 ΦΤΦ, Σ6 ΦΤΦ, Σ9 ΦΤΦ). Τέλος, μόνο το 4,55% κάνει λόγο για αυτονομία του σχολείου.

**Γράφημα 22: Παράγοντες που επηρεάζουν την αποτελεσματικότητα ενός σχολείου**

Εικόνα που περιέχει κείμενο, στιγμιότυπο οθόνης, διάγραμμα, σχεδίαση

Περιγραφή που δημιουργήθηκε αυτόματα

Διαπιστώνεται ότι ο παράγοντας, που επηρεάζει περισσότερο την αποτελεσματικότητα του σχολείου, σύμφωνα με τους/τις ΦΠΤΔΕ είναι η ηγεσία και η διεύθυνση του σχολείου, ενώ σύμφωνα με τους/τις ΦΤΦ είναι η υλικοτεχνική υποδομή του σχολείου. Ακόμα, ο παράγοντας, που φαίνεται να επηρεάζει λιγότερο την αποτελεσματικότητα του σχολείου σύμφωνα τόσο με τους/τις ΦΠΤΔΕ όσο και με τους/τις ΦΤΦ είναι η δυνατότητα για αυτονομία του σχολείου.

Η **Ερώτηση 28** είχε ως στόχο τον εντοπισμό του αισθήματος ετοιμότητας των ΦΠΤΔΕ και των ΦΤΦ ως προς την οργάνωση της διδασκαλίας, την αξιολόγηση των μαθητών/τριών και τη διαχείριση της τάξης με αποτελεσματικό τρόπο.

Στο Γράφημα 23α παρουσιάζεται η ετοιμότητα των φοιτητών/τριών ως προς την αποτελεσματική οργάνωση της διδασκαλίας και διαπιστώνεται ότι η συντριπτική πλειοψηφία των φοιτητών/τριών και των δύο Τμημάτων (37 ΦΠΤΔΕ και 31 ΦΤΦ) νιώθει ότι θα είναι αρκετά αποτελεσματική στην οργάνωση του μαθήματος. Ακολούθως, ορισμένοι/ες (10 ΦΠΤΔΕ ενώ μόνο 2 ΦΤΦ) αναφέρουν πως νιώθουν ότι θα είναι λίγο αποτελεσματικοί/ές στην οργάνωση της διδασκαλίας. Ελάχιστοι/ες είναι αυτοί/ές που αναφέρουν πως νιώθουν ότι θα είναι είτε πολύ αποτελεσματικοί/ές (4 ΦΠΤΔΕ και 2 ΦΤΦ), είτε πάρα πολύ αποτελεσματικοί/ές (4 ΦΠΤΔΕ και κανένας ΦΤΦ), ενώ μόνο 1 ΦΠΤΔΕ και 2 ΦΤΦ αναφέρουν ότι δε θα είναι καθόλου αποτελεσματικοί/ές.

**Γράφημα 23α: Ετοιμότητα ως προς την αποτελεσματική οργάνωση της διδασκαλίας**

Στο Γράφημα 23β παρουσιάζεται η ετοιμότητα των φοιτητών/τριών ως προς την αποτελεσματική αξιολόγηση των μαθητών/τριών. Διαπιστώνεται ότι η συντριπτική πλειοψηφία (32 ΦΠΤΔΕ και 29 ΦΤΦ) νιώθει ότι θα είναι αρκετά αποτελεσματική στην αξιολόγηση των μαθητών/τριών. Ακολούθως, ορισμένοι/ες (14 ΦΠΤΔΕ έναντι 5 ΦΤΦ) αναφέρουν πως νιώθουν ότι θα είναι λίγο αποτελεσματικοί/ές. Ελάχιστοι/ες είναι αυτοί/ές που αναφέρουν πως νιώθουν ότι θα είναι πολύ αποτελεσματικοί/ές (6 ΦΠΤΔΕ και μόνο 1 ΦΤΦ), ενώ ακόμα πιο λίγοι/ες είναι αυτοί/ές, που αναφέρουν ότι δε θα νιώθουν καθόλου αποτελεσματικοί/ές (2 ΦΠΤΔΕ και 2 ΦΤΦ), όπως και πάρα πολύ αποτελεσματικοί/ές (μόνο 2 ΦΠΤΔΕ).

**Γράφημα 23β: Ετοιμότητα ως προς την αποτελεσματική αξιολόγηση των μαθητών/τριών**

Στο γράφημα 23γ προβάλλεται η ετοιμότητα των φοιτητών/τριών ως προς την αποτελεσματική διαχείριση της τάξης. Διαπιστώνεται ότι η συντριπτική πλειοψηφία (35 ΦΠΤΔΕ και 27 ΦΤΦ) νιώθει ότι θα είναι αρκετά αποτελεσματική στην αξιολόγηση των μαθητών/τριών. Ακολούθως, ορισμένοι/ες (14 ΦΠΤΔΕ και 7 ΦΤΦ) αναφέρουν πως νιώθουν ότι θα είναι λίγο αποτελεσματικοί/ές. Μόνο 4 ΦΠΤΔΕ αναφέρουν πως θα είναι πολύ αποτελεσματικοί/ές. Ενώ ακόμα πιο λίγοι/ες είναι αυτοί/ές που αναφέρουν ότι δε νιώθουν καθόλου αποτελεσματικοί/ές (1 ΦΠΤΔΕ και 2 ΦΤΦ), όπως και πολύ αποτελεσματικοί/ές (2 ΦΠΤΔΕ και 1 ΦΤΦ).

**Γράφημα 23γ: Ετοιμότητα ως προς την αποτελεσματική διαχείριση της τάξης**

Επιπρόσθετα, μπορούν να ληφθούν περισσότερες πληροφορίες από τις συνεντεύξεις, που διεξήχθησαν, για τα συναισθήματα και τις ανησυχίες των φοιτητών/τριών αναφορικά με το αίσθημα της αποτελεσματικότητας. Κάποιοι/ες συνεντευξιαζόμενοι/όμενες αναφέρουν ότι δε νιώθουν ακόμα έτοιμοι/ες να μπουν σε τάξη, λόγω της ελλιπούς εμπειρίας (Σ3 ΦΠΤΔΕ), ενώ άλλοι/ες νιώθουν αρκετά έτοιμοι/ες και εκφράζουν την ανυπομονησία τους να υλοποιήσουν τις ιδέες τους και να κάνουν αυτό, που αγαπούν (Σ2 ΦΤΦ, Σ4 ΦΤΦ). Ακόμα, κάποιοι/ες τονίζουν ότι ενώ δε νιώθουν έτοιμοι/ες ακόμα, είναι πρόθυμοι/ες να δουλέψουν σκληρά και να δώσουν τον καλύτερό τους εαυτό, ώστε να είναι όσο το δυνατόν περισσότερο αποτελεσματικοί/ές για τους/τις μαθητές/τριες (Σ1 ΦΠΤΔΕ, Σ5 ΦΠΤΔΕ). Άλλοι/ες πάλι ελπίζουν ότι κάποια στιγμή θα φτάσουν στο σημείο να αποκαλέσουν τον εαυτό τους αποτελεσματικό (Σ6 ΦΤΦ, Σ7 ΦΠΤΔΕ). Τέλος, διαπιστώνεται ότι τα Τμήματα του Παιδαγωγικού και της Φιλολογίας έχουν προετοιμάσει κατάλληλα τους/τις φοιτητές/τριες, ώστε να ανταποκριθούν αποτελεσματικά στον ρόλο τους, καθώς έχουν γνωρίσει πολλούς ανθρώπους, έχουν ακούσει διαφορετικές απόψεις, έχουν διαβάσει πολύ και γενικά έχουν εξελιχθεί πρωτίστως ως άνθρωποι (Σ8 ΦΤΦ, Σ9 ΦΤΦ).

Η **Ερώτηση 29** αφορούσε στη συμβολή της συμμετοχής στις πρακτικές ασκήσεις, που πραγματοποιούνται κατά τη διάρκεια των προπτυχιακών σπουδών, ως προς την ανάπτυξη τόσο των προσωπικών, όσο και των επαγγελματικών ικανοτήτων.

Στο Γράφημα 24α παρουσιάζεται ο βαθμός, στον οποίο η πρακτική άσκηση συνέβαλε στην ανάπτυξη των προσωπικών ικανοτήτων των φοιτητών/τριών. Η πλειοψηφία (30 ΦΠΤΔΕ και 24 ΦΤΦ) απαντά ότι η πρακτική άσκηση βοήθησε αρκετά στην ανάπτυξη των προσωπικών ικανοτήτων. Στη συνέχεια, κάποιοι/ες (13 ΦΠΤΔΕ και 11 ΦΤΦ) απαντούν ότι η πρακτική βοήθησε πολύ. Λίγοι/ες (6 ΦΠΤΔΕ και 2 ΦΤΦ) απαντούν ότι τους/τις βοήθησε πάρα πολύ, μόνο 6 ΦΠΤΔΕ ότι τους/τις βοήθησε ελάχιστα και τέλος μόνο 1 ΦΠΤΔΕ απαντά ότι δε βοήθησε καθόλου.

**Γράφημα 24α: Συμβολή πρακτικών ασκήσεων ως προς την ανάπτυξη των προσωπικών ικανοτήτων**

Συνεπώς, διαπιστώνεται ότι η πρακτική άσκηση βοηθά αρκετά τους/τις φοιτητές/τριες, δίνοντας την ευκαιρία να αναπτύξουν τις προσωπικές τους ικανότητες.

Στο Γράφημα 24β παρουσιάζεται ο βαθμός, στον οποίο η πρακτική άσκηση συνέβαλε στην ανάπτυξη των επαγγελματικών ικανοτήτων των φοιτητών/τριών. Η πλειοψηφία (28 ΦΠΤΔΕ και 26 ΦΤΦ) απαντά ότι η πρακτική άσκηση βοήθησε αρκετά στην ανάπτυξη των προσωπικών ικανοτήτων. Στη συνέχεια, κάποιοι/ες (18 ΦΠΤΔΕ και 10 ΦΤΦ) απαντούν ότι βοήθησε πολύ. Λίγοι/ες (6 ΦΠΤΔΕ και 1 ΦΤΦ) απαντούν ότι βοήθησε πάρα πολύ, μόνο 4 ΦΠΤΔΕ ότι βοήθησε ελάχιστα και τέλος κανένας δεν απαντά ότι δε βοήθησε καθόλου.

**Γράφημα 24β: Συμβολή πρακτικών ασκήσεων ως προς την ανάπτυξη των επαγγελματικών ικανοτήτων**

Συνεπώς, διαπιστώνεται ότι η πρακτική άσκηση βοηθά αρκετά τους/τις φοιτητές/τριες, δίνοντας την ευκαιρία να αναπτύξουν τις επαγγελματικές τους ικανότητες.

Η **Ερώτηση 30** αναφερόταν στην προετοιμασία των ΦΠΤΔΕ και των ΦΤΦ από τις σπουδές τους, ώστε να αντιμετωπίζουν αποτελεσματικά τις προκλήσεις εντός της τάξης. Στο Γράφημα 25 παρουσιάζεται ο βαθμός, σύμφωνα με τον οποίο οι σπουδές προετοιμάζουν τους/τις μελλοντικούς/ές εκπαιδευτικούς για τις προκλήσεις αυτές. Η πλειοψηφία των ΦΠΤΔΕ και των ΦΤΦ (31 και 24 αντίστοιχα) αναφέρει ότι είναι αρκετά προετοιμασμένη να αντιμετωπίσει τις προκλήσεις της τάξης με αποτελεσματικό τρόπο. Αρκετοί/ές (15 ΦΠΤΔΕ και 9 ΦΤΦ) είναι αυτοί/ές, που αναφέρουν ότι νιώθουν ελάχιστα έτοιμοι/ες να μπουν στην τάξη. Ακολούθως, λίγοι/ες (5 ΦΠΤΔΕ και 2 ΦΤΦ) αναφέρουν ότι νιώθουν πολύ έτοιμοι/ες. Μόνο 1 ΦΠΤΔΕ νιώθει πάρα πολύ έτοιμος, όπως ελάχιστοι/ες (2 ΦΠΤΔΕ και 1 ΦΤΦ) είναι κι αυτοί που δε νιώθουν καθόλου έτοιμοι/ες να αντιμετωπίσουν τις προκλήσεις της τάξης αποτελεσματικά. Συνεπώς, φαίνεται από τη συντριπτική πλειοψηφία των απαντήσεων ότι οι σπουδές προετοιμάζουν καταλλήλως τους/τις μελλοντικούς/ές εκπαιδευτικούς για τον χώρο της εκπαίδευσης, ώστε να ασκήσουν αποτελεσματικά το εκπαιδευτικό τους έργο.

**Γράφημα 25: Προετοιμασία από τις σπουδές για την αντιμετώπιση των προκλήσεων εντός της τάξης**

Εικόνα που περιέχει στιγμιότυπο οθόνης, κείμενο, διάγραμμα, γραφικά

Περιγραφή που δημιουργήθηκε αυτόματα

Ακόμη, μπορούν να ληφθούν περισσότερες πληροφορίες από τις συνεντεύξεις, που διεξήχθησαν, από τους/τις τεταρτοετείς φοιτητές/τριες, για το Πρόγραμμα Σπουδών. Οι συνεντευξιαζόμενοι/όμενες αναφέρουν ότι ενώ είναι καλά δομημένο το Πρόγραμμα Σπουδών, θα προτιμούσαν να προστεθούν περισσότερες ώρες πρακτικής άσκησης και παρακολούθησης στα σχολεία (Σ2 ΦΤΦ, Σ4 ΦΤΦ, Σ5 ΦΠΤΔΕ). Ακόμα, προτείνουν «*να ενταχθούν περισσότερα εργαστηριακά μαθήματα, πρακτικά μαθήματα και μικροδιδασκαλίες*» (Σ8 ΦΤΦ), καθώς και «*πιο πολλά μαθήματα ψυχολογίας, ειδικής αγωγής και διαπολιτισμικής εκπαίδευσης*» (Σ6 ΦΤΦ), όπως και «*καλλιτεχνικά μαθήματα*» (Σ7 ΦΠΤΔΕ). Επίσης, αναφέρθηκε ότι «*θα μπορούσαν να πραγματοποιηθούν ομιλίες από έμπειρους/ες εκπαιδευτικούς, που θα πρότειναν τρόπους διαχείρισης συμπεριφορών και ειδικών περιπτώσεων, που έχουν εφαρμόσει και είχαν επιτυχία*» (Σ10 ΦΠΤΔΕ), καθώς και «*ιδέες για το πώς κάνουν το μάθημα, τι στρατηγικές ακολουθούν και από πού αντλούν ιδέες και υλικό*» (Σ3 ΦΠΤΔΕ). Τέλος, αναφέρουν ότι «*θα ήταν χρήσιμο να δίνεται εμπειρία πρακτικής άσκησης σε διαφόρους τύπους σχολείων, όπως σε ολιγοθέσια σχολεία*» (Σ1 ΦΠΤΔΕ) και υποστηρίζουν ότι «*θα ήταν εποικοδομητική η ενεργότερη εμπλοκή των φοιτητών/τριών στα πανεπιστημιακά μαθήματα*» (Σ9 ΦΤΦ).

Η **Ερώτηση 31** ρωτούσε αν οι ΦΠΤΔΕ και οι ΦΤΦ διαθέτουν κάποια περαιτέρω κατάρτιση ή εμπειρία, πέρα των βασικών σπουδών τους. Στο Γράφημα 26 παρουσιάζεται το ποσοστό αυτό. Η συντριπτική πλειοψηφία των ΦΠΤΔΕ με ποσοστό 75,93% έχει καταρτιστεί, ενώ μόνο το 24,07% δεν έχει λάβει κάποια παραπάνω κατάρτιση, πέρα των βασικών σπουδών. Επιπλέον, το 55,55% των ΦΤΦ διαθέτει κάποια σχετική εμπειρία, σε αντίθεση με το 44,44% που δε διαθέτει αντίστοιχη εμπειρία.

**Γράφημα 26: Περαιτέρω κατάρτιση- εμπειρία**

Εικόνα που περιέχει κείμενο, στιγμιότυπο οθόνης, διάγραμμα, γραμματοσειρά

Περιγραφή που δημιουργήθηκε αυτόματα

Διαπιστώνεται ότι οι ΦΠΤΔΕ και οι ΦΤΦ μεριμνούν για την εξέλιξή τους μέσα και από άλλες πηγές, πέρα των βασικών σπουδών.

Η **Ερώτηση 32** ζητούσε από τους/τις ΦΠΤΔΕ και τους/τις ΦΤΦ να αναφέρουν με συντομία τη φύση της εμπειρίας ή το είδος κατάρτισης, που διαθέτουν, πέρα των βασικών σπουδών. Οι απαντήσεις αυτές των ΦΠΤΔΕ και των ΦΤΦ ταξινομούνται σε δύο ευρύτερες κατηγορίες (βλ. παρακάτω).

**Πίνακας 1:Είδος κατάρτισης και εμπειρίας**

|  |  |
| --- | --- |
| Άλλη εμπειρία | Εργασιακή εμπειρία |
| Σεμινάρια, Συνέδρια, ομιλίες, επιμορφώσεις (ΦΠΤΔΕ & ΦΤΦ) | Επαφή και επικοινωνία με κόσμο, λόγω εργασίας στην εστίαση (ΦΤΦ) |
| Μεταπτυχιακά, δεύτερα πτυχία (ΦΠΤΔΕ) | Εργασία σε κατασκήνωση με παιδιά (ΦΠΤΔΕ) |
| Ξένες γλώσσες, νέες τεχνολογίες (ΦΠΤΔΕ) | Τόνωση επικοινωνιακών δεξιοτήτων και συνεργασίας λόγω εργασίας (ΦΤΦ) |
| Ειδική αγωγή, σχολική ψυχολογία, σεξουαλική αγωγή, διαπολιτισμική εκπαίδευση, διοίκηση και οργάνωση της εκπαίδευσης (ΦΠΤΔΕ & ΦΤΦ) | Εργασία ως δασκάλα μουσικής (ΦΠΤΔΕ) |
| Erasmus (ΦΠΤΔΕ) | Εργασία ως ιδιωτική παράλληλη στήριξη (ΦΠΤΔΕ) |
| Σεμινάριο γραφής τυφλών, μαθήματα νοηματικής γλώσσας (ΦΠΤΔΕ) |  |

Επίσης, μπορούν να ληφθούν περισσότερες πληροφορίες από τις συνεντεύξεις, που διεξήχθησαν, για τη βοήθεια, που μπορεί να πάρει ένας/μία εκπαιδευτικός από οποιαδήποτε εμπειρία ή κατάρτιση. Οι συνεντευξιαζόμενοι/όμενες αναφέρουν ότι «*οι ομιλίες και τα σεμινάρια βοηθούν κάποιον/α στο να εξελιχθεί προσωπικά, αλλά και επαγγελματικά*» (Σ1 ΦΠΤΔΕ), γιατί «*παρέχονται χρήσιμες πληροφορίες για το μέλλον, όπως και νέες ιδέες και διαφορετικοί τρόποι* σκέψης» (Σ3 ΦΠΤΔΕ). Ακόμα, «*μέσω της συνεχούς επιμόρφωσης, της επικαιροποίησης* των *γνώσεων και της απόκτησης εμπειριών μπορεί κανείς να εμπλουτίσει τις γνώσεις του, να ακούσει πράγματα που δεν ήξερε*» (Σ5 ΦΠΤΔΕ), «*να συλλέξει σημαντικές πληροφορίες, να βρει λύσεις σε προβλήματα, να μάθει νέες στρατηγικές και μεθόδους*» (Σ8 ΦΤΦ). Γενικά, όλοι οι συνεντευξιαζόμενοι/όμενες συμφώνησαν ως προς το ότι η εμπειρία χτίζεται με οτιδήποτε κάνει κάποιος/α και δεδομένου ότι πλέον οι πηγές πληροφόρησης είναι πολλές, η διαρκής κατάρτιση είναι απαραίτητη.

Η **Ερώτηση 33** και τελευταία του ερωτηματολογίου ζητούσε από τους/τις φοιτητές/τριες να γράψουν μερικά παραδείγματα αποτελεσματικών εκπαιδευτικών, που αποτέλεσαν πηγή έμπνευσης για τους/τις ίδιους/ες και τους/τις έκαναν να θέλουν να ασχοληθούν και να ενταχθούν στον κλάδο της εκπαίδευσης. Οι συμμετέχοντες/ουσες καλούνταν να αναφέρουν ανάλογα παραδείγματα και οι απαντήσεις, που λήφθηκαν, ήταν οι παρακάτω.

**Πίνακας 2: Παραδείγματα αποτελεσματικών εκπαιδευτικών, που αποτέλεσαν πηγή έμπνευσης**

|  |  |
| --- | --- |
| Από τους/τις ΦΠΤΔΕ | Από τους/τις ΦΤΦ |
| «Ο δάσκαλός μου με άκουγε». | «Μια καθηγήτρια στο λύκειο πίστεψε σε μένα στις πανελλήνιες». |
| «Αγαπούσε αυτό που έκανε και είχε πολλές γνώσεις και εμπειρία διδασκαλίας και διαχείρισης της τάξης». | «Καθηγητές μου στο Πανεπιστήμιο μου έδωσαν θάρρος και δύναμη να συνεχίσω, με ηρέμησαν και μου έδειξαν θετικό και αισιόδοξο τρόπο σκέψης και με ενέπνευσαν οι ομιλίες τους στο διαδίκτυο». |
| «Οι γονείς μου». | «Ήταν πολύ καλός στο μάθημά του». |
| «Ένας εκπαιδευτικός, που φρόντιζε να κάνει το μάθημα ενδιαφέρον μέσα από τη χρήση παιχνιδιών, μας είχε μάθει και σκάκι και μας κινητοποίησε να πάρουμε μέρος σε σχετικό διαγωνισμό». | «Ένας φιλόλογος στο λύκειο έκανε όλους τους μαθητές να παρακολουθούν το μάθημά του παρόλο που κάποιοι δεν ενδιαφέρονταν για τα φιλολογικά μαθήματα». |
| «Δάσκαλοι, που εφάρμοζαν ομαδοσυνεργατική και παιχνίδια ρόλων». | «Ήταν ήρεμη και ευγενική η καθηγήτρια αρχαίων στο γυμνάσιο». |
| «Είχε χιούμορ». | «Εκπαιδευτικοί, που ''ξεχώρισα'' ήταν κοντά στους μαθητές, είχαν καλές σχέσεις και έδειχναν πραγματικό ενδιαφέρον». |
| «Θέληση για την πολύπλευρη ανάπτυξη των μαθητών/τριών». | «Η πρακτική εμπειρία στα σχολεία μου έδειξε πως υπάρχουν καθηγητές και άνθρωποι πρότυπα». |
| «Εκπαιδευτικοί, που μας μετέφεραν δημιουργικές δραστηριότητες και προτάσεις για τη διδασκαλία μαθητών». | «Εκπαιδευτικοί, οι οποίοι με τον τρόπο διεξαγωγής της διδασκαλίας τους και το χιούμορ τους με έκαναν να τους συμπαθήσω. Ήταν κοντά σε όλους τους μαθητές, βοηθώντας μας σε κάθε πρόβλημα». |
| «Καθηγητές με ωραίες ιδέες γεμάτες φαντασία, κοντά στα παιδιά με αγάπη και πραγματικό ενδιαφέρον να δείξουν πτυχές του κόσμου και να δώσουν χρήσιμες γνώσεις». | «Παράδειγμα καθηγητή στο πανεπιστήμιο: Σε συγκεκριμένο γνωστικό αντικείμενο, ο καθηγητής "κατέβηκε" στο δικό μου επίπεδο γνώσεων, δεν με έκανε ποτέ να αισθανθώ ανεπαρκής ή περιορισμένης ικανότητας κατανόησης του αντικειμένου και με βοήθησε να καταλάβω με πολύ απλό τρόπο πράγματα, τα οποία θεωρούσα ακατανόητα και τα οποία θα πρέπει ως δασκάλα να τα διδάξω. Στην ουσία, άλλαξε εντελώς τη στάση μου απέναντι στο συγκεκριμένο γνωστικό αντικείμενο». |
| «Ήταν αρκετοί οι δάσκαλοι και οι καθηγητές, που ήθελα να τους μοιάσω». | «Εκπαιδευτικοί, που ήταν παθιασμένοι με τη δουλειά τους και πρόθυμοι να με υποστηρίξουν και να επιλύσουν απορίες». |
| «Κατά την πρακτική άσκηση πέτυχα εκπαιδευτικούς που με βοήθησαν πολύ με τον τρόπο και τις μεθόδους διδασκαλίας, με την πειθαρχία στην τάξη και με ευφάνταστες δραστηριότητες, οι οποίες αρέσουν στα παιδιά». | «Καθηγητές με αληθινό ενδιαφέρον όχι μόνο σχετικά με το μαθησιακό κομμάτι, αλλά και την προετοιμασία για την καθημερινή ζωή, τις προκλήσεις, που θα κληθούν οι μαθητές να αντιμετωπίσουν στην προσωπική ζωή αλλά και στην αγορά εργασίας». |

Επίσης, μπορούν να ληφθούν περισσότερες πληροφορίες από τις συνεντεύξεις, που διεξήχθησαν, για την επιλογή του επαγγέλματος του/της εκπαιδευτικού. Οι συνεντευξιαζόμενοι/όμενες αναφέρουν ότι αποτέλεσαν παράδειγμα προς μίμηση και έμπνευση «*εκπαιδευτικοί που πάνω από όλα ήταν άνθρωποι με πραγματικό ενδιαφέρον για τα παιδιά*» (Σ1 ΦΠΤΔΕ), όπως και «*με αφοσίωση και ενθουσιασμό*» (Σ10 ΦΠΤΔΕ). Παράλληλα, θαύμαζαν τους δασκάλους, «*που ενθάρρυναν όλα τα παιδιά να προσέξουν στο μάθημα, ήταν ευγενικοί, με χιούμορ και όσο αυστηροί χρειαζόταν*» (Σ2 ΦΤΦ). Ακόμα, εξέφραζαν τον θαυμασμό τους προς καθηγητές «*με αρχές, ήθος και αξίες, που χαίρονταν να κάνουν μάθημα και να συναναστρέφονται με τα παιδιά και τους/τις συναδέλφους*» (Σ5 ΦΠΤΔΕ). Εκπαιδευτικοί «*μορφωμένοι και καλλιεργημένοι*» (Σ7 ΦΠΤΔΕ), «*με ηρεμία και γαλήνη*» (Σ6 ΦΤΦ), καθώς και «*με γνώσεις και ταλέντα*» (Σ8 ΦΤΦ) ήταν παραδείγματα εκπαιδευτικών, που έμειναν αξέχαστοι. Επιπρόσθετα, ξεχώριζαν οι εκπαιδευτικοί, «*που έδειχναν σεβασμό και προσοχή στα παιδιά, ήταν πάντα διαθέσιμοι για αυτά και τα ενθάρρυναν με κάθε ευκαιρία*» (Σ9 ΦΤΦ). Τέλος, η επιλογή του επαγγέλματος βασιζόταν στην «*κλίση προς ορισμένα μαθήματα*» (Σ4 ΦΤΦ), αλλά και την «*επιθυμία εργασίας στον χώρο του σχολείου*» (Σ3 ΦΠΤΔΕ).

# **Κεφάλαιο 12: Συζήτηση**

Από την ανάλυση των αποτελεσμάτων από το ερωτηματολόγιο και τη συνέντευξη μπορούν να εξαχθούν σημαντικές πληροφορίες για τα ερευνητικά ερωτήματα, που τέθηκαν στην αρχή της συγκεκριμένης έρευνας.

Για την απάντηση του πρώτου ερευνητικού ερωτήματος, σχετικά με τα χαρακτηριστικά, που θεωρούν οι φοιτητές και φοιτήτριες του Παιδαγωγικού Τμήματος Δημοτικής Εκπαίδευσης και του Τμήματος Φιλολογίας, ότι πρέπει να έχει ένας/μία αποτελεσματικός/ή εκπαιδευτικός, εξάγονται τα εξής συμπεράσματα: Ο/Η εκπαιδευτικός θα πρέπει να είναι μία ολοκληρωμένη προσωπικότητα και να διαθέτει ένα σύνολο αξιών και αρχών, όπως και ικανοτήτων, δεξιοτήτων και δυνατοτήτων, άποψη που συμφωνεί και με τους Τσιαπλές & Τυριακίδου (2015) για το ότι ο/η εκπαιδευτικός θα πρέπει να διαθέτει προσωπικά γνωρίσματα, διδακτικές ικανότητες και καλή σχέση με τους/τις μαθητές/τριες. Ακόμα, σύμφωνα με τις απόψεις των φοιτητών/τριών, θα πρέπει να είναι επαγγελματίας, ικανός/ή να λάβει αποφάσεις και ευθύνες και έτοιμος/η ως προς την οργάνωση και τη διδασκαλία του μαθήματος, κάτι που συμπίπτει με την έρευνα του Κωνσταντίνου (2004), για το ότι ο/η εκπαιδευτικός θα πρέπει να εκπληρώνει τους εκπαιδευτικούς, αλλά και επαγγελματικούς του/της στόχους. Τέλος, θα πρέπει να νιώθει ότι εκτελεί λειτούργημα, να είναι δημιουργικός/ή, να εμπνέει τους/τις μαθητές/τριες, να έχει χιούμορ και να δείχνει την αγάπη στα παιδιά, στοιχεία που συγκλίνουν με τους Chevalier, Dolton & Levacic (2004), οι οποίοι αναφέρονται στο αίσθημα ασφάλειας, που θα πρέπει να νιώθουν οι μαθητές/τριες.

Για την απάντηση του δεύτερου ερευνητικού ερωτήματος σχετικά με τα χαρακτηριστικά, που πρέπει να έχει ένα σχολείο, για να θεωρείται αποτελεσματικό, σύμφωνα με τους φοιτητές και φοιτήτριες του Παιδαγωγικού Τμήματος και του Τμήματος Φιλολογίας εξάγονται τα εξής συμπεράσματα: Το σχολείο θα πρέπει να αποτελεί χώρο ασφάλειας για τους/τις μαθητές/τριες και περιβάλλον αποδοχής με ανοιχτό κλίμα, άποψη που συμπίπτει με τη θεωρία του Scheerens για την συναισθηματική, ηθική και κοινωνική διάσταση του σχολείου. Επίσης, είναι σημαντική η ηγεσία του σχολείου, καθώς και η συνεργασία των εκπαιδευτικών με τους γονείς, ώστε να εκπληρώνονται οι βασικοί στόχοι. Οι Creemers & Scheerens (1994), όπως και ο Gaskell (1995) αναφέρονται ακριβώς σε αυτή την επίτευξη των στόχων του Προγράμματος Σπουδών. Ένα αποτελεσματικό σχολείο δεν εφοδιάζει μόνο με πρακτικές γνώσεις και προσόντα τους/τις μαθητές/τριες, αλλά ταυτόχρονα μεταλαμπαδεύει αξίες και ιδανικά, ενθαρρύνει την αυτοέκφραση και διαμορφώνει τους/τις μελλοντικούς/ες πολίτες της κοινωνίας και του κόσμου. Μάλιστα και ο Servogianni (1995) αναφέρεται στην αναγωγή των μαθητών/τριών σε ικανούς/ες πολίτες ως στόχο του σχολείου. Τέλος, το αποτελεσματικό σχολείο μεριμνά για τη διάπλαση ολόπλευρων χαρακτήρων και ως αρωγός ωθεί κάθε μαθητή/τρια να βελτιωθεί σε πολλούς τομείς της ζωής, άποψη που συμφωνεί με τη Χριστοδούλου (2007), η οποία κάνει λόγο για ανάπτυξη πολύπλευρων προσωπικοτήτων στο σχολείο.

Για την απάντηση του τρίτου ερευνητικού ερωτήματος σχετικά με τα χαρακτηριστικά, που θεωρούν οι φοιτητές και φοιτήτριες του Παιδαγωγικού Τμήματος και του Τμήματος Φιλολογίας, ότι πρέπει να έχει μία διδασκαλία, για να θεωρηθεί αποτελεσματική, εξάγονται τα εξής συμπεράσματα: Η διδασκαλία θα πρέπει να ικανοποιεί ένα πλήθος συνθηκών, προκειμένου να χαρακτηριστεί αποτελεσματική. Έτσι, θα πρέπει να ενισχύει τη μάθηση, άποψη που εκφράζει και ο Centra (1993), να παρέχει βασικές γνώσεις και να φέρνει τα επιδιωκόμενα αποτελέσματα, γνώμη που εκφράζουν και οι Τσούκας (2015) και Χατζημάρκου (2017). Επίσης, οφείλει να προσαρμόζεται σε κάθε μαθητή/τρια σύμφωνα και με τον Bruner (1987), να είναι πολύ καλά σχεδιασμένη και να περιλαμβάνει ένα πλήθος δραστηριοτήτων, όπως επισημαίνουν και οι Reynolds & Teddie (2000). Εξίσου σημαντικό είναι η διδασκαλία να εμπλέκει όλους/ες τους/τις μαθητές/τριες, να δίνει ίσες ευκαιρίες και να έχει κάποια αξία για τη ζωή των μαθητών/τριών. Τέλος, η αποτελεσματική διδασκαλία προωθεί την αλληλεπίδραση με τον κοινωνικό περίγυρο και προετοιμάζει για την ένταξη στους κόλπους της κοινωνίας. Οι απόψεις των φοιτητών/τριών για τα στοιχεία, που προαναφέρθηκαν ως σημαντικά σε μία αποτελεσματική διδασκαλία, συμφωνούν με τη μελέτη του Kyriacou (1997), ο οποίος αναφέρεται στην επίτευξη των στόχων της διδασκαλίας γενικά.

Καταληκτικά, τόσο οι φοιτητές/τριες του Παιδαγωγικού Τμήματος Δημοτικής Εκπαίδευσης, όσο και του Τμήματος Φιλολογίας αναγνωρίζουν ότι ο/η εκπαιδευτικός αποτελεί κρίσιμο παράγοντα για την αποτελεσματική εκπαίδευση. Ακόμα, και οι δύο ομάδες συμφωνούν ως προς το ότι η συνεχής κατάρτιση και επαγγελματική ανάπτυξη των εκπαιδευτικών συνεισφέρει στην αύξηση του αισθήματος της αυτοαποτελεσματικότητας. Οι δύο ομάδες έχουν διαφορετική προσέγγιση σε ορισμένα σημεία ως προς την εκπαίδευση, λόγω του αντικειμένου των σπουδών τους. Έτσι, οι φοιτητές/τριες του Παιδαγωγικού εστιάζουν περισσότερο στις παιδαγωγικές αρχές και στις μεθόδους διδασκαλίας, που εφαρμόζει ο/η εκπαιδευτικός στην τάξη, ενώ οι φοιτητές/τριες της Φιλολογίας στις ακαδημαϊκές γνώσεις, που θα πρέπει να κατακτηθούν από τους/τις μαθητές/τριες. Επιπλέον, φαίνεται ότι τα δύο Τμήματα έχουν συμβάλει ικανοποιητικά στην προετοιμασία των φοιτητών/τριών για το μελλοντικό τους έργο. Σε γενικές γραμμές, οι δύο ομάδες παρουσιάζουν κοινές απόψεις σε αρκετά σημεία, ενώ οι διαφορές, που υπάρχουν, αντανακλούν τις ξεχωριστές γνώσεις και εμπειρίες, που κατέχουν.

# **Κεφάλαιο 13**

## **Συμπεράσματα**

Η αποτελεσματικότητα στην εκπαίδευση απαιτεί μία ολοκληρωμένη προσέγγιση, που συνδυάζει πλήθος παραγόντων και παραμέτρων, με στόχο την επίτευξη υψηλών εκπαιδευτικών αποτελεσμάτων και την ανάπτυξη των μαθητών/τριών.

Η έννοια της αποτελεσματικότητας απασχολεί ιδιαίτερα τους ερευνητές και παρόλη την πολυπλοκότητά της έχουν διατυπωθεί πολλοί ορισμοί, οι οποίοι όμως συγκλίνουν στο ότι πρόκειται για την παραγωγή και την επίτευξη ενός επιθυμητού αποτελέσματος. Μάλιστα ο όρος της αποτελεσματικότητας συναντάται σε διάφορους χώρους και σε ότι έχει να κάνει με τον χώρο της εκπαίδευσης, πρόκειται επίσης για μια σύνθετη έννοια, που ενδιαφέρει τους ερευνητές. Πιο συγκεκριμένα, η σχολική αποτελεσματικότητα αναφέρεται στον βαθμό επίτευξης των στόχων της σχολικής μονάδας και αποσκοπεί στη βελτίωση της επίδοσης των μαθητών/τριών.

Τα μοντέλα σχολικής αποτελεσματικότητας, που έχουν διατυπωθεί, περιγράφουν τους παράγοντες, οι οποίοι επηρεάζουν τα αποτελέσματα του σχολείου, ώστε να προσεγγίσουν την αποτελεσματικότητά του ολικά. Στους παράγοντες αυτούς συγκαταλέγονται η ηγεσία του σχολείου, η συνεργασία με γονείς, η διδασκαλία, ο/η εκπαιδευτικός, οι μαθητές/τριες και το κλίμα του σχολείου. Εν συνεχεία, όσον αφορά τα χαρακτηριστικά, που καθιστούν ένα σχολείο αποτελεσματικό, αυτά επικεντρώνονται στη διεύθυνση, τη λειτουργία, το περιβάλλον, τους στόχους, που θέτει, καθώς και τους/τις εκπαιδευτικούς με το έργο τους.

Ο/Η αποτελεσματικός/ή εκπαιδευτικός αποτελεί θεμέλιο λίθο ενός αποτελεσματικού σχολείου, γι’ αυτό θα πρέπει να διαθέτει γνώσεις, ικανότητες και δεξιότητες, ώστε να μπορέσει να βοηθήσει τους/τις μαθητές/τριες να βελτιωθούν, αλλά και να τους/τις «αγγίξει» πραγματικά. Είναι, λοιπόν, σημαντικός ο ρόλος του/της, καθώς με τη στήριξή του/της δείχνει στα παιδιά έναν νέο δρόμο ανακάλυψης της γνώσης και του κόσμου. Βεβαίως εργαλείο του/της εκπαιδευτικού αποτελεί η διδασκαλία του/της, μέσω της οποίας οι μαθητές/τριες ωφελούνται και ενθαρρύνονται να εκφραστούν σε ένα περιβάλλον αποδοχής. Ακόμα, βασικός είναι ο ρόλος της διεύθυνσης του σχολείου, διότι φροντίζει για την απρόσκοπτη λειτουργία του.

Εξετάζοντας τα ευρήματα της έρευνας συγκεντρώθηκαν ορισμένα στοιχεία. Αρχικά, στα χαρακτηριστικά ενός/μίας αποτελεσματικού/ής εκπαιδευτικού συμπεριλαμβάνονται οι οργανωτικές και διδακτικές του/της ικανότητες, το χιούμορ, καθώς και η στήριξη και αγάπη προς τα παιδιά. Ακόμα, η συνεργατική μάθηση πρέπει να προάγεται από τον/την εκπαιδευτικό και κάτι τέτοιο επιτυγχάνεται μέσω της ομαδοσυνεργατικής μεθόδου. Θα πρέπει, επίσης, να υπάρχει εμπιστοσύνη στην τάξη, για να δημιουργηθεί ένα θετικό κλίμα και ο/η εκπαιδευτικός να χρησιμοποιεί διαφορετικές στρατηγικές, για να ακολουθήσει τις ανάγκες κάθε μαθητή/τριας και να κάνει προσιτό το αντικείμενο διδασκαλίας. Επιπροσθέτως, η κριτική σκέψη μπορεί να καλλιεργηθεί μέσα από τις κατάλληλες δραστηριότητες και με τη χρήση του κατάλληλου υλικού.

Σημαντικά στοιχεία ενός αποτελεσματικού σχολείου αποτελούν η συχνή αξιολόγηση των μαθητών/τριών, η επιμόρφωση των εκπαιδευτικών και η συνεργασία με γονείς. Από την άλλη, μεγάλη πρόκληση αποτελεί η διαχείριση της τάξης και η χρήση της τεχνολογίας, ενώ αποτελεσματικές μέθοδοι θεωρούνται η ανακάλυψη και η συζήτηση. Σκοπός του σχολείου γενικά είναι η ολόπλευρη ανάπτυξη των μαθητών/τριών και υπεύθυνοι για την επίτευξή του είναι οι εκπαιδευτικοί και η σχολική ηγεσία. Τέλος, παρατηρείται ότι οι μελλοντικοί/ές εκπαιδευτικοί νιώθουν αρκετά έτοιμοι/ες να εκπληρώσουν το έργο τους, καθώς έχουν καταρτιστεί και έχουν ως πρότυπα εκπαιδευτικούς, τους/τις οποίους/ες θαυμάζουν.

Βασιζόμενοι στα αποτελέσματα της έρευνας, παρατηρείται ότι υπάρχει συγκλίνουσα άποψη μεταξύ των φοιτητών και φοιτητριών του Παιδαγωγικού Τμήματος Δημοτικής Εκπαίδευσης και του Τμήματος Φιλολογίας σχετικά με την αποτελεσματικότητα στην εκπαίδευση. Παρόλα αυτά, παρατηρούνται και ορισμένες διαφορές μεταξύ των δύο Τμημάτων, οι οποίες και έχουν επισημανθεί. Τα ευρήματα της έρευνας επιβεβαιώνουν τη θεωρία για την αποτελεσματικότητα στον χώρο της εκπαίδευσης, καθώς εντοπίζονται πολλά κοινά σημεία μεταξύ τους. Τα εν λόγω ευρήματα αποτελούν σημαντική ενίσχυση για τη διαδικασία εκπαίδευσης και προετοιμασίας των μελλοντικών εκπαιδευτικών.

## **Περιορισμοί της έρευνας**

**Η παρούσα έρευνα υπόκειται σε κάποιους** περιορισμούς**, οι οποίοι είναι οι εξής:**

* **Δειγματοληψία:** Η επιλογή του δείγματος έγινε με τρόπο βολικό και σκόπιμο και επομένως το δείγμα πιθανώς να μην είναι πλήρως αντιπροσωπευτικό του γενικού πληθυσμού. Να σημειωθεί ότι το δείγμα της έρευνας αποτελούταν αποκλειστικά από φοιτητές/τριες δύο Τμημάτων- του Παιδαγωγικού Τμήματος Δημοτικής Εκπαίδευσης και του Τμήματος Φιλολογίας και μόνο του Πανεπιστημίου Ιωαννίνων.
* **Μεθοδολογικοί περιορισμοί: Δεν έγινε μέτρηση της εγκυρότητας και της αξιοπιστίας της έρευνας και τα ερευνητικά εργαλεία, που αξιοποιήθηκαν, είχαν και μειονεκτήματα, π.χ. στο ερωτηματολόγιο, λόγω της ηλεκτρονικής του μορφής, δε δινόταν η δυνατότητα επεξήγησης, όπως και στη συνέντευξη έγινε ορισμένες φορές παράλειψη απαντήσεων πάνω στη ροή της συζήτησης.**
* **Χρονικοί περιορισμοί:** Περιορισμοί στον διαθέσιμο χρόνο για τη διεξαγωγή της έρευνας επηρέασαν την εκτέλεσή της.
* **Άλλοι περιορισμοί:** Απόσταση της ερευνήτριας από τον τόπο διεξαγωγής της έρευνας.

## **Μελλοντική αξιοποίηση ευρημάτων**

Η παρούσα έρευνα αναφορικά με το προφίλ του/της αποτελεσματικού/ής εκπαιδευτικού δίνει τη δυνατότητα να διερευνηθεί με περαιτέρω μελέτη, ώστε να προκύψουν επιπλέον ενδιαφέρουσες διαστάσεις του ζητήματος, όπως:

* Μελέτη της αποτελεσματικότητας του/της εκπαιδευτικού της Πρωτοβάθμιας, Δευτεροβάθμιας, αλλά και Τριτοβάθμιας εκπαίδευσης και συγκριτική μελέτη.
* Μελέτη και σύγκριση των απόψεων φοιτητών και φοιτητριών για το προφίλ του/της αποτελεσματικού/ής εκπαιδευτικού στην αρχή των σπουδών τους και στο τέλος τους.

## **Προτάσεις για καλλιέργεια αποτελεσματικότητας**

Μερικές προτάσεις, που μπορούν να βοηθήσουν στην καλλιέργεια της αποτελεσματικότητας των εκπαιδευτικών, είναι οι εξής:

* Ενίσχυση επαγγελματικών δεξιοτήτων: Ο επαγγελματισμός, η στοχοπροσήλωση στο έργο, η αφοσίωση και η συνέπεια είναι βασικά χαρακτηριστικά, βάσει της βιβλιογραφίας, που μπορούν να βελτιώσουν την αποτελεσματικότητα του/της εκπαιδευτικού.
* Ενίσχυση προσωπικών δεξιοτήτων: Η δημιουργικότητα, η ευελιξία, η προσαρμοστικότητα, η υπευθυνότητα, η αποδοτικότητα υπό πίεση και η άμεση λήψη αποφάσεων, όπως αναδείχθηκε από τη θεωρία, είναι σημαντικά χαρακτηριστικά, τα οποία καθορίζουν δραστικά την άσκηση του εκπαιδευτικού έργου με αποτελεσματικότητα.
* Δια βίου εκπαίδευση: Η συμμετοχή σε διάφορες μορφές κατάρτισης και επαγγελματικής ανάπτυξης (π.χ. επιμορφώσεις, ομιλίες, συνέδρια, σεμινάρια, ημερίδες) διαπιστώθηκε μέσω της έρευνας ότι βοηθάει τους/τις εκπαιδευτικούς να ενημερώνονται για τις νέες μεθόδους διδασκαλίας, που μπορούν να εφαρμόσουν στην τάξη, καθώς και να πληροφορούνται για τις βέλτιστες πρακτικές.
* Ενίσχυση επικοινωνιακών δεξιοτήτων: Η ικανότητα του/της εκπαιδευτικού για συνεργασία, αλληλοβοήθεια και ανοιχτή επικοινωνία με τους γονείς, τους/τις μαθητές/τριες, τη διεύθυνση του σχολείου και τον σύλλογο διδασκόντων συμβάλλει καθοριστικά στην αποτελεσματικότητά του/της.
* Διαρκής ενημέρωση: Η συνεχής ενημέρωση για τις κοινωνικές εξελίξεις και η συμβατότητα με την επικαιρότητα είναι ουσιώδεις για τη βελτίωση της αποτελεσματικότητας, καθώς διαπιστώθηκε ότι ο/η εκπαιδευτικός θα πρέπει να είναι μια προσωπικότητα πολύπλευρη και με πλήθος ενδιαφερόντων.
* Αξιολόγηση: Η παροχή σαφούς αξιολόγησης και ανατροφοδότησης στους/στις εκπαιδευτικούς για την απόδοσή τους μπορεί να βοηθήσει στη βελτίωση της αποτελεσματικότητάς τους.
* Συνεργασία και ανταλλαγή ιδεών: Η δημιουργία ομάδων συνεργασίας με άλλους/ες εκπαιδευτικούς για την ανταλλαγή ιδεών και εμπειριών μπορεί να ενισχύσει την αποτελεσματικότητα, εφόσον διαμοιράζονται διαφορετικές απόψεις.
* Ανάπτυξη δεξιοτήτων κοινωνικής και συναισθηματικής ευφυΐας: Η καλλιέργεια δεξιοτήτων, όπως η επικοινωνία, η ενσυναίσθηση και η αυτορρύθμιση μπορεί να βοηθήσει τους/τις εκπαιδευτικούς να αλληλοεπιδρούν αποτελεσματικά με τους/τις μαθητές/τριές τους, να τους/τις καταλαβαίνουν και να τους/τις στηρίζουν πραγματικά σε δυσκολίες.
* Υιοθέτηση τεχνολογίας και ψηφιακών δεξιοτήτων: Η ενσωμάτωση των νέων τεχνολογιών στη διαδικασία της διδασκαλίας και η αξιοποίηση ψηφιακών μέσων και τεχνολογικού υλικού, μπορεί να βελτιώσει την αποτελεσματικότητα των εκπαιδευτικών, αφού το μάθημα θα μετατραπεί σε μία διαδικασία πιο ελκυστική, προσιτή και ενδιαφέρουσα για τους/τις μαθητές/τριες.
* Αυτοαξιολόγηση και αυτοβελτίωση: Οι εκπαιδευτικοί θα πρέπει να αναστοχάζονται πάνω στην άσκηση του έργου τους και να αναλύουν την απόδοσή τους τακτικά, επιδιώκοντας τη συνεχή βελτίωσή τους μέσω αυτοαξιολόγησης και αυτοεκπαίδευσης.
* Ένταξη περισσότερων ωρών πρακτικής άσκησης στο Πρόγραμμα Σπουδών των Πανεπιστημιακών Τμημάτων για ενίσχυση των μελλοντικών εκπαιδευτικών με εμπειρία.

# **ΒΙΒΛΙΟΓΡΑΦΙΑ**

Αναγνωστοπούλου, Μ. (2001). *Η Ομαδική διδασκαλία στην Εκπαίδευση. Μια θεωρητική και εμπειρική προσέγγιση*. Αφοί Κυριακίδη ΕΚΔΟΣΕΙΣ Α.Ε.

Ανδρεαδάκης, Ν. (2004). Αποτελεσματικός εκπαιδευτικός [Πανεπιστημιακές σημειώσεις, Πανεπιστήμιο Αιγαίου: ΤΕΠΑΕΣ]. Επιστημονικό Βήμα, 14.

Ανδρεαδάκης, Ν. & Καδιανάκης, Μ. (2010). Εμπειρική μελέτη της αποτελεσματικής διδασκαλίας και του αποτελεσματικού εκπαιδευτικού. Το βήμα των κοινωνικών επιστημών, 57, 5- 27.

Αποστόλου, Ε. (2020). Η επίδραση της κατανεμημένης ηγεσίας στη σχολική αποτελεσματικότητα. [Διπλωματική εργασία, Πανεπιστήμιο Πατρών].

Argyropoulou, E., & Symeonidis, A. (2017). Η ανάδειξη των προσόντων του αποτελεσματικού Διευθυντή Σχολικής Μονάδας μέσα από τις διαδικασίες επιλογής. Μια εμπειρική μελέτη περίπτωσης. Έρευνα στην Εκπαίδευση, 6(1), 53–72. https://doi.org/10.12681/hjre.10846

Atkinson, R., & Flint, J. (2001). Accessing Hidden and Hard-to-Reach Populations: Snowball Research Strategies.

Bandura, A. (1977). Self-efficacy: toward a unifying theory of behavioral change. Psychological Review 84, 191–215.

Bandura, A. (1994). Regulative function of perceived self-efficacy. In M. G. Rumsey, C. B. Walker, & J. H. Harris (Eds.), *Personnel selection and classification* (pp. 261–271). Lawrence Erlbaum Associates, Inc.

Barnard, C. I. (1938). The functions of the executive. Harvard University Press.

Batool, S.S., Naz, B., Habib, S., Anjum, W., Goraya, F., Akram, M., Khalid, A. & Sadaf, A. (2015). Construction of effective teaching evaluation scale and students’ perception of the characteristics of effective teachers. Pakistan Journal of Social and Clinical Psychology, (13) 1, 28-35. https://www.researchgate.net/publication/365615666

Beare, H., & Boyd, W.L. (1993). Introduction. In Beare, H., & Boyd, H. (Eds). Restructuring Schools. An International Perspective on the Movement to Transform the Control and Performance of School. The Falmer Press.

Borich, G. (1988). Effective teaching methods. Merrill Publishing Company.

Brookover, W. B., & Lezotte, L. W. (1979). Changes in school characteristics coincident with changes in student achievement (ED 181 005). East Lansing, MI: Institute for research on teaching, Michigan State University.

Bruner, J. (1986). Actual Minds, Possible Worlds. Harvard University Press.

Bryman, A. (2012). Social Research Methods. Oxford University Press.

Cameron, K. S., & Whetten, D. A. (1983) (Εds.). Organizational effectiveness: A comparison of multiple models. Academic Press.

Campbell, J., Kyriakides, L., Muijs, D., & Robinson, W. (2004). Assessing teacher effectiveness: Developing a differentiated model. Routledge Falmer.

Carroll, J. B. (1963). A model of school learning. Teachers College Record, 64, 723-733.

Cawelti, G. (1982). Training for effective school administrators. Educational Leadership, 39 (5), 324-39.

Centra, J. A. (1993). Reflective faculty evaluation: Enhancing teaching and determining faculty effectiveness. Jossey-Bass.

Γεωργιάδου, Β., & Καμπουρίδης, Γ. (2005). Ο Διευθυντής – Ηγέτης. Επιθεώρηση Εκπαιδευτικών Θεμάτων, 10, 121-129.

Cheng, Y.C., & Tsui, K.T. (1999). Multimodels of teacher effectiveness: implications for research. The Journal of Educational Research, 3, 141-150.

Chevalier, A., Dolton, P., & Levacic, R. (2004). School quality and effectiveness, 1-37.

Coe, R., Aloisi, C., Higgins, S., & Major, L. E. (2008). What makes great teaching? Review of the underpinning research. https://dera.ioe.ac.uk/5551/2/what-makes-great-teaching-REPORT.pdf

Coleman, J.S., Campbell, E., Hobson, C., McPartland, J., Mood, A., Weinfeld, F., & York, R. (1966). Equality of Educational Opportunity. U.S. Government Printing Office.

Γραμματικοπούλου, Ε. (2022). Σχολική ηγεσία και αποτελεσματικότητα της σχολικής μονάδας: αυτοαντίληψη ρόλου διευθυντών σχολείων Πρωτοβάθμιας εκπαίδευσης. [Μεταπτυχιακή διπλωματική εργασία, Πανεπιστήμιο Ιωαννίνων]. https://olympias.lib.uoi.gr/jspui/bitstream/123456789/32298/1/%CE%9C.%CE%95.%20%CE%93%CF%81%CE%B1%CE%BC%CE%BC%CE%B1%CF%84%CE%B9%CE%BA%CE%BF%CF%80%CE%BF%CF%8D%CE%BB%CE%BF%CF%85%20%CE%95%CF%85%CE%B3%CE%B5%CE%BD%CE%AF%CE%B1%20%282022%29.pdf

Creemers, B.P.M. (1994). The effective classroom. Cassell.

Creemers, B.P.M. & Kyriakides, L. (2012). Improving quality in education: dynamic approaches to school improvement. Routledge.

Creemers, B.P.M. & Scheerens, J. (1994). Developments in the educational effectiveness research programme. International Journal of Educational Research, 21, 125–140.

Creswell, J.W., & Poth, C.N. (2017). Qualitive Inquiry and Research Design: Choosing Among Five Approaches. Sage Publications, Inc.

Darling-Hammond, L., Bransford, J., LePage, P., Hammerness, K., & Duffy, H. (2005). Preparing Teachers for a Changing World: What Teachers Should Learn and Be Able to Do. Jossey-Bass.

Day, C., & Sammons, P. (2016). Successful school leadership. Educational development trust.

Edmonds, R. R., (1979). Effective schools for the urban poor. Educational Leadership, 37.

Ζαλοκώστα, Ζ. (2021). Απόψεις εκπαιδευτικών για τη σχολική ηγεσία και τη σχολική αποτελεσματικότητα [Μεταπτυχιακή εργασία, Πανεπιστήμιο Δυτικής Αττικής]. https://polynoe.lib.uniwa.gr/xmlui/bitstream/handle/11400/391/Zalokosta\_Dem1923.pdf.pdf?sequence=1&isAllowed=y

Ζιάκα, Β. (2014). Ο Ρόλος Του Διευθυντή Στην Αποτελεσματική Λειτουργία Μιας Σχολικής Μονάδας. Ελληνικό Περιοδικό Διοίκησης Αθλητισμού & Αναψυχής, 11(1), 41–54.

Flammer, A. (2001). Self-Efficacy “Question Asking” View Project “Time-Use” View Project. https://doi.org/10.1016/B0-08-043076-7/01726-5

Fullan, M. (2014). The principal: Three Keys to Maximizing Impact. John Wiley & Sons.

Gallagher, M., & Griffore, J. (2013). School Effectiveness Framework. PISA 2015 high and low achievers. https://www.wcdsb.ca/about/pdf/Ministry-SEF-Document-2013.pdf

Gaskell, M. (1995). School effectiveness: A reassessment of the Evidence. McGraw-Hill.

Good, R. (1986). Σχολείο της Επιτυχίας: Πώς να έχετε ένα Αποτελεσματικό Σχολείο.

Good, T. L., & Brophy, J. E. (2003). Looking in classrooms (9th ed.). Allyn & Bacon.

Handy, C. (1981). Understanding Organizations. Penguin Adult.

Harris, B. M., & Hill, J. (1982). Developmental Teacher Evaluation Kit. Southwest Educational Development Laboratory.

Heneveld, W., & Craig H. (1996). Schools count: World Bank project designs and the quality of primary education in Sub-Saharan Africa. World Bank Technical Paper, 303. The World Bank.

Hoy, W. K., & Miskel, C. G. (1996). Educational administration: Theory, research, and practice (5th ed.). McGraw-Hill.

Hoy, W.K., & Miskel, C.G. (2013). Educational administration: theory, research, and practice (9th ed). McGraw-Hill.

Θεοφιλίδης, Χ., & Στυλιανίδης, Μ. (2000). Φιλοσοφία και πρακτική της διοίκησης δημοτικού σχολείου στην Κύπρο. Αυτοέκδοση.

Θωμά, Ρ. (2010). Παράγοντες Σχολικής Αποτελεσματικότητας. Επιστημονικό Βήμα, 14, 15–24. https://www.syllogosperiklis.gr/old/ep\_bima/epistimoniko\_bima\_14/15-24.pdf

Jarvis, M. (2011). Teaching Psychology: Issues and techniques. Routledge Taylor and Francis Group.

Jensen, A. R. (1969). How much can we boost IQ and scholastic achievement? Harvard Educational Review, 39:1-123.

Καλαϊτζίδης, Γ. (2010). Ο αποτελεσματικός δάσκαλος στο πλαίσιο της θεωρίας του Vygotsky. Επιστημονικό Βήμα, 13, 51-58. https://www.syllogosperiklis.gr/old/ep\_bima/epistimoniko\_bima\_13/51e60.pdf

Καρατζιά-Σταυλιώτη, Ε. (1999). Σχολική Αποτελεσματικότητα: Μια συγκριτική οικονομική προσέγγιση. Μέντωρ, Παιδαγωγικό Ινστιτούτο.

Καρατζιά-Σταυλιώτη, Ε., & Λαμπρόπουλος, Χ., (2006). Αξιολόγηση, αποτελεσματικότητα και ποιότητα στην εκπαίδευση – Εκπαιδευτικός σχεδιασμός και οικονομία. Gutenberg/Γιώργος και Κώστας Δαρδανός.

Κασσωτάκης, Μ., & Φλουρής, Γ., (2006). Μάθηση και διδασκαλία – Θεωρία, πράξη και αξιολόγηση της διδασκαλίας, τόμ. Β΄, ιδ. έκδοση.

Καψάλης, Α. (2005). Χαρακτηριστικά του καλού σχολείου. Στο Α. Καψάλης (Επιμ.), Οργάνωση και Διοίκηση σχολικών μονάδων (σσ. 3-29). Εκδόσεις Πανεπιστημίου Μακεδονίας.

Kington, A., Day, C., Sammons, P., Regan, E., Gunraj, J., & Towle, J. (2007). EFFECTIVE CLASSROOM PRACTICE: A mixed-method study of influences and outcomes, 1–30. http://nottingham.ac.uk/shared/shared\_projects/pdfs/ECP/interim-report.pdf

Knight, J. K., & Wood, W. B. (2005). Teaching more by lecturing less. Cell Biology Education, 4(4), 298-310. doi:10.1187/05-06-0082.

Κοντάκος, Α. (2009-2010.). Θέματα επικοινωνίας στην εκπαίδευση και τη διοίκηση [Πανεπιστημιακές σημειώσεις, Πανεπιστήμιο Αιγαίου, ΤΕΠΑΕΣ].

Κούλη, Α. (2019). Το προφίλ του αποτελεσματικού εκπαιδευτικού και η επίδρασή του στη στάση του παιδιού απέναντι στο σχολείο, καθώς και στις ακαδημαϊκές επιδόσεις του: Αντιλήψεις γονέων μαθητών δημοτικού σχολείου [Διπλωματική εργασία, Ελληνικό Ανοικτό Πανεπιστήμιο]. https://www.apothesis.eap.gr/archive/item/146945

Kyriacou, C. (1997). Effective teaching in schools: Theory and practice (3rd ed). Nelson Thornes.

Κωνσταντίνου, Χ. (2006). Το παιδαγωγικό περιεχόμενο της αξιολόγησης του μαθητή. Η αξιολόγηση ως έννοια, περιεχόμενο και διαδικασία. Στο: Κακανά, ∆όμνα-Μίκα κ.ά. (Επιμ.) Η αξιολόγηση στην εκπαίδευση: Παιδαγωγική και ∆ιδακτική ∆ιάσταση. Αδελφοί Κυριακίδη.

Κωνσταντίνου, Χ. (2015). Το καλό σχολείο, ο ικανός εκπαιδευτικός και η κατάλληλη αγωγή ως παιδαγωγική θεωρία και πράξη. Μια προσέγγιση βασισμένη σε θεωρητικά και ερευνητικά δεδομένα. Gutenberg.

Λαγωνικάκη, Α. (2022). Ο ρόλος της σχολικής ηγεσίας στη διαμόρφωση αποτελεσματικού σχολικού περιβάλλοντος [Διπλωματική εργασία, Πανεπιστήμιο Αιγαίου]. https://hellanicus.lib.aegean.gr/bitstream/handle/11610/23590/%CE%94%CE%99%CE%A0%CE%9B%CE%A9%CE%9C%CE%91%CE%A4%CE%99%CE%9A%CE%97%20%CE%9B%CE%91%CE%93%CE%A9%CE%9D%CE%99%CE%9A%CE%91%CE%9A%CE%97%20%CE%91%CE%A1%CE%99%CE%A3%CE%A4%CE%95%CE%91.pdf?sequence=1&isAllowed=y

Λαζανάς, Ν. (2019). Ο αποτελεσματικός εκπαιδευτικός. Μελέτη των απόψεων γονέων και των εκπαιδευτικών [Διπλωματική εργασία, Ελληνικό Ανοικτό Πανεπιστήμιο]. https://apothesis.eap.gr/archive/item/86951

Λαζαρίδης, Ε. (2021). Αυτοαξιολόγηση σχολικής μονάδας και αποτελεσματικότητα: Διερεύνηση της σχέσης στις αντιλήψεις των εκπαιδευτικών [Διπλωματική εργασία, Πανεπιστήμιο Δυτικής Μακεδονίας]. https://dspace.uowm.gr/xmlui/bitstream/handle/123456789/2041/Lazaridis%20Efstathios.pdf?sequence=1&isAllowed=y

Λαζάρου, Μ. (2018). Η σχολική αποτελεσματικότητα και ο ρόλος της εκπαιδευτικής ηγεσίας [Διπλωματική εργασία, Πανεπιστήμιο Δυτικής Μακεδονίας] https://dspace.uowm.gr/xmlui/bitstream/handle/123456789/1092/%ce%9b%ce%91%ce%96%ce%91%ce%a1%ce%9f%ce%a5%20%ce%9c%ce%91%ce%a1%ce%99%ce%91.pdf?sequence=1&isAllowed=y

Λαΐνας, Α. (2004). Το έργο του διευθυντή σχολικής μονάδας και η συμβολή του στην αποτελεσματικότητα του σχολείου. Επιστημονική Επετηρίδα Παιδαγωγικού Τμήματος Δημοτικής Εκπαίδευσης Πανεπιστημίου Ιωαννίνων, τ.17, σσ. 151-179.

Levacic, R. (1995). Local management of schools: Analysis and practice. Open University Press.

Levine, D. U., & Lezotte, L. W. (1990). Unusually effective schools: A review and analysis of research and practice. Madison, WI: The National Center for Effective Schools Research and Development.

Lezotte, L. W. (1989). School improvement based on the effective school’s research. International Journal of Educational Research, 13(7), 815-825.

Λιακοπούλου, Μ. (2020). Βελτιώνοντας την αποτελεσματικότητα του σχολείου. Από τη θεωρία και την έρευνα στην εκπαιδευτική πράξη. Gutenberg.

MacBeath, J. (2001). Η αυτοαξιολόγηση στο Σχολείο. Ουτοπία και Πράξη (Επιμ.-Μτφ. Δούκας, Χ. & Πολυμεροπούλου, Ζ.). Ελληνικά Γράμματα.

Madden, J. V., Lawson, D., & Sweet, D. (1976). School Effectiveness Study. Sacramento, CA: State of California Department of Education.

Μαλιάρα, Γ. (2017). Τα χαρακτηριστικά του αποτελεσματικού εκπαιδευτικού μέσα από την οπτική φοιτητών Παιδαγωγικών Τμημάτων, μαθητών και εκπαιδευτικών [Πτυχιακή εργασία, Πανεπιστήμιο Θεσσαλίας]. https://ir.lib.uth.gr/xmlui/bitstream/handle/11615/47504/16545.pdf?sequence=1&isAllowed=y

Μαρκογιαννάκη, Χ., & Κουτρούκης, Θ. (2015). Ηγεσία και Διοίκηση στα Σχολεία: Μια νέα προσέγγιση. Επιστημονικό Εκπαιδευτικό Περιοδικό «eκπ@ιδευτικός κύκλος»,3(3), 9-18.

Mercer, N. & Fisher, E. (1999). Πώς βοηθούν οι δάσκαλοι τα παιδιά να μάθουν; Mια ανάλυση των παρεμβάσεων των δασκάλων σε δραστηριότητες που βασίζονται στη χρήση ηλεκτρονικού υπολογιστή. Εξέλιξη του παιδιού στο κοινωνικό περιβάλλον, τ. Β’, Ε.Α.Π..

Morgan, G. (1996). Empowering human resources. Human Resource Management in Education. London: The Open University, pp 32-37.

Mortimore, P., Sammons, P., Stoll, L., Lewis, D., & Russell, E. (1988). School matters. Berkeley: The University of California.

Mortimore, P. (1991). School Effectiveness Research: Which Way at the Crossroads? School Effectiveness and School Improvement, 2, 3: 213-229.

Μπαμπινιώτης, Γ. (1998). Λεξικό της Νέας Ελληνικής γλώσσας. Με σχόλια για τη σωστή χρήση των λέξεων. Κέντρο Λεξικολογίας.

Μπουραντάς, Δ., Βάθης, Ά., Παπακωνσταντίνου, Χ., & Ρεκλείτης, Π., (1999). Αρχές Οργάνωσης και Διοίκησης Επιχειρήσεων και Υπηρεσιών. Γ' Γενικού Λυκείου Τεχνολογικής Κατεύθυνσης (1η επιμ). ΟΕΔΒ.

Μπούτα, Σ. (2020). Τα χαρακτηριστικά του αποτελεσματικού εκπαιδευτικού [Διπλωματική εργασία, Πανεπιστήμιο Αιγαίου]. https://hellanicus.lib.aegean.gr/bitstream/handle/11610/22979/%20%20%20%20%20%20%20%20%20%20%20%20%20%20%20%20%20-%20%20%20%20%20%20%20%20%20%20%20%20%20%20%20-%20%20%20%20%20%20%20-2020.pdf?sequence=1

Muijs, D., Harris, A., Chapman, C., Stoll, L., & Russ, J. (2004). Improving schools in socioeconomically disadvantaged areas. A review of research evidence. School effectiveness and school improvement, 15(2), 149-175.

OECD (2015). Skills for Social Progress: The Power of Social and Emotional Skills. OECD Publishing.

Παμουκτσόγλου, Α. (2001). Αποτελεσματικό σχολείο: Χαρακτηριστικά και αντιλήψεις σε μια προσπάθεια αξιολόγησής του. Επιθεώρηση Εκπαιδευτικών Θεμάτων, 5, 81-90.

Παπαδοπούλου, Α. (2016). Διαφορική σχολική αποτελεσματικότητα σε δημοτικά σχολεία της Περιφέρειας Δυτικής Μακεδονίας: Οι σχέσεις κοινωνικών και οικονομικών παραγόντων με τις επιδόσεις μαθητών ελληνικής και μεταναστευτικής προέλευσης [Διδακτορική διατριβή, Πανεπιστήμιο Ιωαννίνων]. https://freader.ekt.gr/eadd/index.php?doc=43296

Παπάζογλου, Α., & Κουτούζης, Μ. (2016). Αντιλήψεις των Εκπαιδευτικών για το Ρόλο του Διευθυντή στο Μετασχηματισμό του Σχολείου σε Οργανισμό Μάθησης. https://www.researchgate.net/publication/309674311\_Antilepseis\_ton\_Ekpaideutikon\_gia\_to\_Rolo\_tou\_Dieuthynte\_sto\_Metaschematismo\_tou\_Scholeiou\_se\_Organismo\_Matheses

Πασιαρδή, Γ. (2001). Το σχολικό κλίμα. Τυπωθήτω.

Πασιαρδής, Π., & Πασιαρδή, Γ. (2000). Αποτελεσματικά σχολεία. Τυπωθήτω.

Πασιαρδής, Π. (2004). Εκπαιδευτική Ηγεσία – Από την Περίοδο της Ευμενούς Αδιαφορίας στην Σύγχρονη Εποχή. Μεταίχμιο.

Πασιαρδής, Π., & Πασιαρδή, Γ. (2006). Αποτελεσματικά σχολεία: Πραγματικότητα ή Ουτοπία. Τυπωθήτω/ Δαρδάνος.

Piaget, J. (1964). Cognitive development in children: Piaget. Development and Learning. Journal of Research in Science Teaching, 2(3), 176-186. Doi:10.1002/tea.3660020306.

Πουργιανού, Ε. (2012). Το αποτελεσματικό σχολείο στη σύγχρονη εποχή. Διερεύνηση των απόψεων των εκπαιδευτικών της Πρωτοβάθμιας Εκπαίδευσης [Διπλωματική εργασία, Πανεπιστήμιο Θεσσαλίας]. https://ir.lib.uth.gr/xmlui/bitstream/handle/11615/43523/11257.pdf?sequence=1&isAllowed=y

Purkey, S.C. & Smith, M.S. (1982). Effective Schools: A Review. Wisconsin Center for Educational Research, University of Wisconsin, Madison.

Reynolds, D. (1991). School effectiveness in secondary schools: research and its policy implications. School effectiveness research.

Reynolds, A., & Cuttance, P. (1996). Changing understanding in mathematics education. Springer Science & Business Media.

Reynolds, D. & Teddlie, C. (2000). The Processes of School Effectiveness. In Teddlie, C. & Reynolds, D. (Εds.) The International Handbook of School Effectiveness Research (pp. 134-159). Falmer Press.

Rosenshine, B. (1979). Content, time and direct instruction. In Peterson, P. & Walberg, H. (Eds.) Research on teaching. MrCuthman Publishing, Berkley Ca.

Rotter, J. B. (1966). Generalized expectancies for internal versus external control of reinforcement. Psychological Monographs: General and Applied, 80(1), 1–28. https://doi.org/10.1037/h0092976

Rutter, M., Mougham, B., Mortimore, P., Ouston, J., & Smith, Α., (1979). Fifteen Thousand Hours. Harvard University Press.

Sammons, P. (1999). School effectiveness (coming of age in the twenty-first century). Swets and Zeitlingre

Sammons, P. (2007). School effectiveness and equity: Making connections. CfBT.

Scheerens, J. (1992). Effective Schooling: research, theory, and practice. Cassell.

Scheerens, J. (2000). Improving school effectiveness. UNESCO, International Institute for educational Planning.

Scheerens, J., & Bosker, R. (1997). The foundations of educational effectiveness. Pergamon.

Sergiovanni, T.J. (1990). Value-Added Leadership: How to Get Extraordinary Performance in Schools. Harcourt Brace Jovanovich.

Sergiovanni, T. J. (1995). Small Schools, Great Expectations. Educational Leadership, 53(3), 48-52.

Σιάπκα, Μ. (2011). Ο ρόλος του Διευθυντή στο Αποτελεσματικό Σχολείο [Μεταπτυχιακή διπλωματική εργασία, Πανεπιστήμιο Ιωαννίνων].

Smittle, P. (2003). Principles for effective teaching. Journal of Development Education, (26) 3, 1-9.

Στασινούλια, Α. (2019). Διερεύνηση των αντιλήψεων των μαθητών της Δευτεροβάθμιας Εκπαίδευσης για τα χαρακτηριστικά του αποτελεσματικού εκπαιδευτικού [Διπλωματική εργασία, Εθνικό και Καποδιστριακό Πανεπιστήμιο Αθηνών].

Στεργίου, Κ. (2017). Διερεύνηση και αξιολόγηση της αποτελεσματικότητας και της αποδοτικότητας της εκπαίδευσης [Διδακτορική διατριβή, Πανεπιστήμιο Δυτικής Μακεδονίας]. https://freader.ekt.gr/eadd/index.php?doc=41079&lang=el

Supovitz, J., D’Auria, J., & Spillane, J. (2019). Meaningful & Sustainable School Improvement with Distributed Leadership (#RR 2019–2). Consortium for Policy Research in Education, University of Pennsylvania.

Σωτηριάδου, Κ. (2010). Αποτελεσματικότητα: Έννοιες, Εμπειρική Διερεύνηση και Εφαρμογές στα Ελληνικά Νοσοκομεία. Ελληνικό Περιοδικό της Νοσηλευτικής Επιστήμης, 3(2): 48-55.

Τογανίδου, Γ. (2019). Η συμβολή του Διευθυντή σχολικής μονάδας στην αποτελεσματικότητα της παιδαγωγικής και διοικητικής λειτουργίας της, διερεύνηση των απόψεων των εκπαιδευτικών της πρωτοβάθμιας εκπαίδευσης και του δήμου Προποντίδας [Μεταπτυχιακή διπλωματική εργασία, Πανεπιστήμιο Μακεδονίας].

Τριανταφύλλου, Χ. (2013). Η διερεύνηση των απόψεων των μαθητών της τρίτης τάξης του γυμνασίου για τον αποτελεσματικό παιδαγωγό: η περίπτωση των Κυκλάδων και της Φιλιππιάδας [Μεταπτυχιακή διπλωματική εργασία, Πανεπιστήμιο Ιωαννίνων].

Τσιαπλές, Ν. & Τυριακίδου, Π. (2015). Ο αποτελεσματικός εκπαιδευτικός. Επιστημονικό Βήμα του Δασκάλου, 20, 125-132. https://www.researchgate.net/publication/321319300\_Tsiaples\_N\_Tyriakidou\_P\_2015\_O\_apotelesmatikos\_ekpaideutikos\_Epistemoniko\_Bema\_tou\_Daskalou\_t20\_125-132

Τσούκας, Γ. (2015). Ο εκπαιδευτικός σε ένα σχολείο που αλλάζει. http://www.eureka.edu.gr/

Tucker, P. D., & Stronge, J. H. (2005). Linking teacher evaluation and student learning. Alexandria, VA: Association for Supervision and Curriculum Development.

Φλουρής, Γ. (1982). Δάσκαλοι, διδασκαλία και η αποτελεσματικότητά τους. Νέα παιδεία.

Φραγκόπουλος, Γ. (2019). Η αποτελεσματικότητα των σχολικών μονάδων στην Πρωτοβάθμια Εκπαίδευση. Συγκριτική μελέτη μεταξύ αστικών και αγροτικών περιοχών [Διπλωματική εργασία, Ελληνικό Ανοικτό Πανεπιστήμιο]. https://apothesis.eap.gr/archive/item/147126

Vygotsky, L. S. (1978). Mind and society: The development of higher psychological processes. Harvard University Press.

Walberg, H. J., & Tsai, S.-L. (1984). Matthew effects in education. American Educational Research Journal, 20, 359–374.

Walker, R.J. (2008). Twelve characteristics of an effective teacher. A longitudinal, qualitative, quasi- research study of in-service and pre-service teachers’ opinions. Educational HORIZONS, 61-68.

Weber, G. (1971). Inner-City Children Can Be Taught to Read: Four Successful Schools. CBE Occasional Papers, 18.

Wood, D. (1999). Όψεις της Διδασκαλίας και της Μάθησης. Στο M. Woodhead, D. Faulkner, & K. Littleton (Επιμ.), Πολιτισμικοί κόσμοι της Πρώτης Παιδικής Ηλικίας (σσ. 185-206). Πάτρα: ΕΑΠ.

Χαλκιώτης, Δ. (1999). Εκπαιδευτική Διοίκηση και Οικονομικά. Στο Α. Αθανασούλα -Ρέππα, Μ. Κουτούζης, Γ. Μαυρογιώργος, Β. Νιτσόπουλος, Δ. Χαλκιώτης, Διοίκηση Εκπαιδευτικής Μονάδος τόμος Α΄ Πάτρα: ΕΑΠ.

Χατζημάρκου, Α. (2017). Η συμβολή των Αναλυτικών Προγραμμάτων στην Αποτελεσματική Διδασκαλία. Απόψεις εκπαιδευτικών της Πρωτοβάθμιας Εκπαίδευσης [Μεταπτυχιακή διπλωματική εργασία, Πανεπιστήμιο Αιγαίου]. https://hellanicus.lib.aegean.gr/handle/11610/17465

Χατζηπαναγιώτου, Π. (2008). Ο Ρόλος Της Κουλτούρας Στην Αποτελεσματικότητα Του Σχολικού Οργανισμού. «Ένταξη Παιδιών Παλιννοστούντων Και Αλλοδαπών Στο Σχολείο (Γυμνάσιο)», 213-230. http://www.diapolis.auth.gr/diapolis\_files/drasi9/ypodrasi9.2b\_2013/1\_Επιμορφωτικό Υλικό ΕΠΠΑΣ/1.3\_Διδακτική Μεθοδολογία/3 Ρόλος κουλτούρας Χατζηπαναγιώτου.pdf

Χριστοδούλου, Α. (2007). Η διοίκηση της σχολικής μονάδας από τη σκοπιά του Διευθυντή: αυτοαντίληψη ρόλου [Διπλωματική εργασία, Αριστοτέλειο Πανεπιστήμιο Θεσσαλονίκης]. http://ikee.lib.auth.gr/record/78788/files/gri-2007-751.pdf

Χρύσαφη, Π. (2019). Διερεύνηση των παραγόντων αποτελεσματικότητας των σχολικών μονάδων ενηλίκων [Διπλωματική εργασία, Αλεξάνδρειο Τεχνολογικό Εκπαιδευτικό Ίδρυμα Θεσσαλονίκης].

# **ΠΑΡΑΡΤΗΜΑ**

## **Το ερωτηματολόγιο**

**Το προφίλ του/της αποτελεσματικού/ής εκπαιδευτικού: Μία συγκριτική μελέτη στις απόψεις τεταρτοετών φοιτητών/φοιτητριών του Παιδαγωγικού Τμήματος Δημοτικής  Εκπαίδευσης και του Τμήματος Φιλολογίας του Πανεπιστημίου Ιωαννίνων**

Αγαπητές φοιτήτριες, Αγαπητοί φοιτητές

Ονομάζομαι Δασούλα Μαρία-Ελένη και είμαι μεταπτυχιακή φοιτήτρια στο Παιδαγωγικό Τμήμα Δημοτικής Εκπαίδευσης του Πανεπιστημίου Ιωαννίνων στις Επιστήμες της Αγωγής και στην ειδίκευση "Εκπαίδευση και Κοινωνία: Θεωρίες και Πρακτικές". Το παρόν ερωτηματολόγιο εντάσσεται στο πλαίσιο της διπλωματικής μου εργασίας και έχει θέμα την αποτελεσματικότητα των εκπαιδευτικών. Σκοπός της έρευνας είναι να μελετηθούν και ύστερα να συγκριθούν οι απόψεις των φοιτητών/ τριών για τον/την αποτελεσματικό/ή εκπαιδευτικό. Πιο συγκεκριμένα, θα διερευνηθούν οι απόψεις τεταρτοετών φοιτητών και φοιτητριών του Παιδαγωγικού Τμήματος Δημοτικής Εκπαίδευσης και του Τμήματος Φιλολογίας του Πανεπιστημίου Ιωαννίνων.

Το ερωτηματολόγιο είναι ανώνυμο. Τα στοιχεία, που θα προκύψουν, είναι άκρως εμπιστευτικά και τα αποτελέσματα της έρευνας θα χρησιμοποιηθούν αποκλειστικά για στατιστική ανάλυση και εξαγωγή συμπερασμάτων και μόνον για τους σκοπούς της συγκεκριμένης ερευνητικής προσπάθειας. Δεν υπάρχουν σωστές και λανθασμένες απαντήσεις και ο χρόνος, που απαιτείται για τη συμπλήρωση, είναι ελάχιστος.

Η συμμετοχή σας στην έρευνα αυτή κρίνεται ιδιαίτερα σημαντική και πολύτιμη, καθώς θα συμβάλλει ουσιαστικά και αποφασιστικά στην επίτευξη των σκοπών της παρούσας ερευνητικής προσπάθειας. Για οποιαδήποτε διευκρίνιση ή πληροφορία παρακαλώ επικοινωνήστε μαζί μου στο email: marilenadasoula@gmail.com.

Σας ευχαριστώ θερμά για τη συμβολή σας!

Με εκτίμηση,

Δασούλα Μαρία-Ελένη

\* Έχω διαβάσει τις ανωτέρω πληροφορίες και συμφωνώ να συμμετάσχω στη συγκεκριμένη επιστημονική έρευνα.

* Ναι
* Όχι

**Δημογραφικά Στοιχεία**

Φύλο:

* Άνδρας
* Γυναίκα
* Προτιμώ να μην απαντήσω

Ηλικία: \_\_\_

Σχολή:

* Παιδαγωγικό Τμήμα Δημοτικής Εκπαίδευσης
* Τμήμα Φιλολογίας

1. Ποια είναι, κατά την άποψή σας, τα βασικά χαρακτηριστικά ενός/μίας αποτελεσματικού/ής εκπαιδευτικού; (μπορείτε να σημειώσετε μέχρι 3 επιλογές)

* χιούμορ, ενθουσιασμός, δημιουργικότητα
* οργανωτικές και διδακτικές ικανότητες
* προσαρμοστικότητα, ευελιξία
* αυτοπεποίθηση
* υπομονή και επιμονή
* κατανόηση και αγάπη προς τους/τις μαθητές/τριες
* κατάλληλη προετοιμασία
* συνέπεια, δικαιοσύνη, ακεραιότητα
* Άλλο: …………………………………………………….

1. Ποιον ρόλο πιστεύετε ότι πρέπει να έχει ένας/μία αποτελεσματικός/ή εκπαιδευτικός κατά τη διάρκεια της διδασκαλίας; (μπορείτε να σημειώσετε μέχρι 3 επιλογές)

* να μεταλαμπαδεύει στους/στις μαθητές/τριες γνώσεις, ικανότητες, δεξιότητες
* να μεταβάλλει τη συμπεριφορά των μαθητών
* να κινητοποιεί τους/τις μαθητές/τριες για να βελτιωθούν
* να στηρίζει τους/τις μαθητές/τριες και δημιουργεί ένα κλίμα ασφάλειας στην τάξη
* να επαινεί και επιβραβεύει τις προσπάθειες των μαθητών/τριών
* να πετυχαίνει τους στόχους, που έθεσε
* να αυτοαξιολογείται
* Άλλο: ………………………………………………………………………

1. Κατά την άποψή σας, ένας/μία αποτελεσματικός/ή εκπαιδευτικός πρέπει να προάγει την έννοια της συνεργατικής μάθησης;

* Ναι, πρέπει (πηγαίνετε στην ερώτηση 4)
* Όχι, δεν πρέπει (πηγαίνετε στην ερώτηση 5)

1. Εάν απαντήσατε «Ναι» στην προηγούμενη ερώτηση, με ποιον τρόπο θεωρείτε ότι ο/η αποτελεσματικός/ή εκπαιδευτικός πρέπει να προάγει τη συνεργατική μάθηση; (μπορείτε να σημειώσετε μέχρι 2 απαντήσεις)

* μέσα από την ομαδοσυνεργατική μέθοδο, που εφαρμόζει στην τάξη
* μέσα από ομαδικές εργασίες/project, που αναθέτει για το σπίτι στους/στις μαθητές/τριες
* μέσα από την αλληλοβοήθεια μεταξύ των μαθητών εντός της τάξης
* μέσα από τον διάλογο και την ανταλλαγή απόψεων, που αναπτύσσεται στην τάξη
* Άλλο: ……………………………………………………….

1. Εάν απαντήσατε «Όχι», γιατί δεν πρέπει ένας/μία αποτελεσματικός/ή εκπαιδευτικός να προάγει τη συνεργατική μάθηση; (μπορείτε να σημειώσετε μέχρι 2 απαντήσεις)

* για να μάθει το κάθε παιδί να είναι αυτόνομο
* για να μάθει το κάθε παιδί να στηρίζεται στις δυνάμεις του και όχι στους άλλους
* για να δείξει στους/στις μαθητές/τριες ότι πέρα από τη συνεργασία στην κοινωνία υπάρχει και ο ανταγωνισμός
* Άλλο:…………………………………………….

1. Κατά την άποψή σας, ένας/μία αποτελεσματικός/ή εκπαιδευτικός πρέπει να μεριμνά για τη διατήρηση ενός θετικού κλίματος στην τάξη;

* Ναι (πηγαίνετε στην ερώτηση 7)
* Όχι (πηγαίνετε στην ερώτηση 8)

1. Εάν απαντήσατε «Ναι» στην προηγούμενη ερώτηση, με ποιον τρόπο θεωρείτε ότι επιτυγχάνεται η διατήρηση ενός θετικού κλίματος μάθησης στην τάξη; (μπορείτε να σημειώσετε μέχρι 2 επιλογές)

* δημιουργεί κλίμα αμοιβαίας εμπιστοσύνης και σεβασμού στην τάξη
* δημιουργεί ένα ελκυστικό και φιλικό περιβάλλον τάξης
* παρέχει ίσες ευκαιρίες προς όλους/ες τους/τις μαθητές/τριες
* εξασφαλίζει τη συμμετοχή όλων των μαθητών/τριών στη μαθησιακή διαδικασία
* Άλλο: ……………………….……………………………………………..

1. Εάν απαντήσατε «Όχι», γιατί δεν πρέπει ένας/μία αποτελεσματικός/ή εκπαιδευτικός να μεριμνά για τη διατήρηση ενός θετικού κλίματος στην τάξη; (μπορείτε να σημειώσετε μέχρι 2 επιλογές)

* γιατί το κλίμα της τάξης δεν επηρεάζει ιδιαίτερα τη μαθησιακή διαδικασία
* γιατί υπάρχουν σημαντικότεροι παράγοντες, που θα πρέπει να δώσει έμφαση ο/η εκπαιδευτικός
* γιατί το θετικό κλίμα της τάξης δε συνδέεται απαραίτητα με έναν/μία αποτελεσματικό/ή εκπαιδευτικό
* Άλλο: ………………………………………………..

1. Πώς αναλογίζεστε την ικανότητα ενός/μίας εκπαιδευτικού να αντιμετωπίζει και να ακολουθεί τις ατομικές ανάγκες κάθε μαθητή/τριας; (μπορείτε να σημειώσετε μέχρι 2 επιλογές)

* χρησιμοποιεί διαφορετικές διδακτικές στρατηγικές, για να ενισχύσει την κατανόηση
* αλλάζει τη μεθοδολογία της διδασκαλίας, όταν το κρίνει απαραίτητο
* διδάσκει ανάλογα με τον ατομικό ρυθμό μάθησης
* χρησιμοποιεί το κατάλληλο και εξειδικευμένο υλικό, τεχνολογία και πόρους κατά τη διδασκαλία
* Άλλο: …………………………………………………….

1. Ποιες είναι οι προσδοκίες σας από έναν/μία αποτελεσματικό/ή εκπαιδευτικό; (μπορείτε να σημειώσετε μέχρι 3 επιλογές)

* να κατέχει πολύ καλά το αντικείμενο διδασκαλίας
* να συνδέει τη νέα γνώση με προϋπάρχουσες γνώσεις
* να διδάσκει χρησιμοποιώντας ποικίλες διδακτικές δεξιότητες
* να καθιστά το αντικείμενο διδασκαλίας προσιτό στους/στις μαθητές/τριες
* να συνδέει το περιεχόμενο της διδασκαλίας με την πρακτική ζωή
* να προσαρμόζει τη διδασκαλία στις ανάγκες των μαθητών/τριών
* Άλλο: …………………………………………………..

1. Κατά την άποψή σας, ένας/μία αποτελεσματικός/ή εκπαιδευτικός πρέπει να προάγει την κριτική σκέψη και τη δημιουργικότητα των μαθητών/τριών;

* Ναι, πρέπει (πηγαίνετε στην ερώτηση 11)
* Όχι, δεν πρέπει (πηγαίνετε στην ερώτηση 12)

1. Εάν απαντήσατε «Ναι» στην προηγούμενη ερώτηση, με ποιον τρόπο προάγει ένας/μία αποτελεσματικός/ή εκπαιδευτικός την κριτική σκέψη και τη δημιουργικότητα των μαθητών/τριών; (μπορείτε να σημειώσετε μέχρι 2 επιλογές)

* μέσα από τη διαθεματική σύνδεση των μαθημάτων
* μέσα από την αξιοποίηση πολυτροπικού υλικού και πηγών
* μέσα από τον καταιγισμό των ιδεών
* μέσα από βιωματικές δράσεις και δραστηριότητες που εμπλέκουν όλες τις αισθήσεις
* Άλλο: ………………………………………………………

1. Εάν απαντήσατε «Όχι», γιατί δεν πρέπει ένας/μία αποτελεσματικός/ή εκπαιδευτικός να προάγει την κριτική σκέψη και τη δημιουργικότητα των μαθητών/τριών; (μπορείτε να σημειώσετε μέχρι 2 επιλογές)

* γιατί το σχολείο πρέπει πρωτίστως να μεταδίδει τις ακαδημαϊκές γνώσεις
* γιατί θα πρέπει να αφήνει το περιθώριο στους/στις μαθητές/τριες να καλλιεργήσουν μόνοι/ες τους την κριτική σκέψη και τη δημιουργικότητά τους εκτός σχολείου
* γιατί η αποτελεσματικότητα του/της εκπαιδευτικού δε βασίζεται στην ικανότητά του να προάγει την κριτική σκέψη και τη δημιουργικότητα των μαθητών/τριών
* Άλλο: ………………………………………………………….

1. Πώς πρέπει να αξιολογεί ένας/μία αποτελεσματικός/ή εκπαιδευτικός την πρόοδο και την επίτευξη των μαθητών/τριών, κατά την άποψή σας; (μπορείτε να σημειώσετε μέχρι 2 επιλογές)

* μέσα από τεστ και διαγωνίσματα στην τάξη
* μέσα από τις εργασίες και τις ασκήσεις, που δίνονται για το σπίτι
* με τη διατήρηση αρχείου για τα μαθησιακά επιτεύγματα κάθε μαθητή/τριας
* με αρχική, διαμορφωτική και τελική αξιολόγηση
* Άλλο:………………………………………………………………

1. Ποια θεωρείτε ότι είναι η σημασία της συνεργασίας και της επικοινωνίας με τους γονείς για έναν/μία αποτελεσματικό/ή εκπαιδευτικό; (μπορείτε να σημειώσετε μέχρι 2 επιλογές)

* παρέχονται χρήσιμες πληροφορίες για τον/τη μαθητή/τρια και τις ανάγκες του/της
* αυξάνονται οι σχολικές επιδόσεις
* εκπληρώνονται καλύτερα οι στόχοι, που έχουν τεθεί
* εξασφαλίζεται αίσθημα ικανοποίησης
* Άλλο: ………………………………………………

1. Μπορεί ένας/μία αποτελεσματικός/ή εκπαιδευτικός να εμπνεύσει και να στηρίξει τους/τις μαθητές/τριές του/της, κατά την άποψή σας;

* Ναι, μπορεί (πηγαίνετε στην ερώτηση 17)
* Όχι, δε μπορεί (πηγαίνετε στην ερώτηση 18)

1. Εάν απαντήσατε «Ναι» στην προηγούμενη ερώτηση, πώς πιστεύετε ότι ένας/μία αποτελεσματικός/ή εκπαιδευτικός μπορεί να εμπνεύσει και να υποστηρίξει τους/τις μαθητές/τριές του/της, κατά την άποψή σας; (μπορείτε να σημειώσετε μέχρι 2 επιλογές)

* δείχνοντας ειλικρινές ενδιαφέρον για τους/τις μαθητές/τριές του/της
* κατανοώντας τις ανησυχίες τους και υποστηρίζοντάς τους
* αφιερώνοντας χρόνο στον/στην κάθε μαθητή/τρια χωριστά
* κινητοποιώντας και ενθαρρύνοντας τους/τις μαθητές/τριες να επιτύχουν μαθησιακά
* Άλλο: ……………………………………….

1. Εάν απαντήσατε «Όχι», γιατί δε μπορεί ένας/μία αποτελεσματικός/ή εκπαιδευτικός να εμπνεύσει και να υποστηρίξει τους/τις μαθητές/τριές του/της; (μπορείτε να σημειώσετε μέχρι 2 επιλογές)

* λόγω του μεγάλου πλήθους των μαθητών/τριών μίας τάξης
* λόγω των πολλών και διαφορετικών αναγκών των μαθητών/τριών
* λόγω της έλλειψης χρόνου
* λόγω του όγκου των προσωπικών του/της υποχρεώσεων
* Άλλο: ………………………………………..

1. Πώς μπορεί ένας/μία αποτελεσματικός/ή εκπαιδευτικός να ανταποκρίνεται στις αλλαγές και τις σύγχρονες απαιτήσεις της εκπαίδευσης, σύμφωνα με την άποψή σας; (μπορείτε να σημειώσετε μέχρι 2 επιλογές)

* μέσα από επιμορφώσεις, σεμινάρια, συνέδρια, ημερίδες
* μέσα από διαρκή ενημέρωση για την επικαιρότητα
* μέσα από την εξοικείωση με τις νέες τεχνολογίες
* με προσαρμογή και ευελιξία στη διδακτική διαδικασία
* Άλλο: ………………………………….

1. Ποιες είναι, κατά τη γνώμη σας, οι προκλήσεις που αντιμετωπίζει ένας/μία εκπαιδευτικός στην προσπάθειά του/της να είναι αποτελεσματικός/ή; (μπορείτε να σημειώσετε μέχρι 2 επιλογές)

* διαχείριση της τάξης
* διαφοροποιημένη διδασκαλία
* αξιοποίηση νέων τεχνολογιών
* ενθάρρυνση της συμμετοχής όλων των μαθητών/τριών
* Άλλο: ………………………………….

1. Ποια στοιχεία πρέπει να έχει μία διδασκαλία για να χαρακτηρίζεται αποτελεσματική, κατά την άποψή σας; (μπορείτε να σημειώσετε μέχρι 3 επιλογές)

* να ενισχύει τη μάθηση των μαθητών/τριών
* να ευνοεί την αλληλεπίδραση εκπαιδευτικού και μαθητών/τριών
* να έχει αντίκτυπο στην καθημερινή ζωή των μαθητών/τριών
* να προσαρμόζεται στο επίπεδο κάθε μαθητή/τριας
* να οδηγεί στα μέγιστα δυνατά μαθησιακά αποτελέσματα
* να περιλαμβάνει ποικιλία δραστηριοτήτων
* να αποσκοπεί στη μεγιστοποίηση του διδακτικού χρόνου
* Άλλο: ……………………………………………

1. Ποιες διδακτικές μέθοδοι πιστεύετε ότι είναι αποτελεσματικές και επιτρέπουν την πρόοδο στο μάθημα; (μπορείτε να σημειώσετε μέχρι 3 επιλογές)

* μέθοδος της συζήτησης
* μέθοδος της ανακάλυψης
* μέθοδος των μικρών εργασιών (project)
* εξατομικευμένη εργασία
* παιχνίδι ρόλων
* διάλεξη
* επίδειξη
* Άλλο: …………………………………………………..

1. Ποιον ρόλο θεωρείτε ότι έχει η χρήση τεχνολογίας στην αποτελεσματική διδασκαλία; (μπορείτε να σημειώσετε μέχρι 2 επιλογές)

* παρέχεται πρόσβαση σε νέες πηγές γνώσης
* γίνεται το μάθημα με πιο ελκυστικό τρόπο
* διατηρείται το μαθητικό ενδιαφέρον
* αυξάνεται η αποδοτικότητα
* μετατρέπεται το μάθημα σε μια πιο εύκολη διαδικασία
* Άλλο: ………………………………………………….

1. Τι συμβαίνει, κατά τη γνώμη σας, σε ένα αποτελεσματικό σχολείο; (μπορείτε να σημειώσετε μέχρι 2 επιλογές)

* οι μαθητές/τριες πετυχαίνουν υψηλές ακαδημαϊκές επιδόσεις
* επικρατεί κλίμα συνεργασίας και συνευθύνης μεταξύ εκπαιδευτικών και μαθητών/τριών
* εκπληρώνονται οι στόχοι, που το ίδιο έχει θέσει
* η λειτουργία του είναι ομαλή χωρίς προβλήματα
* Άλλο: ………………………………………………….

1. Ποια είναι, κατά τη γνώμη σας, τα κύρια σημεία στα οποία ένα αποτελεσματικό σχολείο δίνει έμφαση; (μπορείτε να σημειώσετε μέχρι 3 επιλογές)

* στη συνεχή βελτίωση της επίδοσης των μαθητών/τριών
* στην κατάλληλη προετοιμασία για τις πανελλήνιες εξετάσεις
* στην ολόπλευρη καλλιέργεια και ανάπτυξη του μαθητή/τριας
* στην απόκτηση πρακτικών γνώσεων και δεξιοτήτων
* στη μεταλαμπάδευση αξιών, αρχών και ιδανικών
* στην προετοιμασία για την είσοδο στον κόσμο της εργασίας
* Άλλο: ……………………………………………………….

1. Ποιος πιστεύετε ότι είναι κυρίως υπεύθυνος για τη δημιουργία ενός αποτελεσματικού σχολείου; (μπορείτε να σημειώσετε μέχρι 2 επιλογές)

* οι μαθητές, οι γονείς και οι κηδεμόνες
* οι εκπαιδευτικοί και η διδασκαλία τους
* το σχολικό περιβάλλον
* η σχολική ηγεσία
* Άλλο: …………………………………………………

1. Ποιοι είναι, κατά τη γνώμη σας, οι παράγοντες, που επηρεάζουν την αποτελεσματικότητα ενός σχολείου; (μπορείτε να σημειώσετε μέχρι 3 επιλογές)

* η εκπαιδευτική ηγεσία και διεύθυνση του σχολείου
* οι υψηλές προσδοκίες των εκπαιδευτικών από όλους/ες τους/τις μαθητές/τριες
* η συμμετοχή των γονέων στη σχολική ζωή
* η συνεργασία του σχολείου με την τοπική κοινότητα
* η υλικοτεχνική υποδομή του σχολείου
* η αυτονομία του σχολείου
* Άλλο: ………………………………………………………..

1. Λαμβάνοντας υπόψη ότι είστε στο τέλος των σπουδών σας, πόσο έτοιμοι/ες νιώθετε να οργανώσετε αποτελεσματικά τη διδασκαλία σας, να είστε αποτελεσματικοί/ές στην αξιολόγηση των μαθητών/τριών και στη διαχείριση της τάξης; Σημειώστε τις απαντήσεις σας με ένα Χ στα παρακάτω κελιά.

|  |  |  |  |  |  |
| --- | --- | --- | --- | --- | --- |
| Όσον αφορά την: | Δε νιώθετε καθόλου αποτελεσματικοί/ές | Νιώθετε λίγο αποτελεσματικοί/ές | Νιώθετε αρκετά αποτελεσματικοί/ές | Νιώθετε πολύ αποτελεσματικοί/ές | Νιώθετε πάρα πολύ αποτελεσματικοί/ές |
| οργάνωση της διδασκαλίας |  |  |  |  |  |
| αξιολόγηση των μαθητών/τριών |  |  |  |  |  |
| διαχείριση της τάξης |  |  |  |  |  |

1. Πόσο σας βοήθησε η συμμετοχή σας στις πρακτικές ασκήσεις στο να αναπτύξετε τις προσωπικές και επαγγελματικές σας ικανότητες; Σημειώστε τις απαντήσεις σας με ένα Χ στα παρακάτω κελιά

|  |  |  |  |  |  |
| --- | --- | --- | --- | --- | --- |
| Η πρακτική άσκηση όσον αφορά: | Δε σας βοήθησε καθόλου | Σας βοήθησε ελάχιστα | Σας βοήθησε αρκετά | Σας βοήθησε πολύ | Σας βοήθησε πάρα πολύ |
| την ανάπτυξη των προσωπικών σας ικανοτήτων |  |  |  |  |  |
| την ανάπτυξη των επαγγελματικών σας ικανοτήτων |  |  |  |  |  |

1. Νιώθετε ότι οι σπουδές σας, σάς προετοιμάζουν για την αντιμετώπιση των προκλήσεων, που μπορεί να αντιμετωπίσετε στην τάξη;

* Δε νιώθω καθόλου έτοιμος/η να μπω σε τάξη
* Νιώθω ελάχιστα έτοιμος/η να μπω σε τάξη
* Νιώθω αρκετά έτοιμος/η να μπω σε τάξη
* Νιώθω πολύ έτοιμος/η να μπω σε τάξη
* Νιώθω πάρα πολύ έτοιμος/η να μπω σε τάξη

1. Έχετε λάβει κάποια κατάρτιση ή εμπειρία πέραν των βασικών σπουδών σας (π.χ. σεμινάρια, ομιλίες, συνέδρια, εργασία), που θα σας βοηθούσε στο να είστε αποτελεσματικοί/ές ως μελλοντικοί/ές εκπαιδευτικοί;

* ναι, έχω λάβει
* όχι, δεν έχω λάβει

1. Εάν απαντήσατε «ναι» στην προηγούμενη ερώτηση, περιγράψτε σύντομα τη φύση της κατάρτισης ή της εμπειρίας εδώ:

………………………………………………………………………..…….. …………………………………….………………………………………..

1. Μπορείτε να αναφέρετε παραδείγματα από τη δική σας εμπειρία αποτελεσματικών εκπαιδευτικών που σας ενέπνευσαν;

………………………………………………………………………..…….. …………………………………….……………………………………….. ………………………………………………………………………………..

Σας ευχαριστώ για τον χρόνο που διαθέσατε!

## **Η συνέντευξη**

Το προφίλ του/της αποτελεσματικού/ής εκπαιδευτικού: Απόψεις τεταρτοετών φοιτητών/τριών του Παιδαγωγικού Τμήματος Δημοτικής  Εκπαίδευσης και του Τμήματος Φιλολογίας του Πανεπιστημίου Ιωαννίνων

**ΟΔΗΓΟΣ ΣΥΝΕΝΤΕΥΞΗΣ**

**ΕΡΩΤΗΣΗ** **1**: Υπήρχαν εκπαιδευτικοί, που επηρέασαν την απόφασή σας στο να μπείτε στον κλάδο της εκπαίδευσης; Αν ναι με ποιον τρόπο; Εξηγήστε τις επιλογές σας με παραδείγματα για το πώς οι εκπαιδευτικοί αυτοί σας ενέπνευσαν και θα θέλατε να τους/τις μιμηθείτε.

**ΕΡΩΤΗΣΗ** **2**: Ποια στοιχεία πρέπει να έχει μία διδασκαλία, για να χαρακτηρίζεται αποτελεσματική;

**ΕΡΩΤΗΣΗ** **3**: Παίζει ρόλο η χρήση της τεχνολογίας σε μία διδασκαλία, για να θεωρηθεί αποτελεσματική;

**ΕΡΩΤΗΣΗ** **4**: Ποια είναι τα κριτήρια, με τα οποία θα χαρακτηρίζατε ένα σχολείο ως αποτελεσματικό;

**ΕΡΩΤΗΣΗ** **5**: Πώς θα περιγράφατε έναν/μία αποτελεσματικό/ή εκπαιδευτικό; Πώς θα λειτουργούσατε εσείς για να θεωρείτε τον εαυτό σας αποτελεσματικό;

**ΕΡΩΤΗΣΗ** **6**: Τι είδους σχέση θα πρέπει να έχει ένας/μία αποτελεσματικός/ή εκπαιδευτικός με τους γονείς και κηδεμόνες, τη διεύθυνση του σχολείου και ορισμένους εξωσχολικούς θεσμούς;

**ΕΡΩΤΗΣΗ** **7**: Δεδομένου ότι βρίσκεστε στο τέλος των σπουδών σας, νιώθετε ότι θα είστε αποτελεσματικοί/ές στο εκπαιδευτικό σας έργο; Ποια είναι τα συναισθήματα και οι ανησυχίες σας;

**ΕΡΩΤΗΣΗ** **8**: Από την εμπειρία σας, τι θα προσθέτατε στο Πρόγραμμα Σπουδών του Τμήματός σας ώστε να σας προετοιμάζει περισσότερο στο να γίνετε αποτελεσματικοί/ές εκπαιδευτικοί στο μέλλον;

**ΕΡΩΤΗΣΗ** **9**: Θεωρείτε ότι η κατάρτιση και η εμπειρία, που διαθέτει κάποιος/α, πέρα από τις βασικές σπουδές μπορούν να βοηθήσουν στο να γίνει πιο αποτελεσματικός/ή ως μελλοντικός/ή εκπαιδευτικός;

**Συνέντευξη 01 (ΦΠΤΔΕ):**

**00:00** **Έναρξη συνέντευξης**

**1:20 Παραδείγματα αποτελεσματικών εκπαιδευτικών από προσωπική εμπειρία**

-Ναι…, υπήρχαν εκπαιδευτικοί, που με επηρέασαν και με έκαναν έτσι να αγαπήσω το επάγγελμα του δασκάλου και μάλιστα να θέλω να το υπηρετήσω! Αυτό που θαύμαζα περισσότερο σε εκείνους ήταν ότι πάνω από όλα ήταν άνθρωποι και ενδιαφέρονταν πραγματικά για εμάς.

**4:51 Στοιχεία αποτελεσματικής διδασκαλίας**

-Κατά τη γνώμη μου, μία διδασκαλία, για να είναι αποτελεσματική, θα πρέπει να κινητοποιεί όλους τους μαθητές να συμμετέχουν. Για μένα οι μαθητές θα πρέπει να αντιμετωπίζουν το μάθημα σα μια διασκεδαστική διαδικασία, που μέσα από αυτή θα μπορέσουν να μάθουνε χρήσιμα πράγματα για τη ζωή τους και να αποκτήσουν γνώσεις γενικού χαρακτήρα.

**8:43 Το αποτελεσματικό σχολείο**

-Για να χαρακτηρίσω ένα σχολείο αποτελεσματικό θα πρέπει να επικρατεί σε αυτό ένα ωραίο και φιλικό κλίμα. Θεωρώ επίσης σημαντική τη συνεργασία και την επικοινωνία, για να είναι η λειτουργία του ομαλή, χωρίς προβλήματα….

**10:15 Ο/Η αποτελεσματικός/ή εκπαιδευτικός**

-Ένας αποτελεσματικός εκπαιδευτικός όπως τον έχω εγώ στο μυαλό μου είναι αυτός που αγαπά τα παιδιά και είναι κοντά τους να τα συμβουλεύσει όταν το χρειάζονται. Αυτό που κάνει το θεωρεί λειτούργημα, δίνει κάθε μέρα τον καλύτερό του εαυτό, προσέχει τα παιδιά και τα νοιάζεται.

**14:01 Σχέση εκπαιδευτικού με γονείς, κοινωνία, εξωσχολικούς θεσμούς**

-Είναι σημαντικό ο εκπαιδευτικός τα πηγαίνει καλά με πολλούς, γιατί έτσι μπορεί να πετύχει καλύτερα τους στόχους του και γιατί κάθε βοήθεια είναι πάντα χρήσιμη και μπορεί να φέρει καλύτερα αποτελέσματα.

**17:34 Συναισθήματα**

-Η αλήθεια είναι… ότι ενώ κοντεύω να τελειώσω τη σχολή και η πρακτική άσκηση που κάναμε με βοήθησε πολύ, δε νιώθω ακόμα πολύ έτοιμη, καθώς αναγνωρίζω ότι είναι πολλές οι ευθύνες. Όμως, ανυπομονώ να μπω σε τάξη και να κάνω κάποιες από τις ιδέες, που έχω!

**20:56 Σχολιασμός Προγράμματος Σπουδών**

-Θα ήθελα να υπάρχουν παραπάνω ώρες πρακτικής άσκησης και παρακολούθησης στα σχολεία. Επίσης, πιστεύω θα βοηθούσε αν μπορούσαμε να πάρουμε μία ιδέα από διάφορους τύπους σχολείων (π.χ. ολιγοθέσια), για να είμαστε καλύτερα προετοιμασμένοι σε κάθε περίπτωση.

**24:08 Περαιτέρω κατάρτιση**

-Σίγουρα…., όσα περισσότερα πράγματα μαθαίνει κάποιος τόσο περισσότερο τον βοηθούν στο να εξελιχθεί πρώτα ως προσωπικότητα και έπειτα ως επαγγελματίας.

**25:09 Το τέλος της συνέντευξης**

**Συνέντευξη 02 (ΦΤΦ):**

**00:00** **Έναρξη συνέντευξης**

**1:39 Παραδείγματα αποτελεσματικών εκπαιδευτικών από προσωπική εμπειρία**

-Από πάντα ήθελα να γίνω φιλόλογος. Τα φιλολογικά μαθήματα ήταν τα αγαπημένα μου. Αυτό που θυμάμαι από κάποιους είναι ότι έκαναν όλα τα παιδιά να προσέχουν στο μάθημα, ήταν ευγενικοί, αυστηροί όσο χρειαζόταν και με χιούμορ.

**4:57 Στοιχεία αποτελεσματικής διδασκαλίας**

-Εγώ θεωρούσα μία διδασκαλία «καλή» όταν στο τέλος της ώρας θυμόμουν έστω και ένα πράγμα από όσα είχα ακούσει. Τώρα θεωρώ πολύ σημαντικό τον σχεδιασμό του μαθήματος με κατάλληλες δραστηριότητες.

**7:52 Ρόλος τεχνολογίας**

-Η χρήση της τεχνολογίας μπορεί να τραβήξει την προσοχή των παιδιών και να κάνει το μάθημα πιο ελκυστικό και ενδιαφέρον στα μάτια τους.

**8:22 Το αποτελεσματικό σχολείο**

-Ένα σχολείο είναι αποτελεσματικό όταν θέτει υψηλούς στόχους… και τους πετυχαίνει. Όταν εφοδιάζει τους μαθητές με προσόντα για να βγουν στην κοινωνία ως ενεργά μέλη αυτής.

**10:06 Ο/Η αποτελεσματικός/ή εκπαιδευτικός**

-Αποτελεσματικός εκπαιδευτικός για μένα είναι αυτός, που θα μείνει αξέχαστος στους μαθητές όσα χρόνια κι αν περάσουν. Είναι αυτός που βοηθά κάθε παιδί να πιστέψει στα όνειρά του και να παλέψει για αυτά.

**12:40 Σχέση εκπαιδευτικού με γονείς, κοινωνία, εξωσχολικούς θεσμούς**

Ένας εκπαιδευτικός όταν συνεργάζεται με φορείς για να κάνει ωραίες δράσεις και να οργανώσει εκδρομές και ξεναγήσεις ανοίγει έναν άλλον κόσμο στα παιδιά και τους δείχνει πολλές πτυχές του.

**14:01 Συναισθήματα**

-Νιώθω αρκετά έτοιμη να κάνω αυτό που αγαπάω! Θέλω να είμαι όσο καλύτερη γίνεται για τους μαθητές μου, αλλά και για εμένα! Ελπίζω να τα καταφέρω…

**16:00 Σχολιασμός Προγράμματος Σπουδών**

-Θα πρόσθετα περισσότερες ώρες πρακτικής άσκησης στα σχολεία.

**17:09 Περαιτέρω κατάρτιση**

-Τα σεμινάρια και οι ομιλίες, τουλάχιστον εμένα, με έχουν βοηθήσει πολύ, γιατί παίρνω χρήσιμες πληροφορίες για το μέλλον.

**18:25 Το τέλος της συνέντευξης**

**Συνέντευξη**  **03 (ΦΠΤΔΕ):**

**00:00** **Έναρξη συνέντευξης**

**1:45 Παραδείγματα αποτελεσματικών εκπαιδευτικών από προσωπική εμπειρία**

-Δεν υπήρχε κάποιος συγκεκριμένος εκπαιδευτικός που να με επηρέασε. Αυτό που με τράβηξε είναι ότι μου φαίνεται ευχάριστο και ωραίο το περιβάλλον του σχολείου.

**2:58 Στοιχεία αποτελεσματικής διδασκαλίας**

-Μια διδασκαλία για να είναι αποτελεσματική θα πρέπει να βοηθά κάθε μαθητή χωριστά να εξελίσσεται με βάση τις δικές του δυνατότητες

**4:19 Το αποτελεσματικό σχολείο**

-Ένα σχολείο για να είναι αποτελεσματικό θα πρέπει πρώτα από όλα να έχει πολύ καλή διεύθυνση και να θέτει όρια. Επίσης, οι εκπαιδευτικοί, που το στελεχώνουν, θα πρέπει να είναι πολύ καλά καταρτισμένοι και έμπειροι στη διαχείριση καταστάσεων. Οι μαθητές και οι γονείς ακόμα παίζουν σημαντικό ρόλο με τη στάση τους, γιατί δε θα πρέπει να απαξιώνουν ή να υποτιμούν τον θεσμό του σχολείου.

**8:35 Ο/Η αποτελεσματικός/ή εκπαιδευτικός**

-Ένας αποτελεσματικός εκπαιδευτικός δεν αφήνει ποτέ τους μαθητές να βαρεθούν στο μάθημα, γιατί είναι δημιουργικός. Δείχνει στα παιδιά πράγματα, που δε γνώριζαν και τα βοηθάει να ανακαλύψουν τις κλίσεις και τα ταλέντα τους.

**11:32 Σχέση εκπαιδευτικού με γονείς, κοινωνία, εξωσχολικούς θεσμούς**

-Είναι σημαντικό να υπάρχει συνεργασία του εκπαιδευτικού με τους συναδέρφους του, τη διεύθυνση του σχολείου και του γονείς γιατί έτσι διευκολύνεται η δουλειά του και γίνεται πιο αποτελεσματική.

**14:27 Συναισθήματα**

-Δε νιώθω ότι θα είμαι αποτελεσματικός δάσκαλος… τουλάχιστον τώρα στην αρχή. Θεωρώ ότι χρειάζονται πολλά χρόνια προϋπηρεσίας και εμπειρίας για να γίνει κάποιος αποτελεσματικός.

**16:54 Σχολιασμός Προγράμματος Σπουδών**

-Το Πρόγραμμα Σπουδών θεωρώ ότι είναι καλά δομημένο, δεν ξέρω τι θα μπορούσε να προστεθεί, που θα βοηθούσε. Ίσως, ορισμένες ομιλίες από έμπειρους εκπαιδευτικούς για το πως κάνουν το μάθημά τους, τι στρατηγικές ακολουθούν, από που αντλούν ιδέες και υλικό.

**19:50 Περαιτέρω κατάρτιση**

-Θεωρώ ότι τα σεμινάρια και οι ομιλίες βοηθούν πολύ, γιατί σου δίνουν νέες ιδέες και σου ανοίγονται διαφορετικοί τρόποι σκέψεις.

**21:17 Το τέλος της συνέντευξης**

**Συνέντευξη 04 (ΦΤΦ)**

**00:00** **Έναρξη συνέντευξης**

**1:31 Παραδείγματα αποτελεσματικών εκπαιδευτικών από προσωπική εμπειρία**

-Θυμάμαι μου άρεσε να βλέπω τη θεία μου να διορθώνει γραπτά και τη βοηθούσα μερικές φορές. Επίσης, το αγαπημένο μου μάθημα στο σχολείο ήταν η γλώσσα και γενικά μου άρεσαν τα θεωρητικά μαθήματα. Και για αυτό αποφάσισα να σπουδάσω φιλολογία.

**4:05 Στοιχεία αποτελεσματικής διδασκαλίας**

-Θα πρέπει η διδασκαλία να βγαίνει φυσικά και να μην κουράζει τους μαθητές. Να μην προωθεί την αποστήθιση, αλλά να καλλιεργεί την κριτική σκέψη στους μαθητές.

**6:35 Το αποτελεσματικό σχολείο**

-Το σχολείο για μένα για να είναι αποτελεσματικό πρέπει να αναβαθμιστεί και να εκσυγχρονιστεί. Να υπάρχουν σύγχρονα μέσα στις τάξεις και πέρα από το σχολικό εγχειρίδιο να χρησιμοποιούνται και άλλα μέσα στη διδασκαλία.

**9:47 Ο/Η αποτελεσματικός/ή εκπαιδευτικός**

-Στον εκπαιδευτικό οι μαθητές θα εκφράσουν τις ανησυχίες τους, θα του πουν πως τα πέρασαν το Σαββατοκύριακο, θα του μιλήσουν για την οικογένειά τους. Τον θεωρούν πολύ σημαντικό άνθρωπο στη ζωή τους.

**12:03 Σχέση εκπαιδευτικού με γονείς, κοινωνία, εξωσχολικούς θεσμούς**

-Η σχέση μεταξύ εκπαιδευτικού και γονέων θα πρέπει να είναι στενή. Δε θα πρέπει οι γονείς να αισθάνονται ότι έχουν απέναντί τους τον δάσκαλο, αλλά ότι είναι μαζί σε αυτό για το όφελος του παιδιού.

**14:54 Συναισθήματα**

-Θέλω πολύ να μπω σε κάποιο σχολείο. Από έξω όπως το βλέπω μου φαίνεται ως κάτι πολύ ενδιαφέρον.

**15:30 Σχολιασμός Προγράμματος Σπουδών**

-Περισσότερη πρακτική άσκηση.

**15:42 Περαιτέρω κατάρτιση**

Ναι, μπορούν να βοηθήσουν.

**16:10 Το τέλος της συνέντευξης**

**Συνέντευξη 05 (ΦΠΤΔΕ):**

**00:00** **Έναρξη συνέντευξης**

**1:38 Παραδείγματα αποτελεσματικών εκπαιδευτικών από προσωπική εμπειρία**

-Εκπαιδευτικοί με αρχές, ήθος και αξίες ήταν αυτοί που με επηρέασαν και ήθελα να τους μιμηθώ. Εκπαιδευτικοί που χαίρονταν να κάνουν μάθημα και να συναναστρέφονται με εμάς, αλλά και με τους συναδέλφους τους.

**4:37 Στοιχεία αποτελεσματικής διδασκαλίας**

-Για μένα η διδασκαλία θα πρέπει να ξεκινά με κάτι που ανησυχεί τα παιδιά και τα απασχολεί άμεσα, όπως κάποιο επίκαιρο γεγονός ή κάτι που συνέβη στο σχολείο ή το σπίτι και θα ήθελαν να το μοιραστούν.

**6:55 Ρόλος τεχνολογίας**

-Η τεχνολογία μπορεί να βοηθήσει έναν εκπαιδευτικό να σχεδιάσει ή να παρουσιάσει το μάθημά του, όμως δεν είναι πάντα απαραίτητη και δε σημαίνει ότι η αξιοποίησή της στην τάξη θα φέρει καλύτερα αποτελέσματα.

**9:47 Το αποτελεσματικό σχολείο**

-Είναι ωραίο το σχολείο να συμβαδίζει με την πραγματικότητα και τη σύγχρονη εποχή. Ένα αποτελεσματικό σχολείο για μένα θα ήταν αυτό, που θα βοηθούσε τα παιδιά και θα τα καθοδηγούσε ακόμα και μετά το τέλος του σχολείου.

**12:03 Ο/Η αποτελεσματικός/ή εκπαιδευτικός**

-Εγώ ως αποτελεσματική δασκάλα θα προσπαθούσα να κάνω πολλές και ωραίες δράσεις, για να δείξω στους μαθητές μου ότι το μάθημα μπορεί να γίνει και με εναλλακτικούς τρόπους, πέρα από τον συνηθισμένο και παραδοσιακό τρόπο.

**14:42 Συναισθήματα**

-Δεν ξέρω αν θα είμαι αποτελεσματική. Πάντως θα προσπαθήσω με κόπο και δουλειά να γίνω όσο πιο καλή μπορώ και να βοηθήσω τους μαθητές μου όπως μπορώ.

**16:25 Σχολιασμός Προγράμματος Σπουδών**

-Θα βοηθούσαν πολύ οι περισσότερες ώρες στα σχολεία.

**17:06 Περαιτέρω κατάρτιση**

-Η κατάρτιση πέρα των βασικών σπουδών μπορεί να βοηθήσει πολύ, γιατί εμπλουτίζεις τις γνώσεις σου και ακούς καινούρια πράγματα που προηγουμένως δεν ήξερες. Γενικά, πιστεύω ότι πλέον μπορείς να μάθεις πολλά πράγματα, δεδομένου ότι υπάρχουν τόσες πηγές πληροφόρησης καθημερινά.

**21:09 Το τέλος της συνέντευξης**

**Συνέντευξη 06 (ΦΤΦ)**

**00:00** **Έναρξη συνέντευξης**

**1:56 Παραδείγματα αποτελεσματικών εκπαιδευτικών από προσωπική εμπειρία**

-Θαύμαζα πάντα την ηρεμία και τη γαλήνη που έβγαζαν ορισμένοι δάσκαλοι τόσο μέσα στην τάξη όσο και έξω από αυτή.

**3:48 Στοιχεία αποτελεσματικής διδασκαλίας**

-Να έχει έναν συγκεκριμένο στόχο και κάθε φορά να δημιουργεί μία ευχάριστη αναμονή στους μαθητές για το τι πρόκειται να ακολουθήσει την επόμενη φορά.

**5:33 Το αποτελεσματικό σχολείο**

-Το σχολείο που ενδιαφέρεται για κάθε μαθητή χωριστά, όχι μόνο για την πρόοδό του, αλλά και για την ανάπτυξή της προσωπικότητάς του ευρύτερα.

**7:07 Ο/Η αποτελεσματικός/ή εκπαιδευτικός**

-Ο αποτελεσματικός δάσκαλος στο τέλος της ημέρας ή της εβδομάδας σκέφτεται και αναλύει τι κατάφερε να πετύχει, τι έκανε λάθος, τι θα μπορούσε να αλλάξει ή να βελτιώσει την επόμενη φορά και γενικά κάνει τον απολογισμό του για να γίνει καλύτερος τόσο για τους μαθητές, όσο και για τον εαυτό του.

**10:11 Σχέση εκπαιδευτικού με γονείς, κοινωνία, εξωσχολικούς θεσμούς**

-Είναι ωραίο να συνεργάζεται το σχολείο με την κοινωνία. Εξάλλου και το σχολείο μια μικρογραφία της κοινωνίας είναι, οπότε θεωρώ σημαντικό να υπάρχει σύνδεση μεταξύ τους.

**12:15 Συναισθήματα**

-Θα κάνω σίγουρα το καθήκον μου όσο καλύτερα μπορώ και μακάρι να φτάσω κάποια στιγμή στο σημείο, που να μπορώ να με θεωρώ αποτελεσματική.

**14:44 Σχολιασμός Προγράμματος Σπουδών**

-Πιστεύω ότι είναι πολύ σημαντικά τα μαθήματα, που σχετίζονται με την ψυχολογία, την ειδική αγωγή και τη διαπολιτισμική εκπαίδευση.

**16:50 Περαιτέρω κατάρτιση**

-Η εμπειρία χτίζεται με ό,τι κι αν κάνουμε. Οπότε ναι, θεωρώ ότι βοηθάνε πολύ.

**18:01 Το τέλος της συνέντευξης**

**Συνέντευξη 07 (ΦΠΤΔΕ)**

**00:00** **Έναρξη συνέντευξης**

**1:27 Παραδείγματα αποτελεσματικών εκπαιδευτικών από προσωπική εμπειρία**

-Δεν υπήρχαν, αλλά θαυμάζω τους μορφωμένους και καλλιεργημένους εκπαιδευτικούς.

**3:37 Στοιχεία αποτελεσματικής διδασκαλίας**

-Να είναι συγκεκριμένη, να ακολουθεί τις ανάγκες κάθε μαθητή και να δίνει ίσες ευκαιρίες σε όλους.

**4:26 Το αποτελεσματικό σχολείο**

-Ένα σχολείο στο οποίο οι μαθητές θα θέλουν να πηγαίνουν με ευχαρίστηση, γιατί θα αναγνωρίζουν την αξία του είναι για μένα ένα αποτελεσματικό σχολείο.

**6:10 Ο/Η αποτελεσματικός/ή εκπαιδευτικός**

-Ο αποτελεσματικός εκπαιδευτικός εμπνέει με τις ιδέες του τους μαθητές, δημιουργεί ευχάριστη ατμόσφαιρα στην τάξη και κάνει κάθε μαθητή να αισθάνεται ξεχωριστός.

**8:01 Σχέση εκπαιδευτικού με γονείς, κοινωνία, εξωσχολικούς θεσμούς**

-Η συνεργασία είναι βασικό προσόν για έναν εκπαιδευτικό. Ο εκπαιδευτικός θα πρέπει να συζητά και να έχεις καλές σχέσεις με τη διεύθυνση, τους γονείς και την κοινότητα.

**10:43 Συναισθήματα**

-Δεν ξέρω αν και πόσο αποτελεσματικός θα είμαι, αλλά πιστεύω ότι η σχολή μου με έχει προετοιμάσει κατάλληλα για να ανταποκριθώ στον ρόλο μου.

**12:55 Σχολιασμός Προγράμματος Σπουδών**

-Καλλιτεχνικά μαθήματα, που καλλιεργούν τη δημιουργικότητα στα παιδιά.

**13:20 Περαιτέρω κατάρτιση**

-Ο εκπαιδευτικός για να φτάσει σε ένα καλό σημείο αποτελεσματικότητας θα πρέπει να επιμορφώνεται συνεχώς, να επικαιροποιεί τις γνώσεις του και να φροντίζει να αποκτά όσο περισσότερες εμπειρίες μπορεί.

**15:15 Το τέλος της συνέντευξης**

**Συνέντευξη 08 (ΦΤΦ)**

**00:00** **Έναρξη συνέντευξης**

**0:50 Παραδείγματα αποτελεσματικών εκπαιδευτικών από προσωπική εμπειρία**

-Ήθελα να μιμηθώ καθηγητές με πολλές γνώσεις και ασχολίες, όπως και με διάφορα ταλέντα.

**1:49 Στοιχεία αποτελεσματικής διδασκαλίας**

-Ειλικρίνεια…, συνέπεια…, κατανόηση…, ισοτιμία…, δικαιοσύνη…

**3:28 Το αποτελεσματικό σχολείο**

-Να έχει υποδομές…, χώρους για τη γυμναστική και για το διάλειμμα…, αίθουσες για τα εικαστικά, τη μουσική, τη φυσική…, εποπτικά μέσα, διαδραστικούς πίνακες…, υλικά για κατασκευές και χειροτεχνίες, χρώματα ζωγραφικής…

**4:52 Ο/Η αποτελεσματικός/ή εκπαιδευτικός**

Εκπαιδευτικός με μεταδοτικότητα…, ενσυναίσθηση, συναισθήματα αλληλεγγύης…, σεβασμού…, αλληλοβοήθειας…

**6:30 Συναισθήματα**

Τελειώνω τη σχολή μου και νιώθω ότι έχω μάθει αρκετά πράγματα, που θα με βοηθήσουν στη δουλειά μου. Έχω γνωρίσει πολλούς ανθρώπους, έχω ακούσει πολλές και διαφορετικές απόψεις, έχω διαβάσει πολύ και γενικά έχω εξελιχθεί ως άνθρωπος.

**9:44 Σχολιασμός Προγράμματος Σπουδών**

Πρακτική άσκηση, περισσότερα εργαστηριακά μαθήματα, πρακτικά μαθήματα, μικροδιδασκαλίες.

**12:00 Περαιτέρω κατάρτιση**

Οι ομιλίες, τα σεμινάρια και οτιδήποτε άλλο δίνουν σημαντικές πληροφορίες και γνώσεις, ιδέες και λύσεις σε υπαρκτά προβλήματα, στρατηγικές διδασκαλίας και μεθόδους διαχείρισης της τάξης.

**14:23 Το τέλος της συνέντευξης**

**Συνέντευξη 09 (ΦΤΦ)**

**00:00** **Έναρξη συνέντευξης**

**2:02 Παραδείγματα αποτελεσματικών εκπαιδευτικών από προσωπική εμπειρία**

Ήταν ένας εκπαιδευτικός που ξεχώριζε για την προσοχή και τον σεβασμό, που έδειχνε σε κάθε μαθητή. Ήταν πάντα διαθέσιμος για να βοηθήσει και να ενθαρρύνει τους μαθητές του, ανεξαρτήτως των δυσκολιών που αντιμετώπιζαν.

**4:07 Στοιχεία αποτελεσματικής διδασκαλίας**

Η διδασκαλία θα πρέπει να είναι προσαρμοσμένη στις ανάγκες των μαθητών και οι μαθητές να γνωρίζουν τι πρέπει να μάθουν. Ακόμα, θα πρέπει να προωθείται η ενεργός συμμετοχή των μαθητών και η αλληλεπίδραση.

**6:34 Το αποτελεσματικό σχολείο**

Σε ένα αποτελεσματικό σχολείο οι μαθητές αποκτούν γνώσεις, αλλά και δεξιότητες σε διάφορους τομείς. Στο σχολικό περιβάλλον προάγεται η συνεργασία μεταξύ μαθητών, γονέων και εκπαιδευτικών με σκοπό τη βελτίωση των μαθητών τόσο ακαδημαϊκά όσο και πιο γενικά.

**9:12 Ο/Η αποτελεσματικός/ή εκπαιδευτικός**

Ο αποτελεσματικός εκπαιδευτικός προωθεί ένα θετικό κλίμα και φροντίζει να δημιουργήσει μία σχέση με τους μαθητές του βασισμένη στην εμπιστοσύνη και τον αμοιβαίο σεβασμό.

**11:57 Σχέση εκπαιδευτικού με γονείς, κοινωνία, εξωσχολικούς θεσμούς**

Είναι σημαντικό να επικρατεί στο σχολείο ένα συνεργατικό περιβάλλον μεταξύ όλων των φορέων που εμπλέκονται στην εκπαιδευτική διαδικασία π.χ. γονείς, μαθητές, εκπαιδευτικοί, αλλά και άλλων εξωσχολικών φορέων π.χ. κοινωνία.

**14:23 Συναισθήματα**

Νιώθω αρκετά καλά με την ιδέα ότι σύντομα μπορεί να βρεθώ σε τάξη. Πιστεύω έχω προετοιμαστεί κατάλληλα για κάτι τέτοιο, παρόλο που έχω κάποιες ανησυχίες.

**15:49 Σχολιασμός Προγράμματος Σπουδών**

Μεγαλύτερη συμμετοχή και εμπλοκή των φοιτητών στα πανεπιστημιακά μαθήματα.

**16:30 Περαιτέρω κατάρτιση**

Σίγουρα όση περισσότερη επαφή έχει αποκτήσει κάποιος με παιδιά βοηθά στον τρόπο με τον οποίο θα τα προσεγγίσει και θα τα διαχειριστεί, κομμάτι που θεωρώ από τα πιο δύσκολα του επαγγέλματος.

**18:38 Το τέλος της συνέντευξης**

**Συνέντευξη 10 (ΦΠΤΔΕ)**

**00:00** **Έναρξη συνέντευξης**

**1:36 Παραδείγματα αποτελεσματικών εκπαιδευτικών από προσωπική εμπειρία**

Ένα παράδειγμα που μου έρχεται στο μυαλό είναι μια καθηγήτρια, που ήταν αφοσιωμένη στη διδασκαλία της και πάντα είχε ενθουσιασμό για αυτό που έκανε, γεγονός που φαινόταν και από τις επιτυχίες των μαθητών.

**4:40 Στοιχεία αποτελεσματικής διδασκαλίας**

Η διδασκαλία που ενθαρρύνει τους μαθητές και τους βοηθά να αναπτυχθούν όσο περισσότερο μπορούν. Η διδασκαλία που οδηγεί στην επίτευξη των στόχων και προάγει τη μάθηση.

**6:55 Ρόλος τεχνολογίας**

Μία διδασκαλία μπορεί να είναι αποτελεσματική με τη χρήση της τεχνολογίας, αλλά μπορεί να είναι αποτελεσματική και χωρίς τη χρήση της. Απαραίτητη προϋπόθεση είναι ο εκπαιδευτικός να γνωρίζει πως μπορεί να την αξιοποιήσει.

**9:03 Το αποτελεσματικό σχολείο**

Ένα σχολείο αποτελεσματικό έχει ποιότητα που φαίνεται και προετοιμάζει τους μαθητές για το μέλλον.

**10:17 Ο/Η αποτελεσματικός/ή εκπαιδευτικός**

Ο εκπαιδευτικός θα πρέπει να είναι πάντα διαθέσιμος για τους μαθητές τους και να τους στηρίζει, να τους ακούει, να τους προσέχει, να τους σκέφτεται και γενικά να κάνει ό,τι καλύτερο μπορεί για αυτούς, γιατί βρίσκονται σε μία κρίσιμη ηλικία (παιδική ηλικία), κατά την οποία διαμορφώνουν την προσωπικότητά τους.

**14:44 Σχέση εκπαιδευτικού με γονείς, κοινωνία, εξωσχολικούς θεσμούς**

Η συνεργασία στο συγκεκριμένο επάγγελμα και η επικοινωνία είναι πολύ σημαντική. Γι’ αυτό θα πρέπει ο εκπαιδευτικός να διαθέτει κοινωνικές και επικοινωνιακές δεξιότητες.

**16:02 Συναισθήματα**

Σκέφτομαι ότι θέλω πολύ να ασκήσω το επάγγελμά μου. Από εκεί και πέρα όλα τα άλλα πιστεύω θα έρθουν με τον καιρό. Είναι νωρίς για να ξέρω από τώρα αν θα κάνω τη δουλειά μου αποτελεσματικά.

**18:21 Σχολιασμός Προγράμματος Σπουδών**

Περισσότερη πρακτική άσκηση και τρόπους διαχείρισης συμπεριφορών και ειδικών περιπτώσεων.

**19:00 Περαιτέρω κατάρτιση**

Ό,τι κάνει κάποιος σίγουρα δεν πάει χαμένο. Εννοείται ότι ο δάσκαλος που θέλει συνεχώς να μαθαίνει πράγματα και να βελτιώνεται, θα κάνει και καλύτερα τη δουλειά του, γιατί φαίνεται ότι ενδιαφέρεται για αυτό που κάνει πραγματικά.

**23:04 Το τέλος της συνέντευξης**

1. Συνέντευξη 3 [↑](#footnote-ref-1)
2. Συνέντευξη 5 [↑](#footnote-ref-2)
3. Συνέντευξη 7 [↑](#footnote-ref-3)
4. Συνέντευξη 10 [↑](#footnote-ref-4)
5. Συνέντευξη 1 [↑](#footnote-ref-5)
6. Συνέντευξη 9 [↑](#footnote-ref-6)
7. Συνέντευξη 8 [↑](#footnote-ref-7)
8. Συνέντευξη 6 [↑](#footnote-ref-8)